**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 12 Απριλίου 2024, ημέρα Παρασκευή και ώρα 10.15΄, στην Αίθουσα «Προέδρου Δημητρίου Γεωργ. Παπασπύρου» (150)συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης και η Γενική Γραμματέας Φορολογικής Πολιτικής, κυρία Μαρία Ψύλλα, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Βεσυρόπουλος Απόστολος, Δερμεντζόπουλος Χρήστος, Ιατρίδη Τσαμπίκα (Μίκα), Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Γεροβασίλη Όλγα, Γιαννούλης Χρήστος, Καραμέρος Γεώργιος, Μάλαμα Κυριακή, Μαμουλάκης Χαράλαμπος (Χάρης), Παππάς Νικόλαος, Γαβρήλος Γεώργιος, Αποστολάκη Ελένη-Μαρία (Μιλένα), Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Τσοκάνης Χρήστος, Φωτόπουλος Στυλιανός, Τσακαλώτος Ευκλείδης, Νατσιός Δημήτριος και Καραγεωργοπούλου Ελένη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών με τίτλο «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη».

Στη συνεδρίαση παρίσταται ο Υφυπουργός Εθνικής Οικονομίας και Οικονομικών, ο κ. Θεοχάρης (Χάρης) Θεοχάρης και η Γενική Γραμματέας, κυρία Ψύλλα Μαρία.

Όσον αφορά τις επόμενες συνεδριάσεις της Επιτροπής, προτείνω να συνεχίσουμε την επεξεργασία του σχεδίου νόμου, τη Δευτέρα, 15 Απριλίου, με δύο συνεδριάσεις, ώρα 12.00΄ και ώρα 15.00΄για την ακρόαση των εξωκοινοβουλευτικών προσώπων και την κατ’ άρθρον συζήτηση, αντίστοιχα, και την Τετάρτη, 17 Απριλίου, με την 4η συνεδρίαση που θα διατεθεί για τη β΄ ανάγνωση, ώρα 10.00΄.

Οι συνεδριάσεις της Δευτέρας θα γίνουν στην αίθουσα «Προέδρου Αθανασίου Κωνστ. Τσαλδάρη»(223) και η συνεδρίαση της Τετάρτης στην αίθουσα της Γερουσίας.

Στο σημείο αυτό, θα δώσω τον λόγο στους Εισηγητές και τους Ειδικούς Αγορητές για να προτείνουν τους φορείς που θα κληθούν στη συνεδρίαση της Δευτέρας.

 Παρακαλώ οι προτάσεις να κατατεθούν και γραπτώς στη Γραμματεία της Επιτροπής για την κατάρτιση του ενιαίου καταλόγου των φορέων, ο οποίος θα σας ανακοινωθεί στη συνέχεια.

 Τον λόγο έχει ο Εισηγητής της Πλειοψηφίας, κ. Καράογλου για να υποβάλει την πρότασή του.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Ευχαριστώ, κύριε Πρόεδρε.

 Προτείνουμε για την ακρόαση των φορέων, το Οικονομικό Επιμελητήριο της Ελλάδος(ΟΕΕ), την Πανελλήνια Ομοσπονδία Εργαζομένων στις ΔΥΟ (ΠΟΕ-ΔΥΟ), την ΠΟΦΕΕ, την ΕΣΕΕ, την Κεντρική Ένωση Επιμελητηρίων, τον Σύνδεσμο Ελλήνων Βιομηχανιών(ΣΕΒ), τη ΓΣΕΒΕΕ και την ΠΟΑΣΥ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κύριε συνάδελφε.

Τον λόγο έχει ο Εισηγητής της Μειοψηφίας, κ. Γεώργιος Γαβρήλος.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Ευχαριστώ, κύριε Πρόεδρε. Θα διαβάσω κι εγώ το σύνολο των φορέων, παρότι ακούστηκαν κάποιοι από αυτούς από τον συνάδελφο. ΠΟΕ-ΔΥΟ, Οικονομικό Επιμελητήριο, Σώμα Λογιστών (ΕΦΕΕΑ), Πανελλήνια Ομοσπονδία Φοροτεχνικών Ελευθέρων Επαγγελματιών (ΠΟΦΕΕ), ΓΣΕΒΕΕ, Επαγγελματικό Επιμελητήριο Αθηνών(ΕΕΑ), Ανώτατη Διοίκηση Ενώσεων Δημοσίων Υπαλλήλων (ΑΔΕΔΥ), Επιτροπή Λογιστικής Τυποποίησης και Ελέγχων (ΕΛΤΕ) και Δικηγορικός Σύλλογος της Αθήνας (ΔΣΑ).

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Τον λόγο έχει τώρα οΕιδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ», κ. Παρασκευάς (Πάρις) Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κύριε Πρόεδρε, από την πλευρά μας προτείνουμε και εμείς την ΑΑΔΕ, προφανώς. Σπεύδω να πω ότι πρέπει να εξαντλήσουμε κάθε περιθώριο. Πρέπει να είναι ο κ. Διοικητής εδώ, γιατί από τη μεριά μας, τουλάχιστον, έχουμε κρίσιμα ερωτήματα, στα οποία ο ίδιος μόνο μπορεί να απαντήσει, γιατί έχει εξουσιοδότηση για κάποια θέματα. Παράκληση, λοιπόν, να είναι ο ίδιος ο κ. Διοικητής, διαδικτυακά ή δια ζώσης.

Συνεχίζουμε με την ΠΟΕ-ΔΟΥ. Ελπίζω να έρθει αυτή τη φορά. Δεν αφορά εσάς, αφορά την ΠΟΕ-ΔΟΥ. Το είπα και την άλλη φορά. Πανελλήνια Ομοσπονδία Φοροτεχνικών (ΠΟΦΕΕ), την Πανελλήνια Ομοσπονδία Λογιστών (ΠΟΛ), την ΓΣΕΒΕΕ, το Οικονομικό Επιμελητήριο Ελλάδος, την Κεντρική Ένωση Επιμελητηρίων, το Επαγγελματικό Επιμελητήριο Αθηνών, όπως και το Βιοτεχνικό Επιμελητήριο Αθηνών και την ΕΣΕΕ, την Εθνική Συνομοσπονδία Εμπορίου και Επιχειρηματικότητας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):**  Ευχαριστούμε, κύριε συνάδελφε.

Τον λόγο τώρα έχει οΕιδικός Αγορητής της Κ.Ο. «Κ.Κ.Ε.», Χρήστος Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. «Κ.Κ.Ε.»):** Καλημέρα, κύριε Πρόεδρε.

Εμείς προτείνουμε την ΕΦΦΕΑ, την Πανελλήνια Ομοσπονδία Απόστρατων Στρατιωτικών και την Πανελλήνια Ομοσπονδία Ενώσεων Στρατιωτικών (ΠΟΜΕΝΣ). **ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε συνάδελφε.

Τον λόγο τώρα έχει οΕιδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Στυλιανός Φωτόπουλος.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Θα προτείνω και εγώ κάποιους, οι οποίοι ήδη έχουν ακουστεί. Απλά, θεωρούμε ότι οι φορείς τους οποίους μπορούμε να καλέσουμε είναι συγκεκριμένοι.

ΑΑΔΕ, ΠΟΕ-ΔΟΥ, την οποία ευελπιστούμε να έρθει. Η Πανελλήνια Ομοσπονδία Φοροτεχνικών Ελευθέρων Επαγγελματιών (ΠΟΦΕΕ). Το Οικονομικό Επιμελητήριο Αθηνών (ΟΕΕ), το Επαγγελματικό Επιμελητήριο Αθηνών (ΕΕΑ) και η Επιτροπή Λογιστικής Τυποποίησης και Ελέγχων(ΕΛΤΕ).

 **ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε συνάδελφε.

Τον λόγο έχει κύριος Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ(Ειδικός Αγορητής της Κ.Ο «ΝΕΑ ΑΡΙΣΤΕΡΑ»):** Όλοι οι φορείς που θα θέλαμε έχουν ειπωθεί.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε συνάδελφε.

Τον λόγο έχει ο κύριος Βορρύλας.

**ΑΝΔΡΕΑΣ ΒΟΡΥΛΛΑΣ(Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ, «ΝΙΚΗ»):** Από εμάς έχουν καλεστεί όλοι οι φορείς, οπότε απλά σας δίνω το έγγραφο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε τον συνάδελφο.

 Τον λόγο έχει ο κύριος Χαλκιάς.

**ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της Κ.Ο «ΣΠΑΡΤΙΑΤΕΣ»):** Ευχαριστώ πολύ κύριε Πρόεδρε. Αν και έχουν ακουστεί αρκετοί από τους φορείς που θα θέλαμε, θα διαβάσω όλη τη λίστα. Οικονομικό Επιμελητήριο Ελλάδας, Ανεξάρτητη Αρχή Δημοσίων Εσόδων, Ταμείο Παρακαταθηκών και Δανείων, Σώμα Ορκωτών Ελεγκτών Λογιστών, Πανελλήνια Ομοσπονδία Εργαζομένων Δημοσίων Οικονομικών Υπηρεσιών και Ελληνική Ένωση Τραπεζών.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε κύριε συνάδελφε.

Τον λόγο έχει η κυρία Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ(Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ):** Σας ευχαριστώ. Ο Σύλλογος Δανειοληπτών Τραπεζών και Οφειλετών Δημοσίου, οι Καθηγητές Πολιτικής Δικονομίας, η ΠΟΜΙΔΑ, η Πανελλήνια Ομοσπονδία Φοροτεχνικών Ελευθέρων Επαγγελματιών, ο Σύλλογος Υπαλλήλων Υπουργείου Οικονομικών και η Ελληνική Ένωση Τραπεζών.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Ευχαριστούμε την κυρία Καραγεωργοπούλου. Έχει ολοκληρωθεί ο κύκλος, επαναλαμβάνω παρακαλώ οι προτάσεις να κατατεθούν και γραπτώς στη Γραμματεία της Επιτροπής για την κατάρτιση του ενιαίου καταλόγου των φορέων των οποίων θα σας ανακοινωθεί στη συνέχεια.

Τον λόγο έχει ο Εισηγητή της Πλειοψηφίας, κύριος Καράογλου.

**ΘΕΟΔΩΡΟΣ ΚΑΡΑΟΓΛΟΥ(Εισηγητής της Πλειοψηφίας):** Κύριε Πρόεδρε, κύριε Υπουργέ, κυρίες και κύριοι συνάδελφοι, εκλεκτά μέλη της Διαρκούς Επιτροπής Οικονομικών Υποθέσεων ο 56ος Υπουργός Εξωτερικών των Ηνωμένων Πολιτειών Χένρι Κίσινγκερ είχε υποστηρίξει σε δημόσια τοποθέτησή του πως «αν δεν ξέρεις πού πηγαίνεις κάθε δρόμος θα σε οδηγήσει στο πουθενά». Πέραν της υποκειμενικής άποψης που έχουμε διαμορφώσει ο καθένας, προσωπικά έχω αρνητική άποψη το ξεκαθαρίζω αυτό, για τον πρωταγωνιστή της παγκόσμιας διπλωματίας κατά τη διάρκεια του ψυχρού πολέμου και έναν από τους κορυφαίους διανοητές των διεθνών σχέσεων του 20ού αιώνα, οφείλουμε να αναγνωρίσουμε την ορθότητα της παραπάνω ρήσης, διότι στον πυρήνα της επιβεβαιώνει τον κανόνα πως την πολιτική για να είσαι ωφέλιμος στους συμπολίτες σου πρέπει πρωτίστως να είσαι αποτελεσματικός. Να πορεύεσαι δηλαδή βάσει ενός ρεαλιστικού και συγκροτημένου σχεδίου, να ξέρεις τι θέλεις να κάνεις και ποια είναι τα βήματά σου, τα βήματα που πρέπει να ακολουθήσεις ώστε να πετύχεις τους στόχους σου. Δεδομένου, λοιπόν, ότι η παραπάνω αρχή αποτελεί οδοδείκτη για όλες τις νομοθετικές πρωτοβουλίες της κυβέρνησης της Νέας Δημοκρατίας έχω τη χαρά και την τιμή παράλληλα να εισηγούμαι στην αρμόδια Επιτροπή της Βουλής το σχέδιο νόμου του Υπουργείου Εθνικής Οικονομίας και Οικονομικών για τη ριζική αναμόρφωση του Κώδικα Φορολογικής Διαδικασίας.

 Με τις θεσπιζόμενες διατάξεις προχωρούμε στην αναδιάρθρωση και τον εκσυγχρονισμό του, στόχοι που υπηρετούνται μέσα από την ψηφιοποίηση της φορολογικής διαδικασίας, την καλύτερη και αμεσότερη εξυπηρέτηση των φορολογουμένων, την εμπέδωση της διαφάνειας και φυσικά τη μείωση της γραφειοκρατίας. Αξιοποιώντας τα κατάλληλα τεχνολογικά εργαλεία που διαθέτουμε εξοικονομούμε πολύτιμο χρόνο αλλά και πόρους για πολίτες και υπηρεσίες αφού από εδώ και στο εξής η φορολογική διοίκηση θα επικοινωνεί με τον φορολογούμενο ψηφιακά, γρήγορα, απλοποιημένα, με ασφάλεια και σαφέστατα αποδοτικότερα. Έτσι ενισχύουμε τη σχέση εμπιστοσύνης με το κοινωνικό σύνολο επιβεβαιώνοντας παράλληλα την προσήλωσή μας στη στρατηγική επιλογή να αλλάξουμε προς το καλύτερο την καθημερινότητα των συμπολιτών μας και σε ότι αφορά τις συναλλαγές τους με τις οικονομικές και φορολογικές υπηρεσίες. Πέραν, λοιπόν, της καθιέρωσης ενός σαφούς τρόπο επικοινωνίας των φορολογουμένων με τη φορολογική διοίκηση γίνονται ευδιάκριτες και οι διαδικασίες, με τις οποίες βεβαιώνονται και εισπράττονται τα δημόσια έσοδα καθώς ορίζονται είδη ελέγχου και προσδιορισμού του φόρου, χρονικά όρια για τη διενέργεια των ελέγχων ενώ εξειδικεύεται το χρονικό διάστημα της παραγραφής με βάση τις αποφάσεις του Συμβουλίου της Επικρατείας. Άρα μιλούμε για έναν ενιαίο επικαιροποιημένο και απλουστευμένο Κώδικα που προστατεύει τον φορολογούμενο και διασφαλίζει τα συμφέροντα του δημοσίου.

Περιγράφοντας το σχέδιο νόμου, αυτό χωρίζεται σε δύο ενότητες.

Στην πρώτη ενότητα, όπως ανέφερα προηγουμένως, ορίζεται η σχέση των φορολογουμένων με τη φορολογική διοίκηση, καθώς προσδιορίζονται τα δικαιώματα και υποχρεώσεις τους σε όλα τα στάδια είσπραξης του φόρου. Περαιτέρω, καθορίζεται η διαδικασία προσδιορισμού βεβαίωσης και είσπραξης των δημοσίων εσόδων και απλοποιείται το σύστημα των κυρώσεων, οι οποίες επιβάλλονται σε περίπτωση μη συμμόρφωσης με τη νομοθεσία που ρυθμίζει τα έσοδα αυτά. Με λίγα λόγια, βάζουμε τέλος σε προστριβές, αμφισβητήσεις και δικαστικές διαμάχες, μεταξύ των φορολογουμένων και της εφορίας.

Στη δεύτερη ενότητα ρυθμίζονται ζητήματα που αφορούν τις εγγυήσεις του ελληνικού δημοσίου και επιμέρους θέματα που άπτονται των αρμοδιοτήτων του Υπουργείου Εθνικής Οικονομίας και Οικονομικών.

Ας πάμε τώρα να δούμε τις 8 καινοτομίες του συγκεκριμένου σχεδίου νόμου.

Η πρώτη καινοτομία, είναι ότι επί της ουσίας καταργείται η διαδικασία σύνταξης και υποβολής φορολογικής δήλωσης για περίπου 1.000.000 φορολογουμένους που τα εισοδήματά τους προέρχονται αποκλειστικά από μισθούς και συντάξεις. Για όλους αυτούς η φορολογική δήλωση προσυμπληρώνεται αυτόματα από την ΑΑΔΕ και οριστικοποιείται επίσης αυτόματα, εφόσον ο φορολογούμενος δεν διατυπώσει αντιρρήσεις εντός της προθεσμίας υποβολής των φορολογικών δηλώσεων. Υπενθυμίζω ότι, μέχρι και σήμερα, εφαρμόζεται μόνο η προσυμπλήρωση των εισοδημάτων από μισθούς και συντάξεις και όχι η αυτόματη οριστικοποίηση της δήλωσης.

Η δεύτερη καινοτομία, είναι η κατάργηση της υποχρέωσης προσκόμισης βιβλίων. Σε αυτή την περίπτωση οι φορολογούμενοι που τηρούν βιβλία με βάση το απλογραφικό λογιστικό σύστημα, κυρίως επιτηδευματίες και μικρές επιχειρήσεις, απαλλάσσονται από την υποχρέωση να προσκομίσουν τα λογιστικά τους αρχεία στην εφορία, εφόσον όλα τα στοιχεία για τα έσοδα και τα έξοδά τους διαβιβάζονται στην πλατφόρμα myDATA. Για τη συγκεκριμένη περίπτωση συγκρατήστε ότι προβλεπόταν πρόστιμο ύψους 2,5 χιλιάδων ευρώ για τη μη προσκόμιση των βιβλίων, ενώ η προθεσμία για την παροχή των πληροφοριών που ζητάει η ΑΑΔΕ από τους φορολογουμένους αυξάνεται σε 10 ημέρες από 5 που είναι μέχρι σήμερα.

Η τρίτη καινοτομία, αφορά στην ψηφιοποίηση των διαδικασιών. Αναφέρομαι στην κατάργηση της αλληλογραφίας από και προς την ΑΑΔΕ. Όπως τόνισα και στην αρχή η επικοινωνία εφορίας - φορολογουμένων θα γίνεται αποκλειστικά με ψηφιακά μέσα. Όλα τα έγγραφα θα αναρτώνται στον λογαριασμό που διαθέτει κάθε φυσικό νομικό πρόσωπο στο πληροφοριακό σύστημα της ΑΑΔΕ. Ο φορολογούμενος θα λαμβάνει ειδοποίηση στο ηλεκτρονικό ταχυδρομείο και θα μπαίνει στο πληροφοριακό σύστημα με τους κωδικούς του για να λαμβάνει το έγγραφο.

Η τέταρτη καινοτομία, σχετίζεται με την ταχύτερη έκδοση φορολογικής ενημερότητας. Ο νέος κώδικας υιοθετεί την διαλειτουργικότητα μεταξύ των φορέων του δημοσίου, ώστε η Ανεξάρτητη Αρχή Δημοσίων Εσόδων να ενημερώνεται για την ύπαρξη ή μη ληξιπρόθεσμων οφειλών του πολίτη και αντίστοιχα να προβαίνει στη χορήγηση ή μη της φορολογικής ενημερότητας. Τι σημαίνει αυτό; Ότι οι Οργανισμοί Τοπικής Αυτοδιοίκησης και άλλοι φορείς του δημοσίου θα επικοινωνούν με την ΑΑΔΕ μόνον ηλεκτρονικά, είτε για την απαγόρευση έκδοσης ενημερότητας, είτε για την άρση της απαγόρευσης. Με τον τρόπο αυτό, κυρίες και κύριοι συνάδελφοι, βάζουμε τέλος σε περιπτώσεις συμπολιτών μας, οι οποίοι ενώ έχουν εξοφλήσει την οφειλή τους προς το δήμο τους για παράδειγμα εντούτοις δεν μπορούν να πάρουν φορολογική ενημερότητα επειδή η αρμόδια δημοτική υπηρεσία δεν έχει ενημερωθεί και δεν ενημέρωσε τις αρμόδιες υπηρεσίες για την εξόφληση αυτή.

Πέμπτη καινοτομία, είναι η καθιέρωση ενός συγκεκριμένου χρονικού πλαισίου για τους φορολογικούς ελέγχους. Με το νέο κώδικα τίθεται ανώτατο όριο για την ολοκλήρωση του ελέγχου. Καταρχήν, είναι 1 έτος από την κοινοποίηση της εντολής ελέγχου με δυνατότητα εξάμηνης παράτασης, εάν εν τω μεταξύ έχει ξεκινήσει ο έλεγχος, και επιπλέον 6 μήνες, αν κατά το διάστημα αυτό είναι εφικτή η ολοκλήρωση του ελέγχου. Θυμίζω ότι μέχρι σήμερα δεν προβλέπεται μέγιστη διάρκεια ελέγχου, καθώς αυτή καθορίζεται από τους υπαλλήλους που τον διενεργούν.

Ως έκτη καινοτομία, αποσαφηνίζονται οι έννοιες του μερικού, του πλήρους, του επιτόπιου και του απομακρυσμένου ελέγχου. Με απλά λόγια ο έλεγχος, όπως προσδιορίζεται από την εντολή ελέγχου, μπορεί να είναι μερικός ή πλήρης. Μερικός είναι ο έλεγχος που διενεργείται για συγκεκριμένα ζητήματα μιας φορολογίας ή ενός φορολογικού αντικειμένου, όπως για παράδειγμα, μόνο για το ΦΠΑ ή μόνο για το κεφάλαιο, τέλους ή εισφοράς για μία ή περισσότερες φορολογικές περιόδους ή ένα ή περισσότερα φορολογικά έτη.

Πλήρης είναι ο έλεγχος που διενεργείται επί συνόλου των σχετικών συναλλαγών για μία ή περισσότερες φορολογίες ή ένα ή περισσότερα φορολογικά αντικείμενα, τέλη ή εισφορές, για ένα ή περισσότερα φορολογικά έτη ή διαχειριστικές περιόδους ή φορολογικές υποθέσεις. Ο μερικώς και ο πλήρης έλεγχος είναι οριστικοί. Δηλαδή, αν ελεγχθεί κάτι ο ελεγκτικός μηχανισμός δε μπορεί να επανέλθει και να ανοίξει ξανά την υπόθεση που ήδη έχει ελεγχθεί.

Παίρνω τώρα στη θέσπιση του ενδιάμεσου προσδιορισμού φόρου που αποτελεί την 7η παρέμβαση-καινοτομία του συγκεκριμένου φορολογικού νομοσχεδίου. Αφορά στις περιπτώσεις που συντρέχει συνδυασμός κριτηρίων, από τα οποία προκύπτει άμεσος και επικείμενος κίνδυνος φοροδιαφυγής. Παράδειγμα: εποχικές νεοσυσταθείσες επιχειρήσεις ή όταν υπάρχουν ενδείξεις ότι ο φορολογούμενος σκοπεύει να εγκαταλείψει τη χώρα. Σήμερα υπάρχει σε ισχύ σχετική διάταξη για προληπτικό προσδιορισμό του φόρου, η οποία όμως, πρακτικά δεν εφαρμόζεται, καθώς αφορά σε περιπτώσεις όπου υπάρχει μόνον ένδειξη φυγής από τη χώρα.

Πλέον η διάταξη γίνεται πιο συγκεκριμένη και αποτελεσματική ως προς την εφαρμογή της. Πρόκειται για μία απαραίτητη παρέμβαση, καθώς το τελευταίο χρονικό διάστημα παρατηρείται συχνά το φαινόμενο «εποχικές νεοσύστατες επιχειρήσεις να λειτουργούν για σύντομο χρονικό διάστημα και ξαφνικά να κλείνουν, δίχως να έχουν αποδώσει ούτε ένα ευρώ από το φόρο που τους αναλογεί».

Θα κλείσω αυτή την ενότητα με τον χρόνο παραγραφής που είναι η 8η αλλαγή καινοτομία του φορολογικού νομοσχεδίου. Εφεξής η κοινοποίηση της πράξης προσδιορισμού φόρου πρέπει να γίνει μέσα σε διάστημα πενταετίας που προβλέπεται για την παραγραφή. Μέχρι τώρα αρκούσε η πράξη να έχει εκδοθεί εντός πενταετίας, ενώ πλέον θα πρέπει να έχει γίνει και η κοινοποίησή της στον φορολογούμενο.

Κυρίες και κύριοι συνάδελφοι, οι καθαροί κανόνες που μόλις περιέγραψαν πρέπει να συνοδεύονται από τη διάθεση της Φορολογικής Διοίκησης να μην ασκεί μονάχα αυστηρή και άκαμπτη ελεγκτική πολιτική. Το Φορολογικό Σύστημα πρέπει να είναι σύμμαχος της κοινωνικής συνοχής. Στο πλαίσιο αυτό, λοιπόν, το σχέδιο νόμου προχωρά σε μια τομή. Δίνουμε άλλη μία ευκαιρία σε χιλιάδες φορολογούμενους να επανενταχθούν σε ρύθμιση των οφειλών τους, τις οποίες έχουν χάσει. Πρόκειται για αναβίωση παλαιών ρυθμίσεων και όχι για νέες. Το ξεκαθαρίζουμε για να μην υπάρχουν παρερμηνείες και παρεξηγήσεις.

Επίσης, θέλω να γίνει κατανοητό ότι η αναβίωση δεν αφορά ρυθμίσεις που έχουν χαθεί με πράξη Προϊσταμένου ΔΟΥ. Σε περίπτωση που έχει ήδη καταβληθεί μέρος των ανωτέρω δόσεων το μόνο που χρειάζεται είναι οι ενδιαφερόμενοι πολίτες ή επιχειρήσεις να αποπληρώσουν τις εκπρόθεσμης δόσεις μέχρι την έναρξη ισχύος του νόμου. Σήμερα η μη υποβολή των προβλεπόμενων δηλώσεων φόρου εισοδήματος και Φ.Π.Α. ή η καθυστέρηση υποβολής τους ακόμη και για μία ημέρα έχει ως συνέπεια την απώλεια των ρυθμίσεων για άλλες οφειλές.

Στην ίδια λογική εντάσσεται και η μείωση έως 50% των προστίμων σε περίπτωση μη αμφισβήτησης της οφειλής που προκύπτει έπειτα από φορολογικό έλεγχο. Αυτό σημαίνει πως όσο νωρίτερα αναγνωριστεί η οφειλή τόσο μεγαλύτερη μείωση προστίμου μπορεί να επιτευχθεί.

Πέραν της μείωσης κατά 50% το πρόστιμο μπορεί να μειωθεί έως και 40%, εφόσον γίνει αποδοχή της κύριας οφειλής φόρου μετά την κοινοποίηση οριστικού διορθωτικού προσδιορισμού φόρου, αλλά πριν την προσφυγή στη Διεύθυνση Επίλυσης Διαφορών και έως 30% εάν γίνει αποδοχή της κύριας οφειλής φόρου πριν την υποβολή προσφυγής σε αρμόδιο Διοικητικό Δικαστήριο.

Συνοψίζοντας και κλείνοντας, η πρωτοβουλία της Κυβέρνησης να εκσυγχρονίσει τον Κώδικα Φορολογικής Διαδικασίας είναι αναγκαία. Είναι αναγκαία, γιατί το Φορολογικό Σύστημα πρέπει να προσαρμόζεται στις ανάγκες και τα δεδομένα της εποχής, να είναι ευέλικτο και όχι δυσκίνητο. Γιατί με αφορμή τη φράση του Χένρι Κίσινγκερ που ανέφερα στην αρχή της ομιλίας μου, θα προσθέσω ότι «οι παλιές συνταγές οδηγούν σε αδιέξοδο». Η απλοποίηση και η εκλογίκευση του Φορολογικού Συστήματος είναι όρος προόδου, αφού σε καμία περίπτωση το Φορολογικό Σύστημα δεν πρέπει να αντιμάχεται την ανάπτυξη και την Κοινωνική Δικαιοσύνη. Έτσι, λοιπόν, η Κυβέρνηση της Νέας Δημοκρατίας δίνει το παράδειγμα, ώστε η επίλυση των διαφορών να γίνεται πολύ γρηγορότερα, γιατί αυτή είναι και η απαίτηση της κοινωνίας. Την κοινωνία, την οποία ακούμε, αφουγκραζόμαστε τις ανάγκες της και προσφέρουμε λύσεις προς όφελος των πολλών.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε κι εμείς, κ. συνάδελφε.

Συνεχίζουμε με τον Εισηγητή της Μειοψηφίας, τον κ. Γεώργιο Γαβρήλο για 15 λεπτά.

  **ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας)**: Ευχαριστώ κύριε Πρόεδρε. Κύριε Υπουργέ, για μια ακόμη φορά γίνεται εμφανής η πρακτική της Κυβέρνησης, την οποία έχουμε στηλιτεύσει στο σύνολο σχεδόν των νομοσχεδίων που έρχονται ενώπιον του Ελληνικού Κοινοβουλίου. Και το λέω αυτό γιατί σήμερα στην Ολομέλεια συζητούμε το σχέδιο νόμου του Υπουργείου Υγείας. Είναι το τέταρτο σχέδιο νόμου και αν θα δείτε, πολλές διατάξεις και άρθρα από το σχέδιο, αφορούν τροποποιήσεις παλαιότερων σχεδίων της Κυβέρνησης. Ήρθε χτες βράδυ και από το Υπουργείο Εσωτερικών μία τροπολογία που πάλι αλλάζει θεσπισμένες διατάξεις του Υπουργείου Εσωτερικών.

 Έχει γίνει κατ’ επανάληψη αυτό από όλα τα υπουργεία για σημαντικά θέματα. Μέσα σε οκτώ μήνες διατάξεις που έχουν θεσπιστεί ήδη από την παρούσα Κυβέρνηση, να αλλάζουν μετά από δυο, τρεις, τέσσερις μήνες. Και γιατί συμβαίνει αυτό; Γιατί δεν γίνεται ένας ουσιαστικός έλεγχος και συζήτηση, μια διαβούλευση, δηλαδή, με τους κοινωνικούς εταίρους. Και έρχεται η ίδια η Κυβέρνηση και αντιλαμβάνεται μετά από πολύ μικρό χρονικό διάστημα ότι υπάρχουν προβλήματα στη νομοθέτηση της.

Η παρούσα κωδικοποίηση έρχεται μόλις 1,5 έτος από την τελευταία κωδικοποίηση του νόμου 4987/2022. Είναι άλλο ένα στάδιο της συνεχούς αποσπασματικής και ευκαιριακής νομοθέτησης φορολογικών διατάξεων που αποδεικνύει με τον τρόπο με τον οποίο αντιλαμβάνεστε την οικονομία στο σύνολό της εν τέλει. Επαληθεύεται για μια ακόμη φορά ότι η βούληση της Κυβέρνησης, τουλάχιστον σε αυτόν τον τομέα, είναι να απεμπολήσει πλήρως την επίδρασή της σε ένα ιδιαίτερα κρίσιμο και ευαίσθητο τομέα. Αυτό της βεβαίωσης και είσπραξης των δημοσίων εσόδων.

Όλη λογική του Κώδικα Φορολογικής Διαδικασίας διατρέχετε από τη λογική ενός διορισμένου ανδρός, του Διοικητή της ΑΑΔΕ, που θα έχει τον απόλυτο έλεγχο, θα είναι ο απόλυτος άρχων, προκειμένου να προχωρήσει σε διαδικασίες εφαρμογής του Κώδικα και να εκδώσει 43 αποφάσεις, όπως προκύπτει, ενώ το Υπουργείο Εθνικής Οικονομίας 7, το Οικονομικών 1 και μία του Διοικητή της Τραπέζης της Ελλάδος και δύο-τρεις ΚΥΑ. Αυτό δείχνει ότι και με το παρόν νομοσχέδιο έχετε μία βούληση να απεμπολείτε, όπως είπα, αρμοδιότητες γύρω από τον Κώδικα Φορολογικής Διαδικασίας. Ασφαλώς, ο απόλυτος άρχων που λέμε της φορολογικής διοίκησης, είναι ένας άνθρωπος διορισμένος εν τέλει και το κάνετε όπως το Υπουργείο Εργασίας. Μετέτρεψε το ΣΕΠΕ από Ειδική Γραμματεία σε Ανεξάρτητη τάχα Αρχή. Διορίστηκε ένας επικεφαλής. Όποτε βολεύει το Υπουργείο Εργασίας λέει ότι εμείς έχουμε τον έλεγχο των πραγμάτων γύρω από την υγιεινή, την ασφάλεια και τους κανόνες εργασίας. Όποτε βρίσκεται εκτεθειμένη αυτή η Αρχή, λέει εμείς δεν έχουμε καμία σχέση, είναι μια ανεξάρτητη Αρχή. Κάτι παρόμοιο συμβαίνει και με τον Διοικητή της ΑΑΔΕ, κατά το δοκούν, η Κυβέρνηση τον εργαλιοποιεί.

Υπάρχουν πολλά σημεία σε αυτό το νομοσχέδιο, που η σημερινή Κυβέρνηση παρουσιάζει ως κάτι καινοτόμο, ότι ανοίγει τον δρόμο και στην ψηφιακή εποχή και στην διευκόλυνση του Έλληνα φορολογούμενου. Ωστόσο, πολλές από τις διατάξεις αυτές υπάρχουν ήδη στον Κώδικα και είστε υπεύθυνοι εσείς γιατί δεν τηρούνται ή γιατί υπάρχουν γραφειοκρατικά προσκόμματα που δεν αφήνουν τη διοίκηση να λειτουργήσει τόσα χρόνια.

Αυτόματες φορολογικές δηλώσεις. Αυτοματοποιείται η σύνταξη και υποβολή της φορολογικής δήλωσης. Φέτος το μέτρο αφορά περίπου 1.000.000 φορολογούμενους με εισοδήματα αποκλειστικά από μισθωτούς και συνταξιούχους. Όμως, η ψηφιοποίηση και προ συμπλήρωση των φορολογικών δηλώσεων εισοδήματος είναι ήδη, σε πολύ υψηλό ποσοστό εδώ και σχεδόν μία δεκαετία.

Προσκόμιση στοιχείων από φορολογούμενους. Αυξάνεται ο χρόνος προσκόμισης στοιχείων από πέντε μέρες σε δέκα μέρες. Όμως, ήδη υπήρχε η δυνατότητα παράτασης προσκόμισης ζητηθέντων στοιχείων μετά από αίτημα του φορολογουμένου στη φορολογική διοίκηση. Σημειακή και ουσιώδης αλλαγή εν τέλει.

Η υποχρέωση προσκόμισης βιβλίων απ’ όσους τηρούν απογραφικά βιβλία. Όλα τα δεδομένα των βιβλίων αποτυπώνονται στο myData. Όμως, ο ψηφιακός μετασχηματισμός τήρησης των βιβλίων, παραμένει ως πρόβλημα στους επαγγελματίες λογιστές του χώρου, αλλά και στις επιχειρήσεις ειδικά για τη μέθοδο υλοποίησης του.

Επίσης, η πρόβλεψη για αποκλειστικά με ψηφιακό – ηλεκτρονικό τρόπο επικοινωνίας της ΑΑΔΕ με τους πολίτες φορολογική ενημερότητα, ψηφιακή τήρηση αρχείου της ΑΑΔΕ. Ο αντίλογος, εδώ, είναι ότι πολύ εύκολο να το λες, αλλά αρκετά δύσκολο να υλοποιηθεί. Αν δούμε ρεπορτάζ, ειδικά αυτές τις τελευταίες ημέρες, για την κεντρικοποίηση υπηρεσιών, όπως αυτή που ασχολείται με τη βεβαίωση και είσπραξη στην Αττική. Υπάρχουν συνεχείς διαμαρτυρίες από φορολογούμενους και εργαζόμενους.

Χρονικό πλαίσιο ελέγχων. Ο έλεγχος θα πρέπει να διαρκεί ένα έτος από την έκδοση της εντολής και αν δεν έχει ολοκληρωθεί θα δίνεται παράταση έξι μηνών ενώ μόνο σε εξαιρετικές περιπτώσεις η διάρκεια του ελέγχου θα παρατείνεται για ακόμα έξι μήνες. Όμως, είναι απολύτως ορθή η πρακτική να υπάρχει χρονικός ορίζοντας περάτωσης του ελέγχου για να μην θέτονται υπό διοικητικό φόρτο οι ελεγχόμενοι, αλλά για να γίνεται καλύτερος προγραμματισμός και επιμερισμός πόρων -ανθρώπινων και τεχνολογιών- εντός της φορολογικής διοίκησης.

Είδος ελέγχου - νέα στοιχεία και ο μερικός και ο πλήρης έλεγχος είναι οριστικοί. Αν ελεγχθεί κάτι δεν μπορεί ο ελεγκτικός μηχανισμός να επανέλθει και να ανοίξει ξανά την υπόθεση. Ο αντίλογος είναι ότι είναι ένα μεγάλο ψέμα κύριε Υπουργέ -επιτρέψτε μου να χρησιμοποιήσω αυτή την ορολογία- οποιοσδήποτε έλεγχος μπορεί να επαναληφθεί ακόμα και για ελεγμένη οικονομική χρήση εάν προκύψουν νέα στοιχεία που επιβάλλουν τη διενέργεια νέου ή συμπληρωματικού ελέγχου.

Νέο είδος προσδιορισμού φόρου. Σήμερα υπάρχει ο προληπτικός προσδιορισμός φόρου. Διευρύνεται η κατηγορία και θεσπίζεται ο ενδιάμεσος προσδιορισμός φόρου με στόχο τη σύλληψη φορολογητέας ύλης πριν λήξει η περίοδος. Το μέτρο εφαρμόζεται για επιχειρήσεις υψηλής επικινδυνότητας για φοροδιαφυγή. Έχει παρατηρηθεί ότι εποχικές επιχειρήσεις υποβάλλουν δήλωση ΦΠΑ, πληρώνουν μία φορά το χρόνο και μετά εξαφανίζονται. Το έχουμε ζήσει αυτό. Η δυνατότητα προϋπήρχε. Το ζήτημα είναι με ποια κριτήρια και ποιους όρους θα εφαρμόζεται και σε ποιους καθώς και αν λειτουργήσει με τους όρους που λειτουργεί η ανάλυση κινδύνου που χρησιμοποιείται για επιλογή φυσικών και νομικών προσώπων προς έλεγχο τότε τα πράγματα δεν θα πάνε και ιδιαίτερα καλά. Εδώ επιμένουμε γιατί πραγματικά αυτό θα πρέπει να το δείτε γιατί θεσπίζουμε πράγματα, αλλά το ζήτημα είναι κατά πόσο φτιάχνουμε συνολικά ένα περιβάλλον για να μπορούν να εφαρμοστούν και να έχουμε και ουσιαστικά αποτελέσματα.

Χρόνος παραγραφής. Ο χρόνος παραγραφής θα εκκινεί από την ημερομηνία κοινοποίησης της οικείας πράξης στο φορολογούμενο και όχι από την έκδοση της. Σημειακή αλλαγή. Είναι σύνηθες ο χρόνος έκδοσης πράξεως να είναι εγγύς στο χρόνο κοινοποίησης της.

Εντύπωση μας κάνουν, τέλος, συγκεκριμένα άρθρα μετά το άρθρο 86 που δεν σχετίζονται με τον Κώδικα και υποτίθεται πως έρχονται να θεραπεύσουν διάφορα ζητήματα που αυτή τη στιγμή είναι ανοικτά στην κοινωνία και στην οικονομία όπως η κατάργηση φόρων, στον εξωχρηματιστηριακό δανεισμό μετοχών χωρίς να μας δίνεται όμως μια εκτίμηση απώλειας εσόδων σε αυτό. Θα θέλαμε μια απάντηση σε αυτό. Υπάρχει και η ρύθμιση για τη δυνατότητα επανένταξης σε μία σειρά από ρυθμίσεις χρεών με την υποχρέωση, όμως, να καταβάλει άμεσα φορολογούμενος τις δόσεις που δεν είχε πληρώσει από τη στιγμή απώλειας της ρύθμισης, Άρθρα 87 – 91. Προφανώς, εθελοτυφλεί η Κυβέρνηση για το τι πραγματικά βιώνει έξω η κοινωνία και οι μικρομεσαίοι.

Πριν ολοκληρώσω θα ήθελα να κάνω και δύο τρία σχόλια για τη γενική κατάσταση της οικονομίας. Τα απόλυτα οικονομικά νούμερα της χώρας χτυπάνε καμπανάκι για το πού βρισκόμαστε και πως αυτό αντανακλά στην κοινωνία. Με πάνω από 250 δισεκατομμύρια ιδιωτικό χρέος η χώρα βιώνει μια μεγάλη κρίση ιδιωτικού χρέους, 100 δις είναι το ιδιωτικό χρέος που μεταβιβάστηκε από τράπεζες σε fund. Στις συστημικές τράπεζες παραμένει 13 δις ιδιωτικού χρέους, 106 δις ήταν το ιδιωτικό χρέος στην ΑΔΑΕ το Δεκέμβριο του 2023 για 3,9 εκατ. οφειλέτες με το 1,5 εκατομμύριο από αυτούς να τελούν υπό το καθεστώς αναγκαστικών μέτρων είσπραξης το Δεκέμβριο του 2023, ποσοστό δηλαδή 39%. Στον ΕΦΚΑ έχουμε 47 δις ιδιωτικού χρέους, τα 34 δις από αυτά βρίσκονται υπό αναγκαστικά μέτρα είσπραξης εκ των οποίων τα 13 δις αφορούν χρέη που απώλεσαν κάποιο είδος ρύθμισης πράγμα που σημαίνει ότι οι ρυθμίσεις και ειδικά οι πάγιες δεν είναι δυνατόν να προστατεύσουν από τα αναγκαστικά μέτρα είσπραξης όποια κι αν είναι αυτά, ότι καινούργιο κι αν θεσπίζει η πολιτεία.

Το ερώτημα είναι, τι κάνετε και αν αυτά που κάνετε είναι αρκετά. Αν δούμε το δήθεν βελτιωμένο εξωδικαστικό μηχανισμό με επιπλέον κούρεμα χρέους ως 28%, έχουμε εντός εξωδικαστικού 28 δισ. ευρώ και 57.000 αιτήσεις από οφειλέτες, δηλαδή, περίπου μόνο το 12% του ιδιωτικού χρέους που υπάρχει στη χώρα. Από αυτές τώρα τις οφειλές, το 57% αφορούν φυσικά πρόσωπα, επιτηδευματίες, δηλαδή, μικρομεσαίες επιχειρήσεις και αυτοαπασχολούμενους. Το 18% φυσικά πρόσωπα και το 25% νομικά πρόσωπα.

 Αποδεικνύεται από τα στοιχεία, ότι, είναι ένα εργαλείο που φαίνεται να προτιμούν οι μικρομεσαίες επιχειρήσεις και οι επιχειρηματίες γενικώς κατά 82% αθροιστικά, αλλά, όχι τα φυσικά πρόσωπα, ενώ, ο εξωδικαστικός έχει επιτύχει σε 14.322 υποθέσεις από τις 57.000 που έχουν αιτηθεί, δηλαδή, 25% έως σήμερα και έχει ρυθμίσει οφειλές 6 δις στα 28 δις που έχουν ενταχθεί από τα 250 δις συνολικά του συνολικού ιδιωτικού χρέους.

 Εδώ υπάρχει πρόβλημα κύριε Υπουργέ. Ήδη, τα καμπανάκια μας τα χτύπησαν με τις εκτιμήσεις τους τελευταία οι δύο οίκοι. Πρόβλημα για τη χώρα και για το δημόσιο χρέος που έχει εκτιναχθεί και για το ιδιωτικό χρέος και για το έλλειμμα στις επενδύσεις και για το πρόβλημα στο δείκτη τρεχουσών συναλλαγών. Ασφαλώς, όμως και με την κατάσταση της οικονομίας που βιώνει ο Έλληνας πολίτης με τον πληθωρισμό, απληστία στην ακρίβεια, τους χαμηλούς μισθούς, τις χαμηλές συντάξεις, τη μη αντιμετώπιση της ακρίβειας από την πλευρά της Κυβέρνησης, είναι ώρα να αλλάξετε πολιτική.

 Δεν έχουμε όμως αυταπάτες. Είστε μια Κυβέρνηση, η οποία εξυπηρετεί συγκεκριμένα συμφέροντα. Είναι η ώρα η κοινωνία να δώσει το δικό της μήνυμα. Έχουμε μπροστά μας τις ευρωεκλογές και η κοινωνία να απαντήσει σε αυτή την αλαζονεία του 41%, τον αυταρχισμό αλλά και να δώσει μία κραυγή αγωνίας γι’ αυτό που αντιλαμβάνεται ο κόσμος, ότι η ελληνική κοινωνία βρίσκεται σε γυάλινα πόδια και δεν μπορεί να στηρίζεται επί μακρόν μόνο σε επικοινωνία.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε. Το λόγο έχει ο κ. Κουκουλόπουλος, Ειδικός Αγορητής της Κ.0. «ΠΑΣΟΚ – ΚΙΝΗΜΑ ΑΛΛΑΓΗΣ»

**ΠΑΡΑΣΚΕΥΑΣ (ΠΑΡΙΣ)ΚΟΥΚΟΥΛΟΠΟΥΛΟΣ: (Ειδικός Αγορητής της Κ.0. «ΠΑΣΟΚ – ΚΙΝΗΜΑ ΑΛΛΑΓΗΣ»):** Ευχαριστώ κύριε Πρόεδρε. Παρότι, από την Κυβέρνηση λαμβάνοντας υπόψη τα σχετικά δελτία τύπου, αλλά και την εισηγητική έκθεση του νομοσχεδίου, το νομοσχέδιο προβάλλεται ως ένα βήμα εκσυγχρονισμού, απλοποίησης, επιτάχυνσης των διαδικασιών κυρίως φοροτεχνικού χαρακτήρα, δηλαδή, το νομοσχέδιο, δεν παύει κύριε Πρόεδρε να αφορά το κατ’ εξοχήν εργαλείο αναδιανομής οποιουδήποτε κράτους αλλά και του ελληνικού. Η φορολογία είναι το κατ’ εξοχήν πεδίο αναδιανομής εισοδημάτων απολύτως απαραίτητης και στο σκέλος των εσόδων και στο σκέλος των εξόδων και αποκαλυπτικής θα έλεγα διαδικασίας για το ποιες ιδέες κάθε φορά επικρατούν.

Χωρίς φόρους κανένα κεντρικό κράτος δεν μπορεί να ασκήσει πολιτικές, άρα, πρέπει να εξασφαλίζει την είσπραξη τους και μάλιστα σε όσο γίνεται υγιή βάση. Από την άλλη, είναι μια διαρκής πρόκληση ο τρόπος που θα κατανείμει αυτά τα έσοδά του, γιατί, ακριβώς, εδώ αναδεικνύεται όλος ο χαρακτήρας που έχει σε τελική ανάλυση ο προϋπολογισμός. Αν το ασφαλιστικό σημαδεύεται κυρίως από το ζήτημα της αλληλεγγύης των γενεών κατά πόσον υπάρχει ή δεν υπάρχει αύξηση σε μεγαλύτερο ή μικρότερο βαθμό, εδώ πέρα το κύριο μέρος του προϋπολογισμού, ουσιαστικά, προέρχεται και πηγάζει από την φορολογία ως γνωστόν και στη συνέχεια από την ανακατανομή αυτών που διαθέτει το κράτος. Άρα, λοιπόν, μιλάμε για εξ ορισμού για ένα σοβαρό ζήτημα.

 Για να ολοκληρώσουμε το πλαίσιο, προφανώς, επειδή ρυθμίζει και προσπαθεί να ρυθμίσει πρόστιμα, δόσεις, ληξιπρόθεσμες οφειλές και μια σειρά τέτοια ζητήματα το σχετικό νομοθέτημα που έχουμε μπροστά μας, αγγίζει και ένα τεράστιας σημασίας ζήτημα για την Ελλάδα, το ζήτημα του ιδιωτικού χρέους συνολικά, το οποίο έχει ειδικά για εμάς, το ΠΑΣΟΚ μια τεράστια σημασία, το πώς ακριβώς θα πορευτούμε.

Στα φορολογικά, τα τελευταία χρόνια, αν διαβάσει κανείς τις ομιλίες και τις προσεγγίσεις και στην Ελλάδα και σε άλλες χώρες διαφορετικών πτερύγων του πολιτικού και ιδεολογικού φάσματος, πολλές φορές βλέπει κοπιαρισμένες τοποθετήσεις, μοιάζουν να έχουν βγει από την ίδια κόπια όλες. Όλοι θέλουν να διανείμουν δίκαια, όλοι θέλουν να εισπράξουν δίκαια, αυτό δεν είναι πάντα τόσο εύκολο.

Μια κουβέντα θέλω να πω, που δεν είναι καθόλου κοινοτοπία, όσο συνεχίζεται η ύπαρξη αυτής της ιδιαίτερα δυσμενούς σχέσης έμμεσης και άμεσης φορολογίας, είναι δεδομένο, ότι εξ ορισμού μιλάμε για ένα άδικο φορολογικό σύστημα. Και μόνο αυτό φτάνει. Χωρίς καν να μπούμε στην πολύ πιο δύσκολη άσκηση του πώς κατανέμονται αυτές οι δαπάνες και ποιοι φοροδιαφεύγουν κυρίως στα υψηλότερα εισοδήματα, που είναι τεράστιο ζήτημα και αυτό και μόνο αυτή η σχέση για την οποία μίλησα, καθιστά εξ ορισμού μια συζήτηση στην οποία πρέπει να σταθούμε όλοι μας με σοβαρότητα, για να μην τη δούμε σαν μια τεχνικού χαρακτήρα συζήτηση.

Έρχομαι, λοιπόν, τώρα στο νομοσχέδιο, μετά από αυτή την απαραίτητη εισαγωγή. Επί της διαδικασίας και εδώ η τοποθέτησή μου παράλληλα είναι και ερώτηση προς τον παριστάμενο Υφυπουργό, τον κ. Θεοχάρη και το επιτελείο του, υπάρχει ένα ζήτημα. Δύο χρόνια δεν συμπληρώσαμε από έναν νόμο που είχε προβληθεί ως εμβληματικός νόμος του Επιτελικού Κράτους και αναφέρομαι στην κωδικοποίηση της φορολογικής νομοθεσίας. Νομίζω, είχατε και προσωπική εμπλοκή, κύριε Πρόεδρε, τότε πραγματικά υπήρξε όλη η διαδικασία με την επιτροπή διαβούλευσης που προβλέπει και κατάρτιση, που προβλέπει η νομοθεσία σχετικά και ήρθε ως άρθρο πρώτο, με τη διαδικασία που προβλέπουν οι νόμοι, το Σύνταγμα και ο Κανονισμός της Βουλής.

Εδώ πέρα έχουμε το εξής παράδοξο τώρα. Αν κάνω λάθος, να διορθωθώ, εκτός από τα άρθρα 39, 54 ζ΄ και 70, όλα τα άλλα άρθρα αλλάζουν. Παρόλα αυτά, δεν φαίνεται να έχουμε μια διαδικασία Κωδίκων. Και απορία είναι, αλλά και ερώτημα. Ακολουθήθηκε ή δεν ακολουθήθηκε αυτή η διαδικασία; Και αν ακολουθήθηκε, γιατί δεν έρχεται έτσι; Και εν πάση περιπτώσει, επειδή προφανώς δεν έχουμε Κώδικα μπροστά μας, θα είχε τελείως άλλη μορφή, βήμα προς τα πίσω είναι, με την έννοια, ότι ενισχύουμε την πολυνομία, για να βάλουμε τα πράγματα στη θέση τους. Όταν παραμένει κάτι, αντικαθιστάς το μεγαλύτερο μέρος του με ξεχωριστά άρθρα και ανοίγεις και το δρόμο για να κάνεις και κάποιες άλλες αλλαγές αργότερα και φεύγεις μακριά από την κωδικοποίηση. Η κωδικοποίηση, θυμίζω, ότι εμείς την είχαμε στηρίξει και την είχαμε ψηφίσει, το θυμάστε, κύριε Πρόεδρε, ακριβώς γιατί ήταν πραγματικά ένα βήμα μπροστά. Μπορεί να μην είχαμε αποδεχτεί τους τόνους, με τους οποίους είχατε προβάλει ως εμβληματική εκείνη τη μεταρρύθμιση, ήταν όμως μια μεταρρύθμιση, ήταν κωδικοποίηση. Βοηθούσε όλους τους εμπλεκόμενους και ενίσχυε το αίσθημα ασφάλειας δικαίου που έχει ο φορολογούμενος, αλλά και όλοι οι εμπλεκόμενοι στη φορολογία. Εδώ πέρα γιατί ακολουθήθηκε αυτή η διαδικασία;

Το δεύτερο ερώτημα, όσον αφορά το διαδικαστικό, είναι το εξής: Ποιοι ακριβώς λόγοι επέβαλαν την αλλαγή; Θα θέλαμε να είσαστε σαφής σε αυτό, κύριε Υφυπουργέ, και συναφές με αυτό είναι το άλλο ερώτημα. Ξέρουμε καλά όλοι μας, εσείς το ξέρετε καλύτερα από εμάς, ότι είναι ένα από τα ορόσημα για το Ταμείο Ανάκαμψης αυτό που ψηφίζουμε, σωστά; Το ερώτημά μου είναι, εμείς το ζητήσαμε, ή μας το ζήτησαν; Δηλαδή, μας προτάθηκε, διαπιστώθηκαν ατέλειες στον Κώδικα της Φορολογίας μας από την πλευρά της Ευρωπαϊκής Επιτροπής, με την οποία είμαστε σε διαρκή συνομιλία και συνεργασία, εν πάση περιπτώσει, για το Ταμείο Ανάκαμψης και τέθηκε ως ορόσημο ή από την άλλη το βάλαμε εμείς, είναι ορόσημο το οποίο το έθεσε η ελληνική πλευρά και δεν ακολουθήσαμε τη διαδικασία των Κωδίκων γιατί δεν υπήρχε απαραίτητος χρόνος;

Είναι κάποιες απορίες, οι οποίες, νομίζω, είναι εύλογες, δεν είναι κακόπιστες, είναι καλό να απαντηθούν, κύριε Πρόεδρε για να έχουμε ένα κοινό τόπο, εν πάση περιπτώσει, στη συζήτησή μας, νομίζω από εδώ και πέρα. Όπως καταλαβαίνετε, δεν πρόκειται για στενά διαδικαστικά με την τυπική φορμαλιστική έννοια του όρου, είναι ουσιαστικά τα ερωτήματα που έβαλα επί διαδικαστικού.

 Έρχομαι στο 2ο σκέλος, σε αυτό που προβάλλεται από την Κυβέρνηση ως ο κύριος πυρήνας του νομοσχεδίου, δηλαδή, την ψηφιοποίηση. Ποιος δεν δηλώνει ικανοποιημένος όταν ακούει ότι κάτι ψηφιοποιούμε; Εμείς από την πλευρά μας όλα τα μέτρα που έχουν σχέση με την διεύρυνση της χρήσης ηλεκτρονικών συναλλαγών, με την ψηφιοποίηση διαδικασιών στο κράτος, τα χαιρετίζουμε και τα στηρίζουμε, γιατί πραγματικά είναι από τις περιπτώσεις όπου η τεχνολογία μπαίνει στην υπηρεσία των ανθρώπων και των συλλογικών οντοτήτων όπως είναι το κράτος και οι υπηρεσίες του και κατά συνέπεια είναι ένα βήμα απόλυτα θετικό.

Εδώ όμως υπάρχει ένα τεράστιο «αλλά» το οποίο δεν αναιρεί την καθαρή θετική μας τοποθέτηση, κύριε Πρόεδρε, κυρίες και κύριοι συνάδελφοι, στο ζήτημα της τεχνολογίας. Φοβάμαι ότι γίνεται με έναν τρόπο, ο οποίος αφήνει πίσω πολλά θύματα. Δεν θέλω να μεγιστοποιήσω το πρόβλημα όμως είναι πάρα πολλά. Πρώτα από όλα είναι όλοι αυτοί τους οποίους δεν σήμερα το λεγόμενο «ψηφιακό χάσμα». Είναι τόσο στενή η διατύπωση για το ποιοι, κύριε Υπουργέ, θα μπορέσουν να εξαιρεθούν από τη διαδικασία της ηλεκτρονικής υποβολής δήλωσης- πολύ «σφιχτή» τη βλέπω τη διάταξη.

Ερώτημα απλό: γιατί δεν κάνουμε όπως λέμε «Help Desk» στις ΔΟΥ γι’ αυτούς τους ανθρώπους; Υπάρχουν άνθρωποι που έχουν παντελή αδυναμία πρόσβασης σε ψηφιακά μέσα. Υπάρχουν άνθρωποι, οι οποίοι πρέπει να περιμένουν το παιδί ή το εγγόνι τους ή το γείτονά τους για να εξυπηρετήσει. Και στην τελική το μεγαλύτερο μέρος αυτών των ανθρώπων είναι ψηφιακά αναλφάβητοι ή εν πάση περιπτώσει έχουν στοιχειώδεις δυνατότητες- γνώσεις χρήσης της ψηφιακής τεχνολογίας, ουσιαστικά είναι αυτοί, τους οποίους στέλνουμε στους λογιστές. Όλοι οι άλλοι που έχουν τη δυνατότητα θα αυτοεξυπηρετούνται- και μπορούν να χαιρετίζουν αυτή τη διάταξη και είναι οι περισσότεροι δεν αμφιβάλλω- αλλά υπάρχει ένα μεγάλο κομμάτι το οποίο μένει εκτός και το οποίο το στέλνουμε στους λογιστές. Δεν έχουμε καμία αντιπαράθεση με τους λογιστές, προς θεού! Γιατί όμως; Εκεί πρέπει να πληρώσουν και μάλιστα χθες είδαν με ενδιαφέρον ότι και η Ένωση Φοροτεχνικών αυτή τη διαδικασία παρότι τυπικά ενισχύει τα εισοδήματά της δεν την θέλει, την καταγγέλλει, την αναδεικνύει και είναι ένας περιττός φόρτος για τους ίδιους με ελάχιστο τίμημα. Δεν θέλω να το βάλω από την μία ή την άλλη πλευρά για ποιο λόγο να ταλαιπωρούμε μεγάλους ανθρώπους και δεν προβλέπουμε μια διαδικασία, όχι να κάνουμε την εξαίρεση κανόνα από την «πίσω πόρτα», δεν εννοώ αυτό. Αλλά ένα «Help Desk» στο οποίο μπορούν να απευθύνονται όλοι και με τη βοήθεια έστω και τηλεφωνικά, δεν ξέρω πώς να μπορεί κάποιος άνθρωπος που είναι πραγματικά ψηφιακά αναλφάβητος να μπορεί να εξυπητετηθεί.

 Κάτι αντίστοιχο, κύριε Υπουργέ, προσέξτε, έχουμε από πάρα πολλούς λογιστές έχετε και στη διαβούλευση τέτοιες παρατηρήσεις. Σε εμάς έφτασαν ίσως γιατί έγινε αντιληπτή η κατάθεση νομοσχεδίου πολύ περισσότερα αργότερα ως κόμμα- όχι γιατί συγκεντρώνουμε παραπάνω ενδιαφέρον από το ίδιο το υπουργείο- αλλά έγινε καθώς προχωρούσε η κατάθεση του νομοσχεδίου, πολλαπλασιάστηκαν τα εισερχόμενα που είχαμε, κύριε Πρόεδρε, φαντάζομαι και εσείς θα είχατε πάρα πολλά προσωπικά εισερχόμενα ως βαθύς γνώστης του αντικειμένου, ότι διατυπώνονται ανάλογοι φόβοι για τη διαδικασία διόρθωσης όταν αυτή απαιτείται, γνώσεις και αλλά και διόρθωσης της αυτόματης δήλωσης μισθωτών και συνταξιούχων.

 Που αν θέλετε είναι η μεγαλύτερη τομή από όλες. Αλλά εάν κάποιος είτε αδιαφορήσει, είτε καθυστερήσει, είτε έχει αδυναμία για να κάνει κάποια διόρθωση, σπεύδω να πω το πιο απλό παράδειγμα. Βγάζεις σε κάποιον πρόστιμο η εφορία γιατί του βγάζει ότι δεν έχει το απαραίτητο όριο ηλεκτρονικών συναλλαγών ενώ υπάρχουν κάποιες ηλεκτρονικές συναλλαγές, όλοι μας έχουμε και κάποια παραδείγματα, οι οποίες όχι απλά είναι μαχητές είναι κατευθείαν μαχητές και μπορεί κάποιος να δώσει. Εάν για κάποιο λόγο αδιαφορήσει δεν πρόσεξει αυτό που του ήρθε θα τρέχει εκ των υστέρων και δεν θα μπορεί να κάνει τίποτα.

 Και εδώ πρέπει να βάλουμε μια ασφαλιστική δικλείδα. Πρέπει να δούμε πώς θα βάλουμε μια ασφαλιστική δικλείδα σε αυτό το σημείο γιατί είναι το πραγματικά πιο ενδιαφέρον και καινοτόμο σημείο του νομοσχεδίου, νομίζω, και επουδενί δεν ισχυρίζομαι ή δεν προτείνω ότι πρέπει να το πάρουμε πίσω να το ενισχύσουμε θέλω για να λειτουργεί όσο γίνεται καλύτερα, κύριε Υπουργέ.

Κύριε Πρόεδρε, έχουμε όλοι μας εμπειρίες. Θα σας πω ένα παράδειγμα. Τις προάλλες ένας γνωστός μου έκανε κράτηση σε ξενοδοχείο, πλήρωσε κανονικά, έκανε εξόφληση, η δαπάνη πέρασε στο αφορολόγητο μέσω e-banking,. Για κάποιο λόγο, δεν δούλευε εκείνος ο λογαριασμός, ο ξενοδόχος του δίνει τον ιδιωτικό του λογαριασμό, κάνει τη δεύτερη συναλλαγή του που είναι η εξόφληση, αλλά δεν τη βλέπει ποτέ στο αφορολόγητο. Εάν δεν προσέξει, όταν θα του έρθει ο λογαριασμός, μπορεί να έχει και 500 ευρώ πρόσημο από αυτό και να του έχει ξεφύγει. Με αυτή την έννοια, θέλει πάρα πολύ προσοχή αυτό, που είναι πολύ ενδιαφέρον κομμάτι.

Κύριε Πρόεδρε, τώρα πάω σε δύο σημεία, τα οποία θα τα συμπεριλάβω σε μία φράση, που αφορούν την ουσία και των προτάσεών και των διαφόρων μας, που έχουμε με το νομοσχέδιο. Επιμένετε σε πρόστιμα, τα οποία δεν έχουν καμία λογική και κάντε μίζερες ρυθμίσεις. Εδώ αγγίζουμε, εν μέρει, το ζήτημα του χρέους και από την άλλη τη βελτίωση των εσόδων που μπορούμε να πετύχουμε.

Τα στοιχεία, τα οποία έχουμε στη διάθεσή μας από το Γραφείο Προϋπολογισμού της Βουλής, κύριε Πρόεδρε, τα οποία προχθές συζητούσαμε, συμπωματικά στην ίδια αίθουσα, είναι πολύ συγκεκριμένα. Δηλαδή, έχουμε πραγματικό υπόλοιπο 79,97 δις, 80 δισ. ευρώ περίπου πραγματικό υπόλοιπο ληξιπρόθεσμου, γιατί υπάρχει το ανεπίδεκτο που είναι άλλα 26 δις. Από τα 80 δις, ας πούμε, από τη μία, έχουμε το 8,8% που είναι αφερέγγυα δις, έχουμε 11,4 πέραν της δεκαετής δόσης και έχουμε ακόμα ένα 27,1 πραγματικό από το οποίο αντλείται και το 90% των εισπράξεων από τα ληξιπρόθεσμα. Από την άλλη, έχουμε στα πρόστιμα και στα μη φορολογικά γύρω στα 32,4 δις όπου έχουμε πολύ χαμηλές εισπράξεις.

Εδώ, κύριε Υπουργέ, έχουμε το εξής δεδομένο. Από τα πρόστιμα δεν εισπράττουμε σχεδόν τίποτα. Ξέρετε καλά και εσείς και ο κ. Πρόεδρος και οι συνεργάτες σας, ότι υπάρχουν πρόστιμα για φορολογική παράλειψη, δεν είναι φορολογική παράβαση αυτό που θα πω. Σε μία φορολογική παράλειψη 10, 20 ευρώ έχεις πρόστιμο 500 ευρώ. Ξέρετε καλά, ότι ουδέποτε ο άλλος πάει να πληρώσει 500 ευρώ, για να τακτοποιήσει μία διαφορά των 20 ευρώ, αλλά το αφήνει, έτσι και εμφανίζεται ως ανείσπρακτο ποσό 500 ευρώ.

Επιφυλάσσομαι ότι θα φέρουμε μέχρι το τέλος, πριν την Ολομέλεια και θα το καταθέσουμε ως τροπολογία, τουλάχιστον, 10 ή 15 περιπτώσεις τέτοιων προστίμων. Πιστεύουμε ότι πρέπει να καταργηθούν, γιατί δεν αφορούν παραβάσεις, αλλά αφορούν μικρές παραλήψεις, που κραυγαλέα δεν κρύβουν κακοπιστία, αλλά είναι, όμως, υποχρεωμένος ο έφορος να επιβάλλει βαριά πρόστιμα. Αυτό είναι το ένα.

Το δεύτερο σκέλος είναι ότι, κύριε Υπουργέ, είχαμε ολόκληρο διάλογο την άλλη φορά, γιατί στο 50%; Κάναμε ένα καλό βήμα, την έκπτωση του προστίμου από 40% το κάνουμε 50%.

Συζητήσουμε τόσο πολύ στο φορολογικό των επαγγελματιών, κύριε Πρόεδρε και κύριε Υπουργέ και το θυμάστε, όμως, επιμείνουμε πάρα πολύ για τους τόκους υπερημερίας, γιατί δεν τους συμπεριλαμβάνετε;

Εμείς θα ξανακαταθέσουν την τροπολογία και καλούμε από τώρα την Κυβέρνηση και όλα τα κόμματα να τη στηρίξουν. Έχει τεράστια σημασία να στείλουμε ένα μήνυμα στην κοινωνία, ότι θέλουμε να διευκολύνουμε.

 Ολοκληρώνω, λοιπόν, κύριε Πρόεδρε, με ένα βασικό ζήτημα, το οποίο προκύπτει κραυγαλέα από τα στοιχεία που έχουμε, ότι, δηλαδή, τα μικρομεσαία εισοδήματα βλέπουμε να έχουν μια συμμόρφωση με τις ρυθμίσεις, με τις οφειλές και λοιπά, να περιορίζεται ο αριθμός των οφειλετών, του όγκου των οφειλών και λοιπά, ενώ αντίθετα από ένα όριο και πάνω βλέπουμε να αυξάνεται και ο αριθμός και ο όγκος.

 Εδώ υπάρχει ένα κρίσιμο ερώτημα, πόσες περιπτώσεις έχουν περάσει την παραγραφή από τις μεγάλες οφειλές τα τελευταία χρόνια;

 Σπεύδω να πω ότι θα ζητήσουμε από τον Διοικητή της ΑΑΔΕ, αιτιολογώ αυτό που είπα στην αρχή, κύριε Πρόεδρε, και με αυτό τελειώνω, δεν θέλουμε διευθύνσεις και ονόματα, θέλουμε μεγέθη, αριθμούς, πόσες και τι όγκο αντιπροσωπεύουν οι περιπτώσεις μεγάλων οφειλών; Μπορεί π.χ. να είναι η περίπτωση κάποιου που έφυγε στο εξωτερικό ή απεβίωσε και δεν υπήρχε διάδοχος, η κατάσταση στην εταιρεία ή πτώχευση και δεν υπήρχαν περιουσιακά στοιχεία για να πάρουν την οφειλή.

 Δεν είναι όλα τα ζητήματα για να μας ερεθίζουν, έχει μεγάλη σημασία όμως να ακούσουμε και να μάθουμε με ποιο ρυθμό τα τελευταία δέκα χρόνια, ας πούμε, περνάνε σε παραγραφή μεγάλες υποθέσεις και εκκρεμότητες και αυτό έχει μεγάλο ενδιαφέρον, γιατί τα στατιστικά στοιχεία είναι άκρως ανησυχητικά. Να βλέπεις να προσαρμόζεται σε όλα όσα ψηφίζονται εδώ στη Βουλή ένα τεράστιο μέρος της κοινωνίας των μικρομεσαίων εισοδημάτων και να παραμένει απείθαρχο να πω, εν πάση περιπτώσει, και να αυθαιρετεί διαρκώς το κομμάτι των μεγαλομεσαίων και μεγάλων εισοδημάτων.

Αυτό προκύπτει καθαρά από τα στοιχεία.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Εμείς ευχαριστούμε, κύριε συνάδελφε.

 Το λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. του «Κ.Κ.Ε.»)**: Καλημέρα σε όλους και όλες.

Συζητάμε σήμερα στην Επιτροπή της Βουλής τη στιγμή που βαθαίνει καθημερινά όλο και περισσότερο η εμπλοκή της χώρας μας στον ιμπεριαλιστικό πόλεμο στην Ουκρανία με απολογισμό στρατιωτικών δαπανών για την Ευρωπαϊκή Ένωση πάνω από 240 δισεκατομμύρια, μακράν οι μεγαλύτερες μετά το Δεύτερο Παγκόσμιο Πόλεμο με 74 και πλέον δισεκατομμύρια να είναι η βοήθεια που έχει αποστείλει στο καθεστώς Ζελένσκι.

 Με την ανάπτυξη της πολεμικής βιομηχανίας στην Ευρωπαϊκή Ένωση, τη συγκρότηση ευρωστρατού και την αποστολή στρατιωτικών δυνάμεων, όπου γης, η επιθετικότητα του ΝΑΤΟ αυξάνεται για την υπεράσπιση των μονοπωλιακών συμφερόντων της Ευρωπαϊκής Ένωσης και των Ηνωμένων Πολιτειών. Αυτόν τον πολεμικό σχεδιασμό που βάζει σε κίνδυνο το λαό μας και τη χώρα μας στόχο αντιποίνων στηρίζουν η Νέα Δημοκρατία, ο ΣΥΡΙΖΑ 1,2, το ΠΑΣΟΚ, η «ΕΛΛΗΝΙΚΗ ΛΥΣΗ» και όλα τα Κόμματα που καιρό τώρα πουλάνε παραμύθια για το ρόλο του ΝΑΤΟ και τον χαρακτήρα της Ευρωπαϊκής Ένωσης.

 Η αποστολή της Φρεγάτας «ΥΔΡΑ» στην Ερυθρά Θάλασσα στα πλαίσια του νατοϊκού σχεδιασμού ρίχνει λάδι στη φωτιά του πολέμου στη Μέση Ανατολή, ενώ η Κυβέρνηση της Νέας Δημοκρατίας έχοντας τις πλάτες όλων των Κομμάτων συνεχίζει τη στήριξη της ισραηλινής πολεμικής επιχείρησης στη σφαγή του λαού της Παλαιστίνης, σε αυτό το έγκλημα κατά της ανθρωπότητας.

Την ίδια στιγμή η προσπάθεια συγκάλυψης του εγκλήματος των Τεμπών από όλες τις δυνάμεις που στήριξαν και διαχειρίστηκαν στην Ευρωπαϊκή Ένωση και τη χώρα μας την πολιτική της απελευθέρωσης, του κατακερματισμού και του ξεπουλήματος των σιδηροδρόμων έχει πάρει τεράστιες διαστάσεις. Ο λαός μας ζει καθημερινά τα Τέμπη στη ζωή του μέσα από τα τεράστια εργοδοτικά εγκλήματα στις οικοδομές, τα ναυπηγεία, τους χώρους δουλειάς, όπου οι εργαζόμενοι πληρώνουν με τη ζωή τους την καπιταλιστική ανάπτυξη και την κερδοφορία των πολυεθνικών ομίλων.

 Ενώ η αστυνομία εμφανίζεται σε χρόνο ντετέ, όταν πρόκειται για καταστολή απεργίας, κινητοποίηση ή εξόρμηση του λαού και της νεολαίας, όταν πρόκειται για την υπεράσπιση των funds και των πλειστηριασμών σε βάρος των λαϊκών νοικοκυριών σφυρίζει παγερά αδιάφορα μπροστά στην εμπορευματοποίηση, κακοποίηση και δολοφονία παιδιών και γυναικών.

 Σε αυτό το φόντο της αδικίας, της εκμετάλλευσης, της φτωχοποίησης, του πολέμου, της καταστολής, της ανασφάλειας και των εγκλημάτων ο λαός μας προετοιμάζεται καθημερινά για την επιτυχία της μεγάλης απεργίας στις 17 του Απρίλη για να δώσει τη δική του απάντηση στην Ευρωπαϊκή Ένωση και τα κόμματα του ευρωμονόδρομου, που έχουν κάνει τη ζωή του κόλαση. Χαιρετίζουμε και από αυτό εδώ το χώρο το κάλεσμα της ΕΦΕΕΑ, αλλά και τη δυναμική συμμετοχή δεκάδων ενώσεων από όλη την Ελλάδα, που εκφράζουν με αγωνιστικό πρόσημο την οργή και την αγανάκτηση χιλιάδων αυτοαπασχολουμένων συναδέλφων φοροτεχνικών, με κεντρικό σύνθημα καμία επανάπαυση, καμία υποταγή, χαμένος αγώνας είναι μόνο αυτός που δεν δίνεται.

Σήμερα, λοιπόν, στη μία χιλιάδες λογιστές βγαίνουν στους δρόμους, διεκδικώντας τη δυνατότητα να εργάζονται με αξιοπρέπεια σε ανθρώπινες συνθήκες, χωρίς τη λαιμητόμο των προστίμων πάνω από τα κεφάλια τους, χωρίς την κλεψύδρα του ασφυκτικού χρόνου των υποχρεώσεων, που τους επιβάλει η Κυβέρνηση της Νέας Δημοκρατίας με τη συνενοχή όλων των κομμάτων του ευρωμονόδρομου, με στόχο την επαγγελματική τους εξαΰλωση.

Είναι γνωστό άλλωστε σε όλους μας ότι όλες οι κυβερνήσεις διαχρονικά και η σημερινή στα πλαίσια των επιταγών της Ευρωπαϊκής Ένωσης για την ολοένα και μεγαλύτερη συρρίκνωση των μικρών αυτοαπασχολούμενων στον χώρο, σκοπό και στόχο έχουν την παράδοση του λογιστικού έργου στις μεγάλες εταιρείες του κλάδου και τους ομίλους που υπηρετούν πιστά.

Αφού χρησιμοποίησαν τους συναδέλφους για τη δωρεάν ψηφιοποίηση των αρχείων του συστήματος, αφού τους στρίμωξαν την περίοδο της Covid εποχής να δουλεύουν εικοσιτετράωρα για να καλύψουν ψηφιακές υποχρεώσεις, αφού τους επέβαλλαν τη θηλιά των MyData με τεράστια κενά και προχειρότητες, αφού τους τσακίσαν εδώ και τέσσερις μήνες με τη διασύνδεση POS με ταμειακές σε ένα θολό, πρόχειρο και εντελώς ανώριμο ψηφιακό περιβάλλον, κάνουν σήμερα ότι μπορούν για τη συγκέντρωση του λογιστικού έργου στα μεγάλα εταιρικά σχήματα ελεγκτικών επιχειρήσεων, δίνοντας τη λογιστική ύλη από τους αυτοαπασχολούμενους, ιδιοκτήτες μικρών επί το πλείστον οικογενειακής φύσεως λογιστικών γραφείων της χώρας, στις μεγάλες εταιρείες.

Την ίδια στιγμή τα βέλη της ταξικής πολιτικής τους έχουν στραφεί και σε μια άλλη μερίδα αυτοαπασχολούμενων επαγγελματιών των ταμειακών συστημάτων, που εδώ και έξι μήνες, τους τελευταίους τέσσερις εντελώς απλήρωτοι από τα voucher, παλεύουν σε ένα ασφυκτικό περιβάλλον ημερομηνιών και υποχρεώσεων με τις τράπεζες να σφυρίζουν αδιάφορα και το Υπουργείο να σφίγγει τη θηλιά των προστίμων στους μικρούς αυτοαπασχολούμενους.

Η πολιτική αυτή έχει προκαλέσει ένα τεράστιο πανικό που έχει εξωθήσει στα άκρα όλους τους εμπλεκόμενους φορείς, λογιστές, τεχνικούς, επαγγελματίες. Σήμερα μάλιστα με ποσοστό διασύνδεσης των ταμειακών μηχανών, πραγματικής διασύνδεσης, 40% έως 50% και πολλές ατέλειες και κενά σε λογισμικά που αποσυντονίζονται ακόμα και από τις ήδη συνδεδεμένες ταμειακές μηχανές με τα POS, όπως και από την εκ νέου αλλαγή των ταμειακών μηχανών στην εστίαση από 1/7, είναι εντελώς αδύνατο να ολοκληρωθούν οι υποχρεώσεις των επαγγελματιών στο χρονικό ορίζοντα που βάζει το Υπουργείο.

 Επιβάλλεται, λοιπόν, να δοθεί ο απαραίτητος χρόνος τουλάχιστον έξι μηνών όπως και να παρθούν όλα τα απαραίτητα μέτρα, ώστε να μην επιβαρυνθούν οικονομικά επιπλέον οι μικροί αυτοαπασχολούμενοι, αλλά και να μην επιβληθούν σε καμία περίπτωση τα πρόστιμα που εξαγγέλθηκαν.

Συζητάμε σήμερα το νέο Κώδικα Φορολογικής Διαδικασίας, που τσακίζει τα λαϊκά εισοδήματα και παρέχει προκλητικά προνόμια και απαλλαγές στο μεγάλο κεφάλαιο και τις πολυεθνικές. Ο Κώδικας έρχεται να υπηρετήσει ένα βάρβαρο, ταξικό φορολογικό σύστημα που το έχουν συνδιαμορφώσει όλα τα κόμματα διαχρονικά, Νέα Δημοκρατία, ΣΥΡΙΖΑ 1 και 2, ΠΑΣΟΚ, στα πλαίσια των επιταγών και των οδηγιών της Ευρωπαϊκής Ένωσης με σταθερό προσανατολισμό τη φοροαφαίμαξη του λαού μας και τις φοροαπαλλαγές στους μονοπωλιακούς ομίλους και τις μεγάλες επιχειρήσεις.

Είναι γεγονός πως το σχέδιο νόμου αποτελεί συνέχεια της προγενέστερης νομοθεσίας και διακατέχεται από προστιμολαγνεία και φοροεξόντωση. Όλα τα πρόστιμα του Κώδικα συνεχίζουν να υπάρχουν, χωρίς καμία διάθεση από τη φορολογική διοίκηση να αλλάξει προσανατολισμό στην πολιτική της. Οι χιλιάδες φορολογικές αλλαγές επιβάλλονται χωρίς να έχει δοθεί ποτέ η δυνατότητα στους μικρούς αυτοαπασχολούμενους να ενημερωθούν, να εξοικειωθούν και να λάβουν γνώση αυτών, απειλώντας τους διαρκώς με δυσανάλογα μεγάλα για το ύψος των παραβάσεων πρόστιμα. Το περιβάλλον τρομοκρατίας και φυροκυνηγητού είναι φανερό σε όλα τα μήκη και πλάτη του νέου Κώδικα, αφού και στις πιο απλές περιπτώσεις εκπρόθεσμης υποβολής δήλωσης παρακράτησης φόρου τιμωρείται το ανθρώπινο λάθος χωρίς να υπάρχει πρόθεση εξαπάτησης του δημοσίου.

Υπέρογκα πρόστιμα επιβάλλονται και στις περιπτώσεις μη διαβίβασης συνόψεως εκδοθέντων παραστατικών λιανικής στην ψηφιακή πλατφόρμα, το MyData, μέσω του πληροφοριακού συστήματος φορολογικών ηλεκτρονικών μηχανισμών της ΑΑΔΕ. Στην προκειμένη περίπτωση, τα πρόστιμα αυτά, δεν αφορούν κλοπή φόρου από το κράτος, αλλά πρόστιμα μη τήρησης ψηφιακής γραφειοκρατίας, που η φορολογική διοίκηση έχει επιβάλλει.

Η προστιμολαγνεία δεν σταματάει, όμως, εδώ. Συνεχίζεται, μεταφέροντας την ευθύνη για τη δήλωση των POS στους μικρούς αυτοαπασχολούμενους, ενώ αποτελεί υποχρέωση των παρόχων η δήλωση της έναρξης και διακοπής λειτουργίας τους. Το ασφυκτικό ψηφιακό περιβάλλον και οι συνεχιζόμενες αλλαγές, αποτελούν τροχοπέδη στη λειτουργία των μικρών αυτοαπασχολούμενων, που βρίσκονται, ήδη, σε καθεστώς οικονομικής ασφυξίας, με την ψηφιακή θηλιά, τα υπέρογκα πρόστιμα και την τεκμαρτή φορολόγηση, να τους οδηγούν σε νέα αδιέξοδα, λουκέτα και χρεοκοπία.

Με το νέο Κώδικα που επιβάλλετε, προβλέπονται αυστηρότεροι έλεγχοι στις συναλλαγές από ψηφιακές πλατφόρμες, που σε συνδυασμό με τα περιβόητα ηλεκτρονικά βιβλία MyData, βοηθούν το αστικό κράτος να εφαρμόζει πιο αποτελεσματικά την αντιλαϊκή πολιτική του, ανοίγοντας έτσι τον δρόμο για μεγαλύτερη κερδοφορία και στήριξη στους επιχειρηματικούς ομίλους.

Η διευθέτηση των ρυθμίσεων ως μέτρο ανακούφισης, είναι απάτη, αφού στην ουσία, δεν περικόπτονται, σε καμία περίπτωση, οι τόκοι και τα πρόστιμα που έχουν επιβληθεί από άδικους, ταξικούς και εξοντωτικούς φόρους. Θα ήταν σε θετική κατεύθυνση η περικοπή των τόκων και των προστίμων, όπως και το 50% της οφειλής στους μικροοφειλέτες, με δυνατότητα εξόφλησης ποσού ίσου με το 10% του ετήσιου εισοδήματος των νοικοκυριών. Διαγραφές χρεών έχουν κάνει και κάνουν διαχρονικά όλες οι αστικές κυβερνήσεις στους μεγαλοοφειλέτες επενδυτές, ομίλους και πολυεθνικές, επιβεβαιώνοντας το ρόλο τους και το χαρακτήρα της ταξικής πολιτικής τους.

Θα ήταν σε θετική κατεύθυνση η καθιέρωση αφορολόγητου ορίου στις 12.000 ευρώ, με 3.000 ευρώ για κάθε προστατευόμενο τέκνο. Η κατάργηση των τεκμηρίων διαβίωσης και του τεκμαρτού τρόπου φοροαφαίμαξης των μικρών αυτοαπασχολούμενων, όπως και η μη επιβολή προστίμων για εκπρόθεσμη υποβολή δήλωσης φόρου εισοδήματος εντός του επόμενου έτους από αυτό της φορολογικής χρήσης. Γιατί είναι παγερά αδιάφορο οικονομικά από μισθωτούς και συνταξιούχους, το παραμύθι της οριστικοποίησης της δήλωσής τους, από τη στιγμή που, ούτως ή άλλως, θα ζητήσουν τη συνδρομή και τη βοήθεια για την ορθότητα τους, από λογιστές φοροτεχνικούς.

Φέτος, μάλιστα, με τις δηλώσεις να μην έχουν ανοίξει ακόμα, επιβάλλεται ο έγκαιρος προσδιορισμός χρόνου αρκετού, για τη σωστή προετοιμασία και υποβολή τους, που δεν μπορεί να είναι νωρίτερα από τα τέλη Οκτώβρη και τα τέλη του έτους, αν υποβληθεί μέσω λογιστή φοροτεχνικού.

Θα ήταν σε θετική κατεύθυνση η αποστολή στην ΑΑΔΕ, μόνο των εσόδων από τα τηρούμενα βιβλία των μικρών αυτοαπασχολούμενων, όπου θα αποτελούν και τη μοναδική πηγή προσδιορισμού κάθε φορολόγησής τους. Όμως, η φορολογική διοίκηση, στην προσπάθεια οικονομικής εξόντωσης των μικρών αυτοαπασχολούμενων, επιβάλλει τα πρόστιμα να αποτελούν τη μοναδική κινητήριο δύναμη της φορολογικής τους συμμόρφωσης. Και μάλιστα, σε ένα ρευστό και διαρκώς μεταβαλλόμενο φορολογικά και ψηφιακά περιβάλλον, τα υπέρογκα πρόστιμα με το παραμικρό, αγνοώντας ακόμα και το ανθρώπινο λάθος, επιβεβαιώνουν τις προθέσεις του Υπουργείου για φοροεξόντωση των μικρών αυτοαπασχολούμενων.

Θα ήταν σε θετική κατεύθυνση η καθιέρωση του μηνός Αυγούστου ως μήνα μη δηλωτικών υποχρεώσεων για όλους τους φορολογούμενους και η νομοθέτηση της ασθένειας και της απαλλαγής από την καταβολή ασφαλιστικών εισφορών, χωρίς απώλεια δικαιωμάτων για όλους τους μικρούς αυτοαπασχολούμενους. Αντ’ αυτού, οι μικρές επιχειρήσεις θα συνεχίζουν να λειτουργούν σε ένα περιβάλλον απόλυτης τρομοκρατίας προστίμων και οικονομικού στραγγαλισμού, που επιβάλλει τόσο η Ευρωπαϊκή Ένωση, όσο και τα κόμματα που την υπηρετούν, αφού αποτελούν γι’ αυτούς οι μικροί αυτοαπασχολούμενοι, διαρθρωτικό πρόβλημα της ελληνικής οικονομίας.

Γι’ αυτό, λοιπόν, καταψηφίζουμε το σχέδιο νόμου για το νέο Κώδικα. Γιατί σήμερα επιβάλλεται μέσα από ένα κοινό μέτωπο πάλης της εργατικής τάξης της χώρας μας, με τους μικρούς βιοπαλαιστές αγρότες, τους μικρούς αυτοαπασχολούμενους και τη νεολαία, ο λαός μας να βγει στο προσκήνιο της ιστορίας και μέσα από τον οργανωμένο του αγώνα, στο πλευρό του Κ.Κ.Ε., να επιβάλει να ανοίξει ο δρόμος για γενικότερες αλλαγές στην κατεύθυνση ικανοποίησης των σύγχρονων λαϊκών αναγκών του 21ου αιώνα, σε μια κοινωνία χωρίς τα δεσμά της εκμετάλλευσης ανθρώπου από άνθρωπο, στη βάση του κεντρικού σχεδιασμού της οικονομίας και της κοινωνίας, με τον λαό πραγματικό νοικοκύρη στον τόπο του.

 Σας ευχαριστώ κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Κι εμείς ευχαριστούμε κύριε συνάδελφε.

Το λόγο έχει ο Ειδικός Αγορητής της Κ.Ο. «Ελληνική Λύση - Κυριάκος Βελόπουλος», κ. Στυλιανός Φωτόπουλος.

 **ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ κύριε Πρόεδρε.

Το σχέδιο νόμου «Κώδικας φορολογικής διαδικασίας και άλλες διατάξεις» προτάσσει στην αιτιολογική έκθεση ότι ρυθμίζει το ζήτημα της απλοποίησης και της ψηφιοποίησης της φορολογικής διαδικασίας, ιδίως μέσω της ψηφιακής κοινοποίησης, ώστε να εξοικονομούνται διοικητικός χρόνος και πόροι για το δημόσιο και να ενισχύεται η εμπιστοσύνη του φορολογούμενου προς τη φορολογική διοίκηση. Σε άλλο σημείο επισημαίνεται ότι η καινοτομία των νέων διατάξεων είναι η ψηφιοποίηση της φορολογικής διαδικασίας αξιοποιώντας τα τεχνολογικά διαθέσιμα μέσα και εφαρμογές.

Η ψηφιοποίηση διαδικασιών ήτοι η κατάργηση αλληλογραφίας από και προς την ΑΑΔΕ συνίσταται στο γεγονός ότι η επικοινωνία της φορολογικής διοίκησης με τους φορολογούμενους θα γίνεται αποκλειστικά με ψηφιακά μέσα. Στα μέσα μαζικής επικοινωνίας τις τελευταίες ημέρες προβάλλεται ότι καταργείται η έγχαρτη αλληλογραφία που εφαρμόζεται έως σήμερα σε μεγάλο βαθμό. Ποια έγχαρτη αλληλογραφία; Από το 2007 και μετά άρχισε η μαζική εφαρμογή του Taxisnet. Έως σήμερα έχει ψηφιοποιηθεί σχεδόν το σύνολο των φορολογικών και τελωνειακών διαδικασιών με αποτέλεσμα, μεταξύ άλλων, η εκτυπωτική μονάδα του Υπουργείου Οικονομικών, η πρώην υπηρεσία εκτύπωσης εντύπων και αξιών του δημοσίου που δημιουργήθηκε με στόχο την εκτύπωση όλων των φορολογικών και τελωνειακών εντύπων να καταργηθεί και να κλείσει. Η μόνη σταθερή και διαρκής ανάγκη εκτυπωτικής εργασίας που υφίσταται σήμερα για τις υπηρεσίες του Υπουργείου Οικονομικών είναι αυτή που αφορά τις ταινίες καπνού, η οποία ανατέθηκε το 2016 στην εκτυπωτική μονάδα της Τράπεζας της Ελλάδος.

Επίσης το άρθρο 5 διαλαμβάνει ότι όλα τα έγγραφα θα κοινοποιούνται με την ανάρτησή τους στον λογαριασμό που διαθέτει κάθε φυσικό ή νομικό πρόσωπο στο πληροφοριακό σύστημα της ΑΑΔΕ. Ο φορολογούμενος θα λαμβάνει μια ειδοποίηση στο ηλεκτρονικό του ταχυδρομείο και θα εισέρχεται στο πληροφοριακό σύστημα με τους κωδικούς για να λαμβάνει γνώση του εγγράφου. Πρόκειται για διαδικασία, η οποία εφαρμόζεται ήδη δημιουργώντας εύλογα ερωτηματικά για το πού έγκειται η καινοτομία.

Η αξιοποίηση της ψηφιακής τεχνολογίας ειδικά στον τομέα της οικονομίας αποτελεί θεμελιώδη και κατευθυντήρια αρχή της Βίβλου του ψηφιακού μετασχηματισμού 2020 – 2025. Ειδικότερα στον τομέα της φορολογικής και τελωνειακής διοίκησης ο κατάλογος των έργων που θα έπρεπε να υλοποιηθούν ως το 2025 με την αξιοποίηση των ψηφιακών τεχνολογιών και που θα επέτρεπαν, μεταξύ άλλων, την καλύτερη παρακολούθηση των οικονομικών συναλλαγών των φορολογικών υποχρεώσεων, της φορολογικής παραβατικότητας και του αθέμιτου ανταγωνισμού καταδεικνύει την έλλειψη προγραμματισμού για την υλοποίηση του ψηφιακού μετασχηματισμού.

Επιτρέψτε μου μια σύντομη αναφορά των έργων: Υλοποίηση πλαισίου MASP στις τελωνειακές διαδικασίες. Υλοποίηση συστήματος Single Window, αντικείμενο της παρέμβασης είναι η δημιουργία πληροφοριακού συστήματος ενιαίας θυρίδας με στόχο τη διευκόλυνση του εμπορίου κατά τις προτελωνειακές διαδικασίες. Ανάπτυξη του νέου ενοποιημένου ολοκληρωμένου πληροφοριακού συστήματος τελωνείων της ΑΑΔΕ του γνωστού ICISnet . Ανάπτυξη νέου ολοκληρωμένου πληροφοριακού συστήματος για το Γενικό Χημείο του Κράτους. Προηγμένη επιχειρησιακή νοημοσύνη και ανάλυση δεδομένων για την ΑΑΔΕ. Σύστημα παρακολούθησης κίνησης επαγγελματικών οχημάτων και εμπορευματοκιβωτίων κατά την είσοδο και την κυκλοφορία του στη χώρα. Μελέτη ιχνηλασιμότητας και παρακολούθησης των εμπορευμάτων που καλύπτονται από τελωνειακές διαδικασίες και διαδικασίες προκειμένου να σχεδιαστούν σχετικές μηχανογραφικές εφαρμογές. Σύστημα ηλεκτρονικής παρακολούθησης της διακίνησης αγαθών. Βελτίωση και επέκταση του κέντρου εξυπηρέτησης φορολογουμένων, το ΚΕΦ της Ανεξάρτητης Αρχής Δημοσίων Εσόδων. Ψηφιακό σύστημα καταγραφής παρακολούθησης και διαχείρισης κινδύνων στην ΑΑΔΕ και κατάρτιση πλάνου διαχείρισης της επιχειρησιακής συνέχειας, το γνωστό myAADElive. Ανάπτυξη και λειτουργία ολοκληρωμένου πληροφοριακού συστήματος για την παρακολούθηση, διαχείριση και αυτοματοποίηση διαδικασιών ληξιπρόθεσμων οφειλών.

Αν πραγματικά οι κυβερνητικοί σας στόχοι ήταν η διαφάνεια, η μείωση της γραφειοκρατίας, η καλύτερη εξυπηρέτηση του πολίτη και η αξιοποίηση των ψηφιακών εργαλείων από την ΑΑΔΕ προς αποφυγή της φοροδιαφυγής και της διακίνησης μαύρου χρήματος θα είχατε υλοποιήσει τα παραπάνω έργα και δεν θα νομοθετούσατε για την κατάργηση της ηλεκτρονικής αλληλογραφίας της ΑΑΔΕ.

 Στο τρίτο μέρος των διατάξεων του νομοσχεδίου προβλέπεται η κατάργηση υποχρέωσης προσκόμισης βιβλίων. Οι φορολογούμενοι που τηρούν βιβλία με βάση το απλογραφικό σύστημα, κυρίως επιτηδευματίες και μικρές επιχειρήσεις, απαλλάσσονται από την υποχρέωση να προσκομίζουν τα λογιστικά τους αρχεία στη φορολογική διοίκηση. Σύμφωνα με το χρονοδιάγραμμα του myDATA από τη στιγμή που κατέστη υποχρεωτική για όλους η αποστολή στην πλατφόρμα των δεδομένων εσόδων και εξόδων με αποτέλεσμα οι φορολογικές αρχές να έχουν πλήρη και online εικόνα για τη δραστηριότητα και το οικονομικό προφίλ όλων των επιχειρήσεων και επαγγελματιών ήταν φυσικό επακόλουθο η κατάργηση υποχρέωσης προσκόμισης βιβλίων και στοιχείων.

 Επίσης, το σχέδιο νόμου περιλαμβάνει πρόσθετες τεχνικές διατάξεις για τη ρύθμιση οφειλών. Πιο αναλυτικά παρέχεται η δυνατότητα αναβίωσης ρυθμίσεων που είχαν πρακτικά χαθεί προς τη φορολογική διοίκηση με την αποπληρωμή των εκπρόθεσμων δόσεων όσες και αν είναι αυτές μέχρι την έναρξη ισχύος του νόμου.

Προβλέπεται, ότι σε περίπτωση που έχει ήδη καταβληθεί μέρος των ανωτέρω δόσεων, τότε οι φορολογούμενοι αρκεί να αποπληρώσουν το υπόλοιπο ποσό, προκειμένου να αναβιώσουν τη ρύθμιση. Σημειώνεται, πως προκειμένου να αποφευχθεί η απώλεια των ανωτέρω ρυθμίσεων, η φορολογική Διοίκηση θα προβεί, κατά προτεραιότητα, στην πίστωση, στις δόσεις αυτών των ποσών που προέρχονται από επιστροφές φόρων ή από παρακρατήσεις λόγω έκδοσης αποδεικτικού ενημερότητας ή από υπερεισπράξεις μέσω τραπεζών.

Επιπρόσθετα, σύμφωνα με την αιτιολογική έκθεση, εξορθολογίζονται οι κανόνες που αφορούν στην απώλεια των ρυθμίσεων. Σήμερα, η μη-υποβολή των προβλεπόμενων δηλώσεων φόρου εισοδήματος και ΦΠΑ ή η καθυστέρηση υποβολής τους, ακόμα και για μία ημέρα, έχει ως συνέπεια την απώλεια των ρυθμίσεων για άλλες οφειλές. Το ίδιο ισχύει και για νέες ληξιπρόθεσμες οφειλές, εάν δημιουργηθούν έστω και για μία ημέρα- βέβαια, για να είμαι απολύτως ειλικρινής, αυτό στην ουσία δεν έχει εφαρμοστεί ποτέ και σωστά δεν έχει εφαρμοστεί, δεν είχε γίνει και τώρα το νομοθετείτε, θέλω να είμαι δίκαιος και θέλω να είμαι έντιμος, στην πράξη δεν έχει γίνει ποτέ.

Με τις διατάξεις των άρθρων 87 ως 91 του σχεδίου νόμου, δίνεται η δυνατότητα πληρωμής των παραπάνω και η τακτοποίηση των οφειλών που δεν περιλαμβάνονται στη ρύθμιση εντός τριών μηνών, προκειμένου να αποφευχθεί η απώλεια της ρύθμισης. Το ερώτημα είναι εύλογο. Συνιστά εξορθολογισμό των κανόνων που αφορούν στην απώλεια των ρυθμίσεων διάταξη, η οποία προβλέπει, ότι για να ενταχθείς στο νέο ευνοϊκό καθεστώς θα πρέπει να εξοφλήσεις όλες τις οφειλές από προηγούμενες ρυθμίσεις που έχουν χαθεί; Στην ουσία τους αποκλείετε όλους.

Και αν οι δικές μας προτάσεις, από την πρώτη μέρα λειτουργίας αυτής της Κοινοβουλευτικής Περιόδου, για επαναφορά των 120 δόσεων σας φαίνονται υπερβολές της Αντιπολίτευσης, διαβάστε τα σχόλια της Διαβούλευσης και ακούστε τους κοινωνικούς Φορείς και τους πολίτες. Όλα τα σχόλια της Διαβούλευσης για το συγκεκριμένο θέμα σχετίζονται με την επαναφορά των 120 δόσεων απροϋπόθετα, επισημαίνοντας πόσο ασφυκτικός είναι ο επανατοκισμός.

Οι ρυθμίσεις αυτές αναδεικνύουν την αδυναμία του Έλληνα πολίτη να ανταποκριθεί στις δυσβάστακτες φορολογικές υποχρεώσεις, γεγονός που αποδεικνύεται από τα στοιχεία της ΑΑΔΕ. Το δωδεκάμηνο Ιανουαρίου-Δεκεμβρίου 2023, οι ληξιπρόθεσμες οφειλές προς το Δημόσιο έφταναν συνολικά στα 7,63 δις, από 6,54 δισ. ευρώ που ήταν στο 11μηνο. Τα «κόκκινα φορολογικά χρέη» ανήλθαν σε 6,27 δις, από 5,64 δισ. ευρώ στο τέλος Νοεμβρίου. Το συνολικό ληξιπρόθεσμο χρέος έχει ανέλθει στα 106,3 δισ. ευρώ, εκ των οποίων τα 26,32 δισ. ευρώ είναι ανεπίδεκτα είσπραξης, με το καθαρό ληξιπρόθεσμο χρέος να ανέρχεται σε 79,98 δισ. Ευρώ. Τον Δεκέμβριο του 2023 οι φορολογούμενοι που χρωστούν στην Εφορία ανήλθαν σε 3.873.487 φυσικά και νομικά πρόσωπα, από 3.979.795 που ήταν μέχρι τον Νοέμβριο του 2023- εδώ έχουμε μείωση. Από τους οφειλέτες αυτούς 2.090.103 απειλούνται με κατασχέσεις, ενώ σε 1.459.677 έχουν επιβληθεί αναγκαστικά μέτρα είσπραξης κάθε είδους.

Σε ό τι αφορά το συνολικό νέο ληξιπρόθεσμο, στο οποίο συμπεριλαμβάνονται και οι μη-φορολογικές κατηγορίες, για το μήνα Δεκέμβριο το νέο ληξιπρόθεσμο έφτασε στα 715 εκατ. ευρώ, ενώ πέρσι την ίδια περίοδο είχε φτάσει στα 651 εκατ. ευρώ- αύξηση κατά 10%. Σε ό τι αφορά στο συνολικό νέο ληξιπρόθεσμο για το μήνα Δεκέμβριο, το νέο ληξιπρόθεσμο έφτασε στα 634 εκατ. ευρώ, ενώ πέρσι την ίδια περίοδο είχε φτάσει στα 592 εκατ. ευρώ- αύξηση κατά 7%. Για το 12μηνο το νέο ληξιπρόθεσμο έφτασε τα 6,027 δισ. ευρώ. Έπρεπε οι φόροι που έμειναν απλήρωτοι το 2023 να ανέλθουν στα 6,027 δισ. ευρώ και το συνολικό ύψος των ληξιπρόθεσμων οφειλών να φτάσει το Δεκέμβριο του 2023 τα 106,3 δισ. ευρώ για να ασχοληθείτε, κατά την αιτιολογική έκθεση, με τη μείωση του κινδύνου από την απώλεια μεγάλου αριθμού ρυθμίσεων, που αποτελούν βασική πηγή είσπραξης των βεβαιωμένων οφειλών στη φορολογική Διοίκηση;

Οι κανόνες και τα αξιώματα, με τα οποία πρέπει να διαπνέεται ένα φορολογικό σύστημα για να είναι δίκαιο και αποδοτικό, τίθενται αρχικά από το συνταγματικό νομοθέτη, ο οποίος δημιουργεί αφενός ένα πλέγμα προστασίας για το φορολογούμενο πολίτη και την υπόχρεη σε φόρους οικονομική μονάδα αφετέρου δε, κατευθύνουν το κοινό φορολογικό νομοθέτη σε θέσπιση διατάξεων που στοχεύουν στη φορολογική δικαιοσύνη. Από ότι φαίνεται, το φορολογικό σας σύστημα δεν διέπεται από τις ανωτέρω αρχές, πλήττοντας το πρότυπο της χρηστής φορολογικής διοίκησης και αποτυγχάνοντας να εγκαθιδρύσει μια σχέση εμπιστοσύνης με τον πολίτη.

Επίσης, ένα άλλο ζήτημα που έχει προβληθεί πολύ, είναι η γρηγορότερη έκδοση φορολογικής ενημερότητας. Στο σχέδιο νόμου υιοθετείται η διαλειτουργικότητα μεταξύ των Φορέων του Δημοσίου, ώστε η ΑΑΔΕ να ενημερώνεται για την ύπαρξη ή μη, ληξιπρόθεσμων οφειλών του πολίτη και αντίστοιχα να χορηγεί ή μη, το πιστοποιητικό φορολογικής ενημερότητας.

Η διαλειτουργικότητα των φορέων του Δημοσίου προβλέπεται στο άρθρο 83 του ν.4727 του 2020 περί Ψηφιακής Διακυβέρνησης και σύμφωνα με το, από 11 Ιουνίου 2020, Δελτίο Τύπου του Υπουργείου Ψηφιακής Διακυβέρνησης με τίτλο «Τέλος στην προσκόμιση φορολογικής ενημερότητας στους Δήμους», ενημερώνεται το κοινό ότι με απόφαση του Υπουργού Επικρατείας και Ψηφιακής Διακυβέρνησης, τότε, Κυριάκου Πιερρακάκη, οι Δήμοι όλης της χώρας θα μπορούν να αντλούν αυτόματα, μέσω του Κέντρου Διαλειτουργικότητας, τη φορολογική ενημερότητα των προμηθευτών τους, κατά τη διαδικασία πληρωμής τους.

Έτσι οι πολίτες και οι επιχειρήσεις απαλλάσσονται πλέον από την υποχρέωση να προσκομίζουν με αυτοπρόσωπη παρουσία φορολογική ενημερότητα.

 Η συγκεκριμένη διασύνδεση αποτελούσε πάγιο αίτημα της ΚΕΔΕ και υλοποιήθηκε με την προβλεπόμενη έγκριση από τον Γενικό Γραμματέα Πληροφοριακών Συστημάτων Δημόσιας Διοίκησης, κ. Δημοσθένη Αναγνωστόπουλο.

Ειδικότερα μέσω του Κέντρου Διαλειτουργικότητας (ΚΕΔ), της Γενικής Γραμματείας Πληροφοριακών Συστημάτων Δημόσιας Διοίκησης και του Κόμβου Υπηρεσιών «GovHub» της Κεντρικής Ένωσης Δήμων και Κοινοτήτων Ελλάδας, διασυνδέονται οι δήμοι της χώρας με τα πληροφοριακά συστήματα της Ανεξάρτητης Αρχής Δημοσίων Εσόδων. Αυτονόητα, με την παρούσα απόφαση δεν καταργείται η υποχρέωση πολιτών και επιχειρήσεων να είναι φορολογικά ενήμεροι, αλλά μόνο η υποχρέωση προσκόμισης της ενημερότητας.

 Η ελάφρυνση χιλιάδων φυσικών και νομικών προσώπων, από μια περιττή γραφειοκρατία, εντάσσεται σε μια γενικότερη στρατηγική επέκταση της αυτόματης άντλησης της φορολογικής ενημερότητας σε όλους τους φορείς του Δημοσίου.

 Το Κέντρο Διαλειτουργικότητας του Υπουργείου Ψηφιακής Διακυβέρνησης είναι το πληροφοριακό σύστημα που αναπτύχθηκε από τη Γενική Γραμματεία Πληροφοριακών Συστημάτων και Ψηφιακής Διακυβέρνησης με στόχο τη διασύνδεση των ηλεκτρονικών υπηρεσιών της Δημόσιας Διοίκησης ήδη από το 2019.

Επίσης, το Κέντρο Διαλειτουργικότητας εξασφαλίζει ένα ενιαίο περιβάλλον εγκατάστασης και χρήσης διαδικτυακών υπηρεσιών, μέσω του οποίου ανταλλάσσονται επιχειρησιακά δεδομένα, μεταξύ των φορέων του Δημοσίου.

 Επομένως και αυτή η πολυπροβληθείσα διάταξη περί γρηγορότερης έκδοσης της φορολογικής ενημερότητας, μέσω διαλειτουργικότητας, είναι ακόμη μία εντός εισαγωγικών καινοτομία που ισχύει και εφαρμόζεται ήδη από το 2020.

 Ένα κρίσιμο ζήτημα που προβλέπεται στο σχέδιο νόμου είναι το χρονικό πλαίσιο των φορολογικών ελέγχων. Στον προηγούμενο Κώδικα δεν υπήρχε πρόβλεψη για τη μέγιστη διάρκεια του ελέγχου, η οποία προσδιοριζόταν από τους υπαλλήλους που τον διενεργούσαν. Οδηγώντας συχνά σε φαινόμενα κακοδιοίκησης, λόγω υπέρβασης ή κατάχρησης της εξουσίας.

Στο παρόν σχέδιο νόμου τίθεται ανώτατο χρονικό όριο για την ολοκλήρωση του φορολογικού ελέγχου, καταρχήν, ένα έτος από την κοινοποίηση της εντολής ελέγχου, με δυνατότητα παράτασης για έξι μήνες, αν εν τω μεταξύ έχει ξεκινήσει ο έλεγχος και άλλους έξι μήνες με την προϋπόθεση ότι κατά το διάστημα αυτό είναι εφικτή η ολοκλήρωση του ελέγχου. Δηλαδή, εντός διετίας το αργότερο θα πρέπει ο Ελεγκτικός Μηχανισμός να ολοκληρώνει κάθε έλεγχο που έχει αναλάβει.

Δύο έτη για την ολοκλήρωση φορολογικού ελέγχου, υπερβαίνουν την έννοια του «εύλογου χρόνου», καθώς και την αρχή της «απλούστευσης των διαδικασιών». Πρόκειται για μια χρονοβόρα και στρεσογόνο διαδικασία που δημιουργεί ανασφάλεια δικαίου και συναλλαγών, προκαλώντας κόστος οικονομικό, κοινωνικό και ηθικό, συνιστά εγκλωβισμό και ομηρία της ελεγχόμενης επιχείρησης. Δεν συνάδει με την ουσιαστική πάταξη της γραφειοκρατίας ούτε με τη βούληση της Κυβέρνησης να αλλάξει προς το καλύτερο την καθημερινότητα κάθε Έλληνα πολίτη, ιδιαίτερα στις συναλλαγές του με τις οικονομικές και φορολογικές υπηρεσίες.

 Χρησιμοποιώ αυτολεξεί τη δήλωση του Υφυπουργού Εθνικής Οικονομίας και Οικονομικών: «Η ταχεία διεκπεραίωση των φορολογικών ελέγχων ωφελεί εκτός από το κοινωνικό σύνολο και τους υπαλλήλους της φορολογικής διοίκησης. Οι πληροφορίες της ΑΑΔΕ προέρχονται είτε από το διαδίκτυο, είτε από ιδία παρατήρηση είτε από καταγγελίες πολιτών και αξιοποιούνται πλέον πολύ εύκολα. Οι επιχειρήσεις υποχρεούνται να κοινοποιούν στην εφαρμογή MyDATA το σύνολο των συναλλαγών τους, αγορές και πωλήσεις εντός συγκεκριμένων χρονοδιαγραμμάτων. Η διαβίβαση των αποδείξεων στο MyDATA είναι υποχρεωτική και όσοι υπόχρεοι δεν τις ικανοποιούν εντός των χρονοδιαγραμμάτων, αντιμετωπίζουν πρόστιμα, όπως σαν να μην εξέδωσαν αποδείξεις. Κυρώσεις για τη μη διαβίβαση των στοιχείων στην εφαρμογή MyDATA, οι ποινές εξομοιώνονται με εκείνες που ισχύουν για τη μη έκδοση αποδείξεων». Αυτό σημαίνει ότι μια επιχείρηση θα εκδίδει κανονικά μία νόμιμη απόδειξη για πώληση αγαθών, αλλά εάν δεν τη διαβιβάσει στο MyDATA, θα της επιβληθούν οι ποινές σαν να μην εκδόθηκε η απόδειξη.

Δεδομένου ότι, η φορολογική αρχή διαθέτει τα ψηφιακά εργαλεία, μπορεί μέσω της αξιοποίησής τους να επιτευχθεί ταχεία διεκπεραίωση των φορολογικών ελέγχων, ώστε να μην υπάρχουν χρονίζουσες εκκρεμότητες που επιβαρύνουν όλους τους εμπλεκόμενους παράγοντες.

Επίσης, εφόσον πρόκειται για αναδιάρθρωση του Κώδικα Φορολογικής Διαδικασίας, γιατί τα άρθρα για την «άσκηση της ενδικοφανούς προσφυγής», παραμένουν τα ίδια στο ζήτημα της προθεσμίας;

 Η Διεύθυνση Επίλυσης Διαφορών συνεχίζει να αποφαίνεται, επί των ενδικοφανών προσφυγών, εντός αποκλειστικής προθεσμίας, 120 ημερών. Τέσσερις μήνες, υπερβαίνουν την έννοια της «εύλογης προθεσμίας», δημιουργώντας ανασφάλεια ως προς την έννομη κατάσταση του φορολογούμενου, συμπεριλαμβανομένου του δικαιώματος της περιουσίας που θίγεται από χρονοβόρες διαδικασίες που σχετίζονται με την επιβολή ή και χρηματικών κυρώσεων, καθώς και με το δικαίωμα ταχείας απονομής Δικαιοσύνης, εφόσον αποτελεί προστάδιο για την προσφυγή στα διοικητικά δικαστήρια.

 Τέλος, στο σχέδιο νόμου δεν υπάρχει σχετική πρόβλεψη για τους εκκρεμείς ελέγχους που έχουν ήδη υπερβεί την διετία. Η μη ρύθμισή του παραβιάζει την αρχή της αναλογικότητας καθώς πριν τις 1738/2017 ομόφωνης απόφασης της Ολομέλειας του Συμβουλίου της Επικρατείας βάσει της οποίας η ύπαρξη αρκούντως προβλέψιμης και εύλογης προθεσμίας παραγραφής της εξουσίας της διοίκησης για διαπίστωση διοικητικών παραβάσεων και επιβολή των αντίστοιχων δημοσιονομικών βαρών ή και διοικητικών κυρώσεων έχει πλέον αναχθεί σε θεμελιώδη εγγύηση έναντι του κράτους, απορρέουσα από την αρχή της ασφάλειας του δικαίου και επιβάλλεται η θέσπιση προθεσμίας παραγραφής, η οποία πρέπει να ορίζεται εκ των προτέρων και η διάρκειά της να είναι επαρκώς προβλέψιμη από τον διοικούμενο μετά τη λήξη της οποίας δεν είναι δυνατή η επιβολή του αντίστοιχου δημοσιονομικού βάρους και οποιασδήποτε σχετικής κύρωσης.

 Εν κατακλείδι, ούτε καινοτόμες διατάξεις εμπεριέχει το σχέδιο νόμου, ούτε αναδιάρθρωση του Κώδικα Φορολογικής Διαδικασίας πρόκειται. Έχετε αποτύχει στο να θεμελιώσετε ένα φορολογικό σύστημα δίκαιο και αποδοτικό.

 Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής):** Και εμείς σας ευχαριστούμε, κύριε συνάδελφε.

Τον λόγο έχει ο κύριος Τσακαλώτος.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος (Στράτος), Σκόνδρα Ασημίνα, Τραγάκης Ιωάννης, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Κόκκαλης Βασίλειος, Μάλαμα Κυριακή, Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Τσακαλώτος Ευκλείδης, Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος και Καραγεωργοπούλου Ελένη.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο «ΝΕΑ ΑΡΙΣΤΕΡΑ»):** Ευχαριστώ κύριε Πρόεδρε. Δύο εισαγωγικά σχόλια. Το πρώτο έχει να κάνει και με εσάς κύριε Πρόεδρε και με τον Υπουργό και δεν έχει να κάνει μόνο με εσάς ως Προέδρο αλλά για όλους τους Προέδρους στις Επιτροπές και όλους τους Υπουργούς. Θα ήθελα κάποια στιγμή να συζητήσουμε τι είναι το επείγον. Δηλαδή, έχουμε μια διαδικασία εδώ πέρα, η οποία είχαμε μια μέρα ανάμεσα στο τέλος της διαβούλευσης και την κατάθεση του νομοσχεδίου, έχουμε μία Επιτροπή την Παρασκευή, δυο την Δευτέρα και μία την Τετάρτη. Παλιότερα υπήρχε το κατ’ επείγον, το επείγον και υπήρχε η κανονική διαδικασία. Η κανονική διαδικασία σχεδόν δεν υπάρχει πια και ήθελα να ξέρω γιατί δεν υπάρχει; Εγώ δεν βλέπω κάτι επείγον σε αυτό το νομοσχέδιο. Πραγματικά δεν βλέπω, είναι πράγματα που μπορούμε να τα συζητήσουμε, θέλουν χρόνο. Αυτό νομίζω να το μεταφέρετε, αν μπορείτε, στην Διάσκεψη των Προέδρων ότι πάρα έχει γίνει, δεν είμαστε ούτε σε μνημόνιο ούτε υπάρχει πίεση για κάποια μέτρα μετά από κάποια κρίση να δώσουμε κάποια χρήματα. Αυτό είναι το πρώτο.

 Το δεύτερο γενικό σχόλιο έχει να κάνει με κάτι που μου έλεγε ένας από τους πιο αυστηρούς καθηγητές μου στο Πανεπιστήμιο, ιδιαίτερα όταν δεν του άρεσε κάποια μελέτη και λέγαμε ότι «προσπαθήσαμε, κάναμε εκείνο, το άλλο» και μας έλεγε ότι « I major output not input», δηλαδή ότι «μετράω το αποτέλεσμα και όχι την προσπάθεια και τη διαδικασία που κάνατε». Νομίζω ότι είναι καιρός να συζητήσουμε το «output», το αποτέλεσμά της ΑΑΔΕ. Πριν από ένα, ενάμιση χρόνο ήρθε το νομοσχέδιο για τη φορολογία των ελεύθερων επαγγελματιών που γυρίσαμε στη δεκαετία του 80΄ με τεκμήρια, αυτό εγώ το καταλαβαίνω ότι κάτι σοβαρά δεν πάει καλά, ότι αναγκαστήκαμε, έχουμε τώρα λίγο λιγότερο από δέκα χρόνια την ύπαρξή της ΑΑΔΕ, νομίζω θα ήταν καιρός να έχουμε μια γενική αποτίμηση, τα θετικά, τα αρνητικά και επί της οικονομικής πολιτικής που είναι το πλαίσιο που δίνουμε στην ΑΑΔΕ, αλλά και στη διαδικασία που συζητάμε τώρα. Θα μπορούσαμε να συζητήσουμε και άλλα διαδικαστικά πράγματα, για παράδειγμα σήμερα, πολλοί μίλησαν για το πόσο χρωστάει στην εφορία ο κόσμος, νομίζω είναι καιρός να κάνουμε και μια σοβαρή συζήτηση για τα χρέη που δεν πρόκειται ποτέ να ξεπληρωθούν. Αυτό θα θυμάστε και επι δικές σας προηγούμενες θητείες ήταν ένα θέμα των θεσμών. Είναι κακό και για εσάς να βγαίνουν αυτοί οι μεγάλοι αριθμοί όταν ξέρουμε ένα μεγάλο ποσοστό αυτών των αριθμών δις που δεν πρόκειται να τα πάρετε γιατί είναι επιχειρήσεις που έχουν κλείσει, κ.τ.λ και το ξέρουμε όλο αυτό. Δεν γίνεται με τόσο ελαφρό σαρκασμό μια τόσο εκσυγχρονιστική κυβέρνηση να μην μπορεί να φέρει κάτι να το συζητήσουμε, γιατί είναι και πρόβλημα διαφάνειας, δεν ξέρουμε ακριβώς πόσο χρωστάνε οι πολίτες, δηλαδή, τουλάχιστον να είχαμε ένα νούμερο που εν δυνάμει αυτά μπορούν κάποια στιγμή να τα πάρουμε.

Είναι ένα νομοσχέδιο που είναι για τη διαδικασία, κάνει μερικά πράγματα που είναι σε σωστή κατεύθυνση. Ποια είναι η σωστή ελληνική λέξη για το oversell; Πουλάτε παραπάνω από ότι μπορεί να στοιχειοθετηθεί από το ίδιο το νομοσχέδιο. Για παράδειγμα, στο άρθρο 36, περιλαμβάνονται οι προσυμπληρωμένες δηλώσεις φορολογίας εισοδήματος για μισθωτούς και συνταξιούχους και η αυτόματη υποβολή τους, αν δεν αντιταχθεί ο φορολογούμενος. Αυτό, ξέρουμε ότι πρόκειται για αλλαγή που δεν είναι μεγάλη. Οι δηλώσεις για μισθωτούς και συνταξιούχους ήταν σε γενικές γραμμές ήδη προσυμπληρωμένες. Ένα βήμα, αλλά μέχρι εκεί.

Τα άρθρα 53 μέχρι 71, αφορούν τα πρόστιμα που επιβάλλονται από τη φορολογική διοίκηση ανάλογα με την εκάστοτε παράβαση. Η αναμόρφωση αυτών των άρθρων ήταν απαραίτητη, εάν το έχω καταλάβει καλά, διότι από το 2013 που είχε ψηφιστεί αρχικά ο κώδικας είχαν επέλθει σε αυτές πολλές τροποποιήσεις με αποτέλεσμα να είναι δυσχερής η ανάγνωσή τους. Δεν τροποποιούνται ως προς την ουσία τους, ως προς το ύψος, δηλαδή, των προστίμων, αλλά ως προς τον τρόπο που κατηγοριοποιούνται, αν το έχω καταλάβει καλά.

Τώρα, στα άρθρα που τροποποιούνται προς το χειρότερο περιλαμβάνονται τα εξής.

Στο άρθρο 28, τίθεται διάρκεια στον φορολογικό έλεγχο. Έχετε λάβει υπόψη ότι ελεγκτές και ελέγκτριες της φορολογικής διοίκησης είναι ήδη επιβαρυμένοι και επιβαρυμένες με πάρα πολλές υποθέσεις σε ένα υποστελεχωμένο ελεγκτικό μηχανισμό που ασφυκτιά από το μεγάλο πλήθος των εντολών ελέγχου; Πώς θα λειτουργήσει αυτή η διάταξη;

Αλλά και στα πρακτικά θέματα. Ποιες είναι οι εξαιρετικές περιπτώσεις, λόγω των οποίων θα δίνονται παρατάσεις στη διάρκεια των ελέγχων;

Καταλαβαίνετε ότι η υποψία είναι ότι θα υπάρχει κάποια προνομιακή μεταχείριση συγκεκριμένων υποθέσεων. Μπορεί να το βάλουν άλλοι. Εγώ, ξέρετε, δεν είμαι καχύποπτος άνθρωπος, αλλά το βάζω σαν ένα ερωτηματικό.

Μια άλλη ερώτηση. Με τη διάταξη ορίζεται ότι η διάρκεια του ελέγχου εκκινεί με την έναρξη των λεκτικών επαληθεύσεων. Τι σημαίνει ακριβώς αυτό; Χρειάζεται διευκρινίσεις. Θα μπορούσε μια διασταύρωση για έναν κλάδο επιχειρήσεων να θεωρηθεί ότι αποτελεί την έναρξη των ελεγκτικών διαδικασιών; Γιατί προστίθεται αυτή η περίπτωση;

Στο άρθρο 34, «διενεργείται έλεγχος κατά απόλυτη προτεραιότητα και για υποθέσεις που διαβιβάζονται στη φορολογική διοίκηση από τη Διεύθυνση Οικονομικής Αστυνομίας, εκτός από τη Διεύθυνση Ερευνών Οικονομικού Εγκλήματος που ισχύει ήδη, εφόσον είναι μείζονος σημασίας ή προκύπτουν ενδείξεις ποινικά κολάσιμης φοροδιαφυγής». Το ερώτημα μου είναι, γιατί να μη συμβαίνει αυτό με τις υποθέσεις που διαβιβάζονται από το ΣΔΟΕ; Πολύ σημαντικές υποθέσεις που χειρίζεται το ΣΔΟΕ καταλήγουν στις καλένδες. Δεν έχω καταλάβει γιατί εξαιρείται το ΣΔΟΕ από τους άλλους δύο φορείς.

Στις λοιπές διατάξεις, - καλά εδώ είναι οι αγαπημένες σας παρεμβάσεις - το άρθρο 92, προβλέπει την κατάργηση του φόρου στο δανεισμό μετοχών εισηγμένων στο Χρηματιστήριο Αθηνών που πραγματοποιείται εξωχρηματιστηριακά.

Το άρθρο 93, προβλέπει την απαλλαγή από φόρο εισοδήματος για τους τόκους και από τα προϊόντα δανεισμού τίτλων της αγοράς, παραγώγων του Χρηματιστηρίου Αθηνών. Ήδη, σας ρώτησε ο κ. Κουκουλόπουλος, τι απώλεια εσόδων θα έχουμε. Οι δύο φόροι που καταργούνται και αφορούν μεγάλες εταιρείες και πολύ υψηλά εισοδήματα. Οι απαλλαγές αυτές ευθυγραμμίζονται με την πολιτική που ακολουθεί η Κυβέρνηση της Νέας Δημοκρατίας όλο το προηγούμενο διάστημα για τη φορολόγηση των υπερκερδών, για το πλαίσιο των γονικών παροχών, για την κατάργηση του συμπληρωματικού φόρου του ΕΝΦΙΑ προς όφελος των μεγάλων περιουσιών, τη μείωση του φόρου μερισμάτων, το φόρο συγκέντρωσης κεφαλαίου και τα λοιπά και τα λοιπά και ενώ αυτός είναι σε μια κατάσταση που τα λαϊκά και τα μεσαία στρώματα δυσκολεύονται πάρα πολύ.

Τέλος, είδα και πως το παρουσιάσατε αυτό το νομοσχέδιο, κ. Θεοχάρη, μαζί με τον κ. Πιτσιλή. Νομίζω ότι δεν είναι υπερβολή να πω ότι ήταν σαν φιέστα, πόσο ευχαριστημένοι είσαστε με αυτό που γίνεται και πραγματικά, αναρωτιέμαι αν έχετε αίσθηση την ταλαιπωρία που έχουν οι φορολογούμενοι, όταν πηγαίνουν στη για τις φορολογικές υποθέσεις τους, με τα χιλιάδες ηλεκτρονικά αιτήματα των πολιτών που λιμνάζουν στις υποστελεχωμένες ΔΟΥ. Έχετε εικόνα για την καθημερινότητα των εφοριακών; Θεωρείτε ότι χωρούν τέτοιου τύπου πανηγυρισμοί; Φαντάζομαι πως θα μου πείτε «όχι» ότι «απλώς, είσαστε σεμνοί και παρουσιάζετε ένα εκσυγχρονιστικό εγχείρημα». Δεν έβγαινε αυτό από την εικόνα.

Νομίζω ότι τα προβλήματα και των υπαλλήλων της ΑΑΔΕ και του Υπουργείου Οικονομικών είναι πολύ μεγάλα και η ταλαιπωρία των φορολογουμένων είναι ακόμα πολύ μεγάλη, γιατί είναι άλλο η ψηφιοποίηση. Αυτή ήταν και η μεγάλη κριτική προς τον κ. Πιερρακάκη που τώρα ισχύει και για εσάς. Δεν είναι ότι δεν έγινε η ψηφιοποίηση. Έγινε η ψηφιοποίηση και βοηθάει τον κόσμο αυτό. Δε μειώθηκε, όμως, η γραφειοκρατία, δηλαδή, ο αριθμός των χαρτιών - για να το πω έτσι λαϊκά - που χρειάζεται ο πολίτης στη συγκεκριμένη περίπτωση για την φορολογία.

Ευχαριστώ, κ. Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Σας ευχαριστούμε, κ. συνάδελφε.

Πριν περάσουμε στον επόμενο Ειδικό Αγορητής, να σας ανακοινώσω τους φορείς που θα κληθούν για τη συνεδρίαση της Δευτέρας: Οικονομικό Επιμελητήριο Ελλάδος, Πανελλήνια Ομοσπονδία Εργαζομένων Δημόσιων Οικονομικών Υπηρεσιών, Πανελλήνια Ομοσπονδία Φοροτεχνικών Ελευθέρων Επαγγελματιών, Ελληνική Συνομοσπονδία Εμπορίου και Επιχειρηματικότητας, Κεντρική Ένωση Επιμελητηρίων Ελλάδος, Σύνδεσμος Επιχειρήσεων και Βιομηχανιών, Γενική Συνομοσπονδία Επαγγελματιών Βιοτεχνών Εμπόρων Ελλάδος, Πανελλήνια Ομοσπονδία Αστυνομικών Υπαλλήλων, Επαγγελματικό Επιμελητήριο Αθηνών, Επιτροπή Λογιστικής Τυποποίησης και Ελέγχων, Ανεξάρτητη Αρχή Δημοσίων Εσόδων, Πανελλήνια Ομοσπονδία Αποστράτων Στρατιωτικών, Ταμείο Παρακαταθηκών και Δανείων, Σώμα Ορκωτών Ελεγκτών Λογιστών, Ελληνική Ένωση Τραπεζών και η Πανελλήνια Ομοσπονδία Ιδιοκτητών Ακινήτων.

Συνεχίζουμε με τον επόμενο Ειδικό Αγορητή της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”», τον κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ“ΝΙΚΗ”»):** Κύριε Πρόεδρε, κ. Υπουργέ, κυρίες και κύριοι συνάδελφοι, ο εκσυγχρονισμός του Κώδικα Φορολογικής Διαδικασίας με την προσθήκη και την τροποποίηση διατάξεων για την εφαρμογή διαφανών διαδικασιών στο τρόπο επικοινωνίας και ελέγχου των φορολογουμένων πρέπει να αποτελεί πρωταρχικό στόχο για κάθε ευνομούμενη πολιτεία, γιατί συμβάλλει στη δημιουργία ενός υγιούς κλίματος αμοιβαίας εμπιστοσύνης που πρέπει να διέπει τις οικονομικές σχέσεις των πολιτών με το κράτος. Στο πλαίσιο αυτό η «ΝΙΚΗ» με αίσθημα ευθύνης θα συμβάλλει θετικά και θα προτείνει τη βελτίωση συγκεκριμένων διατάξεων του υπό συζήτηση σχεδίου που κρίνονται αναγκαίες με τον στόχο που έχει τεθεί.

Πρέπει να ελαχιστοποιηθούν οι προστριβές και η ταλαιπωρία φορολογουμένων, ώστε να εμπεδωθεί ένα κλίμα εμπιστοσύνης και ασφάλειας δικαίου στις σχέσεις του φορολογούμενου με τη Φορολογική Διοίκηση και τέλος να δοθεί η δυνατότητα αναβίωσης των ρυθμίσεων που χάθηκαν για το μεγαλύτερο δυνατό αριθμό οφειλετών.

Η ψηφιακή επικοινωνία της Φορολογικής Διοίκησης με τους φορολογουμένους που προβλέπεται από την παράγραφο 1 του άρθρου 5 του νομοσχεδίου ως προς την κοινοποίηση πράξεων και λοιπών εγγράφων και αρχείων είναι προς τη σωστή κατεύθυνση, γιατί δε μπορεί να αμφισβητηθεί το περιεχόμενο των εγγράφων που δόθηκαν ή όχι από και προς τη Φορολογική Αρχή. Όλα τα έγγραφα θα κοινοποιούνται με την ανάρτησή τους στο λογαριασμό που διαθέτει κάθε φυσικό ή νομικό πρόσωπο στο πληροφοριακό σύστημα της ΑΑΔΕ. Η επικοινωνία με τις κλασσικές μεθόδους – επιστολές, επιδόσεις - θα γίνεται μόνο κατ’ εξαίρεση σε πολύ ειδικές περιπτώσεις.

Ωστόσο η ψηφιακή επικοινωνία της φορολογικής διοίκησης με τους φορολογούμενους δε θα πρέπει να δημιουργεί αποκλεισμούς σε όσους δεν έχουν την πρόσβαση και την απαιτούμενη γνώση της χρήσης τους. Προτείνουμε η επικοινωνία με τις κλασσικές μεθόδους να διατηρηθεί για τους πολίτες που δεν είναι εξοικειωμένοι με τη χρήση νέων τεχνολογιών.

 Στο άρθρο 9 ορίζεται η έκδοση ερμηνευτικών εγκυκλίων και οδηγιών για την εφαρμογή της φορολογικής νομοθεσίας. Προτείνουμε την προσθήκη μιας νέας παραγράφου, όπου για πολύπλοκα φορολογικά θέματα, οι θεσμικοί φορείς όπως το Οικονομικό Επιμελητήριο, οι Δικηγορικοί Σύλλογοι και Ενώσεις Λογιστών και Φοροτεχνικών να μπορούν να αιτούνται προς το Διοικητή της ΑΑΔΕ την έκδοση ερμηνευτικών εγκυκλίων και οδηγιών για την εφαρμογή της φορολογικής νομοθεσίας. Καταθέτουμε και αίτημα στα πρακτικά γι’ αυτό.

 Ένα σημαντικό μέτρο που καθυστέρησε να εφαρμοστεί και θα συμβάλει στην αποφυγή ταλαιπωρίας των πολιτών είναι σύμφωνα με τη διάταξη της παραγράφου 3, του άρθρου 12, η άμεση αυτόματη ενημέρωση του συστήματος μόλις τακτοποιηθούν οι οφειλές σε τρίτους που θα ξεκλειδώνει αυτόματα και θα επιτρέπει την άμεση χορήγηση της φορολογικής ενημερότητας. Έτσι η δημιουργία της νέας υπηρεσίας διαλειτουργικότητας, με την οποία θα μπορούν όλες οι υπηρεσίες του δημοσίου να επικοινωνούν on line με την ΑΑΔΕ, θα μειώσει τη γραφειοκρατία και την έλλειψη επικοινωνίας μεταξύ των υπηρεσιών που τόσο έχει ταλαιπωρήσει τους πολίτες.

Με τη ρύθμιση αυτή κυρίως οι Οργανισμοί Τοπικής Αυτοδιοίκησης και άλλοι φορείς του δημοσίου, θα επικοινωνούν με την ΑΑΔΕ μόνο ηλεκτρονικά αντί των επιστολών που ανταλλάσσουν σήμερα είτε για την απαγόρευση απόδοσης ενημερότητας, είτε για την άρση απαγόρευσης αυτής. Έτσι αντιμετωπίζονται περιπτώσεις π.χ. που ο φορολογούμενος έχει εξοφλήσει οφειλές προς το δήμο, αλλά δεν μπορεί να πάρει φορολογική ενημερότητα επειδή η ΑΑΔΕ δεν έχει ενημερωθεί για την εξόφληση. Να τονίσουμε ότι η εφαρμογή της διάταξης εξαρτάται από την άμεση δημιουργία της νέας υπηρεσίας διαλειτουργικότητας και ελπίζουμε αυτή να μην έχει καθυστερήσει.

 Στο άρθρο 12, παράγραφος 4, σε περίπτωση ρύθμισης ή φορολογικής ενημερότητας να έχει περιορισμένη ισχύ ενός μήνα, προτείνουμε η ισχύ να διευρυνθεί στους δύο μήνες, γιατί σε πολλές περιπτώσεις οι φορολογούμενοι δεν θα προφταίνουν να κάνουν χρήση της ενημερότητας με ισχύ ενός μήνα και θα επανέρχονται με νέο αίτημα.

Κατ’ αρχήν η αυτοματοποίηση και αποστολή των συναλλαγών, μέσω της ψηφιακής πλατφόρμας MyData, έδωσε τη δυνατότητα στις φορολογικές αρχές να ελέγχουν πλήρως τη συναλλακτική κίνηση των ελεύθερων επαγγελματιών, των αυτοαπασχολούμενων και των αγροτών που τηρούν απλογραφικά βιβλία. Επομένως, με την παράγραφο 3, του άρθρου 14, σωστά οι προαναφερόμενες κατηγορίες που τηρούν βιβλία, σύμφωνα με το απλογραφικό λογιστικό σύστημα, απαλλάσσονται από την υποχρέωση προσκόμισης αντιγράφων βιβλίων στο φορολογικό έλεγχο.

 Στο άρθρο 14, παράγραφος 1 και 2, αναγράφεται ότι η φορολογική διοίκηση δύναται να ζητά εγγράφως πληροφορίες από το φορολογούμενο, καθώς και τα λογιστικά στοιχεία και βιβλία εντός 10 ημερών. Προτείνουμε να επεκταθεί ο χρόνος των 10 ημερών σε 20 ημέρες, για να μην αναγκάζει το φορολογούμενος να ζητά εγγράφως παράταση χρόνου.

 Σύμφωνα με το άρθρο 28 του σχεδίου νόμου, μετά την κοινοποίηση της εντολής ελέγχου, το χρονικό περιθώριο για τη διενέργεια του φορολογικού ελέγχου, ορίζεται έως 1 έτος και με παράταση μπορεί να φτάσει στα δύο χρόνια. Αυτή η χρονική διάρκεια αποτελεί τροχοπέδη για την ανάπτυξη της επιχειρηματικότητας και την προσέλκυση ξένων επενδύσεων. Δεν μπορεί ο φορολογούμενος να είναι εγκλωβισμένος για δύο ολόκληρα χρόνια σε ένα φορολογικό έλεγχο με αβέβαιο αποτέλεσμα που τον αναγκάζει να αναβάλλει κάθε περαιτέρω επενδυτική δραστηριότητα. Προτείνουμε το διάστημα του φορολογικού ελέγχου να μην ξεπερνά τους 12 μήνες μαζί με οποιαδήποτε παράταση. Επίσης, δεν προβλέπεται ο ορισμός διάρκειας για τους ελέγχους που είναι ήδη σε εξέλιξη και έχουν ήδη υπερβεί τη διάρκεια του έτους κατά τη δημοσίευση του νόμου. Υπάρχουν εντολές ελέγχου ανοιχτές σε αυτή τη στιγμή που έχουν αγγίξει 3, 4 ή και παραπάνω έτη και εν τω μεταξύ καμία ή κάποια άλλα ή όλα τα έτη που εξετάζει ο έλεγχος έχουν ήδη παραγραφεί. Προτείνουμε το άρθρο 28 να έχει αναδρομική ισχύ και να περιλαμβάνει ρητά και τις εντολές ελέγχου που έχουν ξεπεράσει το 1 έτος με μεταβατική διάταξη.

Με την παράγραφο 4, του άρθρου 36 του σχεδίου νόμου, θεσμοθετείται η αυτοματοποίηση της υποβολής των φορολογικών δηλώσεων. Η διαδικασία αυτή με τον αυτόματο οίκοθεν προσδιορισμό του φόρου σημαίνει το τελείωμα της ταλαιπωρίας χιλιάδων φορολογουμένων που δεν έχουν άλλη πηγή εισοδήματος εκτός από τους μισθούς και συντάξεις και παράλληλα δεν έχουν καμία μεταβολή οικογενειακής ή περιουσιακή τους κατάσταση. Παρά ταύτα, έπρεπε να διαθέσουν ώρες και χρήμα για να στείλουν τη φορολογική τους δήλωση στην ΑΑΔΕ τη στιγμή που όλα τα στοιχεία για τη φορολογία ήταν γνωστά στις οικονομικές αρχές.

Συμφωνούμε με την παράγραφο 5 του άρθρου 36, με το οποίο θεσπίζεται η δυνατότητα του ενδιάμεσου προσδιορισμού στις περιπτώσεις που συντρέχει συνδυασμός κριτηρίων, από τα οποία προκύπτει άμεσος ή επικείμενος κίνδυνος φοροδιαφυγής. Παραδείγματος χάρη, εποχικές νεοσυσταθείσες επιχειρήσεις ή όταν υπάρχουν συγκεκριμένες ενδείξεις ότι ο φορολογούμενος σκοπεύει να εγκαταλείψει τη χώρα. Εδώ και δεκαετίες παρατηρείται το φαινόμενο εποχικές νεοσυσταθείσες επιχειρήσεις να λειτουργούν για λίγο χρονικό διάστημα και να κλείνουν από τη μία μέρα στην άλλη χωρίς να αποδίδουν ούτε ένα ευρώ φόρο. Προτείνουμε στις περιπτώσεις που ενεργοποιείται η διάταξη ενδιάμεσου προσδιορισμού φόρου και προκύπτουν σημαντικά ποσά, να προβλέπεται η φορολογική διοίκηση να δύναται να αναστέλλει χρήση ΑΦΜ ή να προβαίνει στην απενεργοποίησή του, σύμφωνα με τα οριζόμενα της παραγράφου 6, του άρθρου 10, του παρόντος νομοσχεδίου.

Είναι γνωστό, εδώ και δεκαετίες, ότι ορισμένες επιχειρήσεις που φοροδιαφεύγουν συστηματικά έχουν εικονικούς νόμιμους εκπροσώπους αλλοδαπούς ή υπέργηρους πολίτες με καθαρά ΑΦΜ. Πρόκειται κυρίως για καταστήματα υγειονομικού ενδιαφέροντος, νυχτερινά κέντρα, εστιατόρια, ταβέρνες, φούρνους καθώς και πρατήρια υγρών καυσίμων ώστε να προστατεύεται ο πραγματικός δικαιούχος ιδιοκτήτης επιχείρησης που φοροδιαφεύγει. Προτείνουμε η φορολογική διοίκηση να δύναται να αναστέλλει τη χρήση ή να προβαίνει σε απενεργοποίηση του ΑΦΜ εκτός των εικονικών νομίμων εκπροσώπων και κατόπιν σχετικής έρευνας των πραγματικών δικαιούχων – ιδιοκτητών των επιχειρήσεων που φοροδιαφεύγουν και άμεσα να δεσμεύονται τα περιουσιακά τους στοιχεία.

Το διοικητικό μέτρο από κοινού με την ήδη διευρυμένη αλληλέγγυα ευθύνη για τους εν τοις πράγμασι διοικούντες και την ήδη τυποποιημένη ποινική ευθύνη των υποκρυπτόμενων προσώπων θα συμβάλλει στην αποτελεσματικότερη δυνατή πρόληψη, αποθάρρυνση των επιχειρηματιών εκείνων, οι οποίοι εργαλειοποιούν την οικονομική ένδεια ή την προχωρημένη ηλικία συμπολιτών μας για να καθιδρύσουν εικονικές και κατάφορτες με φορολογικά χρέη επιχειρήσεις εισπράττοντας μη αποδοθέντα χρήματα καθώς και ΦΠΑ.

Κύριε Υπουργέ, πρέπει να χτυπηθεί η φοροδιαφυγή, το ξέπλυμα και το οργανωμένο έγκλημα στην πηγή. Πρέπει να αλλάξουμε σελίδα πλέον. Δεν μπορούμε να χρεώνουμε τους αχυράνθρωπους, να χρεώνουμε τους μπροστινούς και να φεύγει το χρήμα με τον τρόπο που όλοι γνωρίζουμε. Στην πηγή και να τους δεσμεύουμε την περιουσία. Είναι ο μόνος τρόπος με τον οποίο μπορούμε να βάλουμε στα ταμεία λεφτά.

Η Παράγραφος 2 του Άρθρου 27 του σχεδίου νόμου ορίζει ότι αν εντός του πέμπτου έτους της προθεσμίας παραγραφής υποβάλλεται η αρχική ή τροποποιητική η παραγραφή παρατείνεται για περίοδο ενός έτους από τη λήξη πενταετίας. Το κόμμα μας προτείνει ο χρόνος παραγραφής να είναι απόλυτος και καταληκτικός στα 5 έτη καθότι η φορολογική διοίκηση έχει όλα τα απαραίτητα ψηφιακά εργαλεία mydata, etimologio, διασυνδέσεις POS και ταμειακών μηχανών για να ολοκληρώσει τους φορολογικούς ελέγχους. Επίσης, προτείνουμε για εταιρείες που οι φορολογικοί έλεγχοι δεν εντοπίζουν παραβάσεις και δεν έχουν ληξιπρόθεσμα χρέη ως επιβράβευση ο χρόνος παραγραφής να μειώνεται στα 3 έτη.

Εν συνεχεία το Άρθρο 75 περί αποδοχής πράξεων στο πλαίσιο φορολογικού ελέγχου είναι στη σωστή κατεύθυνση διότι όταν οι προσαυξήσεις και τα πρόστιμα που οφείλονται μειώνονται τότε ο φορολογούμενος θα αποδεχθεί την κύρια οφειλή πιο εύκολα. Αυτό θα συμβεί διότι το δημόσιο μπορεί μεν να εισπράττει λιγότερα φαινομενικά, αλλά θα εισπράττει. Οι φορολογούμενοι επειδή θα επιβαρύνονται λιγότερο θα έχουν συμφέρον να κάνουν χρήση των εν λόγω διατάξεων και υποθέσεις για διοικητικές λύσεις διαφορών και δικαστήρια θα περιοριστούν.

Τέλος, τα Άρθρα 87, 88, 89, 90 και 91 αναφέρονται στις ρυθμίσεις οφειλών και την απώλεια αυτών. Με τα παραπάνω άρθρα του νομοσχεδίου δίνεται η δυνατότητα επανένταξης σε ρύθμιση που είχε πρακτικά χαθεί, επειδή οι φορολογούμενοι δεν κατέβαλαν εμπρόθεσμα δύο ή περισσότερες μηνιαίες δόσεις είτε λόγω αδυναμίας είτε λόγω λάθους του συστήματος που δεν αναγνώρισε μία πληρωμή ως εμπρόθεσμη. Η επανένταξη όλων αυτών των οφειλετών μπορεί να γίνει εφόσον πληρούνται οι ακόλουθες προϋποθέσεις: η ρυθμίσεις τους δεν έχουν διαγραφεί από τους λογαριασμούς στο TAXISnet, αλλά παραμένουν παγωμένες στο σύστημα με γνωστοποιημένο στους οφειλέτες τον κωδικό πληρωμής που δεν είναι άλλος από την ταυτότητα ρυθμιζόμενες οφειλής και εφόσον από τώρα και μέχρι τη δημοσίευση των διατάξεων του νέου φορολογικού νομοσχεδίου για τον Κώδικα Φορολογικών Διαδικασιών στην Εφημερίδα της Κυβέρνησης πληρώσουν χρησιμοποιώντας την ταυτότητα ρυθμιζόμενης οφειλής της κάθε χαμένης ρύθμισης για όλες τις μηνιαίες δόσεις που άφησαν απλήρωτες και έγιναν εκπρόθεσμες.

Σύμφωνα με εκτίμηση του ΥΠΕΘΟ περίπου 230.000 ρυθμίσεις χάθηκαν λόγω του αυστηρού πλαισίου που υπάρχει αυτή τη στιγμή. Με βάση εκτιμήσεις του οικονομικού επιτελείου περίπου 1,2 δισ. ευρώ χάθηκαν από τα κρατικά ταμεία, ποσό το οποίο θα μπορέσει να εισπραχθεί εφόσον οι φορολογούμενοι αναβιώσουν τις ρυθμίσεις που έχασαν μετά τις αλλαγές που θα επέλθουν μέσω του νέου Κώδικα. Πιο συγκεκριμένα, στην περίπτωση που σε αυτές τις 230.000 ρυθμίσεις που χάθηκαν οι φορολογούμενοι αξιοποιήσουν τη δεύτερη ευκαιρία που τους δίνεται καταβάλλοντας τις δόσεις που είναι σε εκκρεμότητα το δημόσιο θα καταφέρει να εισπράξει περίπου 1,2 δις. Βασική προϋπόθεση είναι οι δόσεις να πληρωθούν μέχρι το τέλος της ρύθμισης μαζί με υπόλοιπες υποχρεώσεις που θα υπάρχουν.

Στην πράξη η αναβίωση των παραπάνω ρυθμίσεων απαιτεί οι φορολογούμενοι να είναι σε θέση να αποπληρώσουν μεγάλο αριθμό δόσεων κάτι που πρακτικά δεν θα είναι εφικτό για την πλειοψηφία των οφειλετών. Θα αφορά μόνο μικρό αριθμό οφειλετών που διαθέτουν ρευστότητα. Σε όλα τα παραπάνω θα πρέπει να ληφθεί υπόψη ότι η πανδημία δημιούργησε νέα χρέη που σε πολλές περιπτώσεις αθροίστηκαν με τα χρέη της περιόδου της οικονομικής κρίσης και των μνημονίων.

Η πρόταση του κόμματός μας είναι η εξής: Η επανένταξη όλων των οφειλετών των ρυθμίσεων που χάθηκαν, σε μία νέα ρύθμιση των 120 δόσεων που θα περιλαμβάνει και τυχόν νέα χρέη που δημιουργήθηκαν μέχρι 31/12/2023. Η δυνατότητα αυτή, θα πρέπει να επεκταθεί σε όλους τους φορολογούμενους που μέχρι σήμερα δεν είχαν ενταχθεί σε καμία ρύθμιση, πλην όμως δημιούργησαν νέα χρέη κατά την πανδημία. Επίσης, η ίδια δυνατότητα πρέπει να δοθεί και στους κληρονόμους οφειλών.

Ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κι εμείς σας ευχαριστούμε κύριε συνάδελφε. Το λόγο έχει ο κ. Χαλκιάς από τη Κ.Ο «ΣΠΑΡΤΙΑΤΕΣ»

**ΑΘΑΝΑΣΙΟΣ ΧΑΛΚΙΑΣ(Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ κύριε Πρόεδρε.  Κυρίες και κύριοι συνάδελφοι, το υπό συζήτηση νομοσχέδιο, αφορά κυρίως στην αλλαγή του κώδικα φορολογικής διαδικασίας και επιχειρεί να θέσει σε μία τάξη το χάος που έχει προκληθεί από την υπέρμετρη νομοθεσία των προηγούμενων ετών. Είναι χαρακτηριστικό, ότι, κάθε άρθρο αφορά σε τροποποίηση διατάξεων από πληθώρα άλλων νόμων του ελληνικού κράτους. Μόνο για την απώλεια ρύθμισης οφειλών προς το δημόσιο, μνημονεύονται ούτε λίγο ούτε πολύ έξι διαφορετικοί νόμοι.

 Η πολυνομία, η οποία αποτελεί μάλλον παράδοση στη χώρα μας, αφήνει πίσω της ένα οργανωτικό και ένα διοικητικό χάος, οπότε, δεν είναι αξιοπερίεργο, ότι ούτε οι πολίτες αλλά ούτε και οι φοροτεχνικοί λογιστές αδυνατούν να ακολουθήσουν τις αλλαγές. Ειδικά, δε, για την τελευταία κατηγορία επαγγελματιών, προσωπικά απορώ πώς μπορούν και βρίσκουν άκρη μέσα σε αυτό το νομοθετικό λαβύρινθο. Οπότε και κρίνουμε θετικά τουλάχιστον την αρχική πρόθεση του Υπουργείου Εθνικής Οικονομίας και Οικονομικών προς την διόρθωση κάποιων παθογενειών. Επί της ουσίας, το μεγαλύτερο μέρος των υπό συζήτηση διατάξεων είναι διοικητικής φύσεως. Ωστόσο, σε ορισμένα σημεία χρειάζονται να γίνουν νομοτεχνικές βελτιώσεις. Θα έχω την ευχέρεια να τις αναφέρω διεξοδικά στις επόμενες συζητήσεις εντός της Επιτροπής.

Σήμερα, θα ήθελα, περισσότερο να επιμείνω στη μεγάλη εικόνα. Αν μέσω περιόδου υποβολής περιοδικών δηλώσεων Φ.Π.Α. τη στιγμή που αναρτήθηκαν εκατοντάδες χιλιάδες βεβαιώσεις για τον ΕΝΦΙΑ του τρέχοντος έτους και λίγο πριν την έναρξη υποβολής φορολογικών δηλώσεων, θεωρείται συνετό να έρχεται ένα νομοσχέδιο που μεταβάλλει τον Κώδικα Φορολογικής Διαδικασίας; Καμία ενσυναίσθηση προς τους εργαζόμενους λογιστές και φοροτεχνικούς; Πραγματικά, δεν μπορώ να καταλάβω για ποιο λόγο έπρεπε να έρθει αυτό το νομοσχέδιο σε συζήτηση, τη δεδομένη χρονική περίοδο, με εξαίρεση το άρθρο 105 που αφορά στην απονομή αποζημίωσης και σύνταξης προς τους γονείς άτεκνου και άγαμου υπαλλήλου ή στρατιωτικού, θανόντος σε διατεταγμένη υπηρεσία. Όλα τα υπόλοιπα, θα μπορούσαν να είχαν έρθει σε συζήτηση μετά το πέρας υποβολής φορολογικών δηλώσεων σε μια περίοδο -θα μου επιτρέψετε την χρήση της λέξης- αγρανάπαυσης των φοροτεχνικών.

Τουλάχιστον, σε μια μεταγενέστερη χρονική στιγμή θα μπορούσαν και αυτοί να έχουν περισσότερο χρόνο προς επεξεργασία των διατάξεων του νομοσχεδίου και να έκαναν πιο ολοκληρωμένες παρεμβάσεις. Αναμένουμε, βέβαια, να τους ακούσουμε στην δεύτερη συνεδρίαση της Επιτροπής και ελπίζουμε ότι θα έχουμε επαρκή χρόνο προετοιμασίας.

 Επί του νομοσχεδίου, όπως προείπα, υπάρχουν αρκετά σημεία που χρήζουν βελτιώσεων ώστε να γίνει πιο ξεκάθαρο το περιεχόμενο των διατάξεων, αλλά, για αυτά θα μιλήσω αναλυτικά στις επόμενες συνεδριάσεις.

 Αυτό, όμως, που προξενεί ιδιαίτερη εντύπωση και πρέπει να αναφερθεί σε αυτήν την πρώτη επιτροπή είναι το άρθρο 83. Μιλάμε για ένα άρθρο έκτασης 10 σελίδων κυριολεκτικά, που τι μας λέει ουσιαστικά; Ότι, όλα δύναται να αλλάζουν με απόφαση του Διοικητή της ΑΔΑΕ. Αν είναι έτσι, γιατί, να έχουμε νόμους και πώς είναι δυνατόν να εκχωρούνται τόσες πολλές αρμοδιότητες σε ένα μόλις πρόσωπο; Και με ποιον τρόπο διασφαλίζεται η ίση μεταχείριση των πολιτών απέναντι στις φορολογικές αρχές, όταν με μια απόφαση ο διοικητής μπορεί να πράττει κατά το δοκούν;

 Παρόλο που οι περισσότερες αποφάσεις αφορούν διοικητικά ζητήματα, εφιστώ την προσοχή στην παράγραφο 31, του άρθρου 83, που λέει στο στοιχείο α «Με απόφαση του Διοικητή, δύναται να τροποποιούνται στοιχεία του περιεχομένου των εντολών ελέγχου» και πιο κάτω στο στοιχείο β, «δύναται να ορίζεται ειδικός τρόπος διενέργειας των ελέγχων». Ο τρόπος με τον οποίο είναι διατυπωμένη η συγκεκριμένη διάταξη, αφήνει ανοιχτό το δρόμο για την μη διενέργεια ελέγχων ακόμα και όταν γίνει κάποια καταγγελία. Μια απόφαση του Διοικητή, επαρκεί για να γίνει έλεγχος σε κάτι πολύ μικρό άνευ ουσιαστικής σημασίας.

Ανοίγει ο δρόμος για την νομιμοποίηση της φορολογικής παραβατικότητας. Και μπορεί ο νυν Διοικητής να είναι άμεμπτος, προς θεού, δεν έχω κάτι με τον άνθρωπο, αλλά ο νόμος θα εξακολουθήσει να ισχύει στο διηνεκές ή μέχρι να τον τροποποιήσουμε ξανά, όπως βλέπω, δεν αποκλείεται σε κανένα δίμηνο με τρίμηνο. Οπότε και κανένας δεν μπορεί να εγγυηθεί, ότι οι μελλοντικοί διοικητές δεν θα εξυπηρετούν συμφέροντα άλλων και όχι του ελληνικού λαού. Οι νόμοι του κράτους θα πρέπει να διασφαλίζουν την ευημερία των Ελλήνων πολιτών και να μην αφήνουν περιθώρια υποκειμενικής ερμηνείας, ειδικά όταν πρόκειται για τα οικονομικά της χώρας και τη τήρηση της νομιμότητας. Για τα επιμέρους άρθρα, θα τοποθετηθώ εκ νέου στις επόμενες συνεδριάσεις.

 Μία ερώτηση, κύριε Υπουργέ, όσον αφορά το άρθρο με τις 120 δόσεις, δεν ξέρω αν το κατάλαβα καλά διαβάζοντάς το, ότι πρέπει να έχεις αποπληρώσει ένα μεγάλο μέρος της οφειλής σου για να ενταχθείς. Επίσης, θεωρούμε οι ΣΠΑΡΤΙΑΤΕΣ και νομίζω ότι και εσείς προσωπικά και το Υπουργείο έχετε πλήρη γνώση της κατάστασης της κοινωνίας, σε τι άσχημη οικονομική κατάσταση βρίσκεται ο κόσμος, ότι θα πρέπει να προβλεφθούν κάποιες ευνοϊκές ρυθμίσεις για τους οφειλέτες στο δημόσιο, ειδικά για τους μικροεπαγγελματίες, τους ανέργους, μονογονεϊκές οικογένειες, αγρότες, θα ήθελα, αν μπορείτε, αυτό λίγο με τις δόσεις, να κάνετε μια επεξήγηση και να δείτε πάλι αυτό που σας προείπα για τις ευνοϊκές ρυθμίσεις για συγκεκριμένες κατηγορίες πολιτών, που στοιχειοθετημένα έχουν πρόβλημα αποπληρωμής και επιβίωσης των δόσεων και των όποιων χρεών.

Δεν νομίζω, ότι οι Έλληνες πολίτες δεν έχουν συνείδηση ότι δεν θέλουν να πληρώσουν τα χρέη τους. Όλοι, πιστεύω, ότι θέλουν να πληρώσουν τα χρέη τους, θέλουν να είναι καθαροί απέναντι στο ελληνικό δημόσιο, απέναντι στις τράπεζες, αλλά με αυτούς τους μισθούς και με αυτό το πληθωρισμό που καλπάζει και αυτή την ακρίβεια, έχει πραγματικά ζοριστεί πάρα πολύ, έχει δυσκολευτεί πάρα πολύ η κοινωνία μας και πρέπει σαν πολιτικό σύστημα να δείξουμε ότι αφουγκραζόμαστε πραγματικά την κοινωνία και ότι δεν είμαστε περιστοιχισμένοι από τέσσερις τοίχους ενός Υπουργείου ή ενός Κοινοβουλίου και δεν μας ενδιαφέρει τι κάνει ο κόσμος έξω.

Σας ευχαριστώ πάρα πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει η κυρία Καραγεωργοπούλου.

**Ελένη Καραγεωργοπούλου (Ειδική Αγορήτρια της Κ.Ο. ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ):** Σας ευχαριστώ πολύ. Καταρχήν, θα ήθελα να σχολιάσω, ότι υπάρχει μία αδικαιολόγητη σπουδή στο τρόπο που καθορίσατε τις συνεδριάσεις της συγκεκριμένης Επιτροπής με το νομοσχέδιο του Κώδικα Φορολογικής Διαδικασίας, να αποτελείται από 112 άρθρα και να αφορά σε μία φορολόγηση πρακτικά των Ελλήνων πολιτών, οι οποίοι μόλις έχουν λάβει τα εκκαθαριστικά του ΕΝΦΙΑ από τη μια και από την άλλη εκκρεμεί στο άμεσο εγγύς μέλλον η υποβολή φορολογικών δηλώσεων για το οικονομικό έτος 2023.

Συνεπώς, θεωρώ, ότι είναι μεγάλης σπουδαιότητας ένα τέτοιο νομοσχέδιο και ότι στον χρόνο που δόθηκε σε εμάς η επεξεργασία των άρθρων, που κατά πλειοψηφία είναι γεμάτα ασάφειες, γεμάτα ειδικούς όρους και έννοιες, που για να αποσαφηνιστούν, ακόμα και από εμάς που καλούμαστε να τα κρίνουμε και να τα παρουσιάσουμε, χρειάζεται πολύ περισσότερος χρόνος και από την άλλη, θεωρώ, ότι και οι ειδικοί ακόμη του Υπουργείου Οικονομικών που έχουν επεξεργαστεί το συγκεκριμένο νομοσχέδιο, ότι θα έπρεπε να έχουν εστιάσει σε έναν άλλον τρόπο προσέγγισης, τον οποίο, από την ΠΛΕΥΣΗ ΕΛΕΥΘΕΡΙΑΣ, τον θέτουμε σε όλα τα νομοσχέδια, ότι θα έπρεπε να διαπνέεστε από μια ανάγκη αλληλεγγύης προς τον άλλο άνθρωπο, τον πολίτη μιας χώρας, η οποία φτωχοποιείται καθημερινά, να υπάρχει μια ενσυναίσθηση και όχι μια πολιτική επιθετικότητας και τιμωρητικής διάθεσης. Γιατί αυτό κάνετε, επιβάλλεται πρόστιμα και τιμωρείται πολίτες, οι οποίοι είναι βέβαιο, ότι δεν μπορούν να ανταπεξέλθουν σε αυτή τη λαίλαπα της φορολογικής επιδρομής και της επιβολής προστίμων, που πολλές φορές είναι αναίτια και δεν διαπνέονται καν από τον κανόνα και το πνεύμα της σεισάχθειας και της αναλογικότητας.

Το ίδιο πρόστιμο, δηλαδή, επιβάλλεται σε κάποιον, ο όποιος κάνει μια πολύ μικρή παράβαση και το ίδιο πρόστιμο επιβάλλεται σε κάποιον, ο όποιος κάνει μια παράβαση πολλών, πολλών δεκάδων χιλιάδων ευρώ. Συνεπώς, ποια η αναλογικότητα;

Θα ξεκινήσω, λοιπόν, μιλώντας για το υποκείμενο του φόρου. Αφορά στον Έλληνα πολίτη που συνολικά οι ληξιπρόθεσμες οφειλές ξεπερνούν το ΑΕΠ της χώρας καθώς τα χρέη τους, των Ελλήνων πολιτών σε εφορία, ΕΦΚΑ και τράπεζες κινούνται πάνω από 254 δισ. ευρώ. Με βάση τα τελευταία στοιχεία, μάλιστα, το ιδιωτικό ληξιπρόθεσμο χρέος φτάνει τα 102 δις στις τράπεζες, τα 105 δις στην εφορία και τα 47 δις στα ασφαλιστικά ταμεία. Ειδικά στον ΕΦΚΑ τα ληξιπρόθεσμα αυξήθηκαν κατά 32% ή 11,6 δισ. ευρώ σε σχέση με το 2019 και αντίστοιχα το 60% έχει χάσει τη ρύθμιση των 120 δόσεων για τα χρέη στον φορέα και το 30% είχε χάσει τη ρύθμιση του εξωδικαστικού μηχανισμού.

Τα «κόκκινα δάνεια» αν συνυπολογίσουμε τα 28 δισ. ευρώ των τόκων που έχουν επιβληθεί επί των ληξιπρόθεσμων απαιτήσεων φτάνουν τα 102 δισ. ευρώ και κατανέμονται ως εξής: 61,2 δισ. ευρώ ανήκουν σε funds, 12,8 δισ. ευρώ σε τράπεζες, ενώ οι εξωλογιστικοί τόκοι φτάνουν τα 28,2 δισ. ευρώ. Σύμφωνα με την Τράπεζα της Ελλάδας ο δείκτης των «κόκκινων δανείων» αν και έχει υποχωρήσει στο 7.9% παραμένει υψηλότερος από τον αντίστοιχο της Ευρωζώνης που διαμορφώνεται στο 2,3%. Από αυτό το σύνολο των 11,7 δισ. ευρώ το 66% είναι επιχειρηματικά δάνεια, το 25% στεγαστικά και το 9% καταναλωτικά.

Συνεπώς, σε αυτή την εικόνα θα ήθελα να αντιπαραβάλω το τι συμβαίνει σήμερα. Σήμερα, στην πραγματική ζωή, θα αναφερθώ σε ορισμένα παραδείγματα, πολίτες έχουν χάσει την ασφαλιστική ικανότητα στον ΕΦΚΑ για πολύ λίγα ευρώ και έρχεται η κυρία Δόμνα Μιχαηλίδου χθες, στη συζήτηση του νομοσχεδίου που συζητείται ακόμα και σήμερα σε συνέχεια της χθεσινής συνεδρίασης νομοσχεδίου του Υπουργείου Υγείας, και δηλώνει ότι εισάγει μία τροπολογία για τους ασφαλισμένους του του ΕΦΚΑ ότι πλέον μέχρι και 100 ευρώ υπερημερία χρεών δεν θα χάνουν την ασφαλιστική τους ικανότητα. Μα σοβαρά, αλήθεια, ενώ υπάρχει τέτοιο μεγάλο «άνοιγμα» θεωρείτε ότι είναι αρκετό το να μη χάνουν την ασφαλιστική τους ικανότητα μόλις για χρέη μέχρι 100 ευρώ; Όχι μια άλλη ρύθμιση, η οποία θα επιτρέπει στους πολίτες- που έχουν πληρώσει αδρά τα ασφαλιστικά τους ταμεία επί σειρά ετών και οι οποίοι αδυνατούν πλέον να ρυθμίσουν ή να πληρώσουν στον ΕΦΚΑ τις πολύ μεγάλες δόσεις που απαιτείται κάθε μήνα να πληρώνουν για να μπορούν να είναι ενήμεροι- ότι αυτοί όλοι θα πρέπει να εξαιρεθούν, δεν θα έπρεπε να εισάγεται μια άλλη ρύθμιση; Αυτό είναι το καλύτερό σας; Είναι κρίμα, πραγματικά κρίμα να αντιμετωπίζετε με τέτοιο τρόπο τους Έλληνες πολίτες.

Εισάγετε, επίσης, πολύ τελευταία την εφαρμογή του Κανονισμού Πυροπροστασίας. Είναι ένας Κανονισμός, ο οποίος θεσπίστηκε 19 Μαΐου 2023, μόλις την τελευταία ημέρα πριν από τις πρώτες εθνικές εκλογές. Και έρχεται το Υπουργείο Περιβάλλοντος στις 15 του προηγούμενου μήνα, 15 Μαρτίου και ζητά να τεθεί σε εφαρμογή αυτός ο Κανονισμός με καταληκτική ημερομηνία 31 Μαρτίου. Μόλις χθες αντιλαμβάνονται ότι αυτό πλέον δεν είναι εφικτό και δεν θα εφαρμοστεί από κανέναν πολίτη- και θα πω σε ποιες υποχρεώσεις αφορά αυτό, και τι συνεπάγεται για τα πρόστιμα για τα οποία καλείστε εσείς να απολογηθείτε, γιατί αυτά τα πρόστιμα θα έρθουν να εισπράξουν οι εντεταλμένοι του κράτους με βάση αυτόν τον φορολογικό κώδικα- έρχεται λοιπόν το ΥΠΕΝ με χθεσινή ανακοίνωση και υπαναχωρεί και μας λέει ότι «ναι, καταλαβαίνουμε ότι είναι κάτι πολύ πρώιμο, ότι δεν το σχεδιάσαμε πολύ σωστά και δεν το είπαμε πολύ έγκαιρα γιατί τώρα το θυμηθήκαμε και σας δίνουμε μια μικρή παράταση».

Και ξέρετε, ποια είναι αυτή η παράταση στους πολίτες, για να μην πέσει ο πέλεκυς του προστίμου;

Είναι μία ανακοίνωση που λέει ότι μέχρι 10 Μαΐου θα έχουν το περιθώριο να υπακούσουν στους κανόνες, διαφορετικά, από κει και στο εξής, θα επιβάλλονται πολύ μεγάλα πρόστιμα. Η δήλωση για τον πολίτη σε κάποιου είδους πλατφόρμα, με βάση το νέο σχέδιο Ψηφιακού Μετασχηματισμού, που σας διακατέχει και για τα πάντα, θα πρέπει όλοι να είναι δεδομένο ότι χρησιμοποιούν ηλεκτρονικές πλατφόρμες, παρατείνεται μέχρι 10 Ιουνίου. Δηλαδή, υπάρχει μία επιθετική πολιτική και η επίθεση, συνίσταται σε αυτό, ακριβώς, καλείτε τους πολίτες στη συγκεκριμένη περίπτωση να υποβάλλουν ένα έντυπο αξιολόγησης επικινδυνότητας του ακινήτου τους που βρίσκεται κοντά σε δάσος και αυτή την τεχνική έκθεση που θα πρέπει να υποβάλλουν σε αυτήν την πλατφόρμα, θα πρέπει να συντάξει ένας ειδικός, ο οποίος θα πρέπει να πληρωθεί, επίσης, με ένα γενναίο ποσό.

Δεν ρωτάτε κανέναν, που θα βρει ο κάθε πολίτης από τα εκατομμύρια των Ελλήνων, που οφείλουν αυτού του είδους την υποχρέωση, ένα χρηματικό ποσό που τους βάζετε την τελευταία στιγμή;

Τα πρόστιμα, όμως, είναι αυτά που θα κληθούν οι πολίτες να πληρώσουν με την εφαρμογή και αυτού του Κώδικα. Και, μάλιστα, με ένα σύστημα που θα εισάγετε όπου μία Ανεξάρτητη Αρχή Πιστοληπτικής Αξιολόγησης θα αρχίσει να βλέπει όλα τα χρέη στο Δημόσιο, στις τράπεζες, στον ΕΦΚΑ και ανάμεσα στα χρέη του Δημοσίου φυσικά, θα είναι τέτοιου είδους πρόστιμα μαζί με τα υπόλοιπα πρόστιμα MyDATA, για τα οποία στις προγραμματικές σας δηλώσεις είχατε πει, ότι η εξοικείωση των πολιτών και η ανάγκη να προσαρμοστούν σε αυτό το νέο σύστημα δεν θα επισείει πρόστιμα και τελικά, με το άρθρο 58 του παρόντος νομοσχεδίου εισάγεται νέα πρόστιμα.

Επειδή ανησυχείτε, κύριε Θεοχάρη, θα μιλήσω εξειδικευμένα για το νομοσχέδιο, γιατί μέχρι τώρα μίλησα θεωρείτε εκτός. Στην πραγματικότητα, θεωρώ ότι είμαι πολύ εντός του πνεύματος και της νομοθέτησης του παρόντος νομοσχεδίου, αλλά και της πολιτικής που χαράσσετε σε σχέση με την τιμωρητική διάθεση που έχετε για περισσότερους λόγους απέναντι στους πολίτες.

Ενώ φυσικά είστε και παραμένετε στο απυρόβλητο, αν και μόλις χθες βγήκαν στη δημοσιότητα από την «Politico», σκάνδαλα, για τα οποία θα πρέπει να απολογηθείτε ως Κυβέρνηση σε σχέση με τα κονδύλια του Ταμείου Ανάκαμψης στο πλαίσιο του Ψηφιακού Μετασχηματισμού της χώρας, για την οποία εγκαλείτε τους Έλληνες πολίτες, ότι θα πρέπει οπωσδήποτε να είναι πολύ σχετικοί με την ψηφιακή δεξιότητα, που υποχρεωτικά πρέπει να διαθέτουν για να ανταπεξέλθουν σε όλα αυτά, που εισάγετε στον Κώδικα Φορολογικής Διαδικασίας.

Ενώ εσείς είστε στο απυρόβλητο για το πως έχετε διάθεση τα 44 εκατομμύρια του Ταμείου, που πήρε η χώρα στον ψηφιακό εκσυγχρονισμό, που συνδέεται με το Εθνικό Ηλεκτρονικό Σύστημα Δημοσίων Συμβάσεων. Ο κ. Πουλής, ίσως να ξέρει καλύτερα, που είναι ως συντονιστής του Ταμείου Ανάκαμψης για την Ελλάδα, αλλά είναι και υπόδικος, ξέρετε, για τις επιλογές του στο ΚΕΕΛΠΝΟ και όχι μόνο, για την αγαστή σχέση που διατηρεί με τον κ. Γεωργιάδη, τόσο από το Υπουργείο Εργασίας όσο και από το Υπουργείο Υγείας, μια που σήμερα συζητείται το εν λόγω νομοσχέδιο, θεωρώ ότι είναι πολύ επίκαιρο και συνδέεται πολύ άμεσα με όλη αυτή την ψηφιακή σας δεξιότητα.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Τι σχέση έχει με το φορολογικό; (Ομιλεί εκτός μικροφώνου)

**ΕΛΕΝΗ ΚΑΤΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΑΩΝΣΤΑΝΤΟΠΟΥΛΟΥ»):** Σας ενοχλεί η αναφορά στα σκάνδαλα και στη διαφθορά.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Πηγαίνετε κάτω στην Ολομέλεια να τα πείτε. *(Ομιλεί εκτός μικροφώνου)*

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κύρια Καραγεωργοπούλου, ολοκληρώστε.

**ΕΛΕΝΗ ΚΑΤΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΑΩΝΣΤΑΝΤΟΠΟΥΛΟΥ»):** Κύριε Βεσυρόπουλε, ξέρετε πολύ καλά, ότι έχω ξεκινήσει να μιλάω εδώ και πέντε λεπτά και δεν διακόψατε κανέναν Εισηγητή και διακόπτετε εμένα στον χρόνο, που ήδη τρέχει και είμαι μέσα σε αυτόν τον χρόνο.

Άρα, χαίρομαι από τη μια που ενοχλείστε, γιατί δεν μπορούν να απαντηθούν αυτά που λέω, από την άλλη θα πρέπει να με αφήσετε να κάνω την εισήγησή μου, όπως κρίνω και όχι όπως κρίνετε εσείς.

Σας παρακαλώ, όμως, επειδή η διακοπή συνίσταται σε ανάγκη σας να λογοκρίνετε και όχι στην ανάγκη σας να μου θυμίσετε ότι πρέπει να μιλήσω τόσο χρόνο όσο δεν σας δημιουργώ πρόβλημα, θα ήθελα να με αφήσετε απερίσπαστη να συνεχίσω επί της εισήγησης.

 Στο άρθρο 3 ιβ΄, λοιπόν, μιλάτε για την έννοια της υποτροπής. Ως υποτροπή νοείται η κατόπιν ελέγχου διαπίστωση της διάπραξης της παράβασης εντός χρονικού διαστήματος 5 ετών από την κοινοποίηση της πράξης, με την οποία διαπιστώθηκε η ίδια παράβαση και επιβλήθηκε κύρωση για αυτήν. Νέα υποτροπή θέλουμε να σας πούμε να το δείτε ότι πρέπει να θεωρείται η κατόπιν ελέγχου διαπίστωση διάπραξης νέας ίδιας παράβασης μετά την υποτροπή εντός 5 ετών από την κοινοποίηση της πράξης με την οποία διαπιστώθηκε η αρχική παράβαση και επιβλήθηκε κύρωση για αυτήν. Η διατύπωση του νομοσχεδίου είναι κάτι άλλο. Αυτό, που, ήδη, σας ανέγνωσα και θα δείτε καλύτερα στα πρακτικά είναι κάτι άλλο.

 Στα άρθρα 53 μέχρι και 58, είναι λυπηρό το γεγονός ότι έχουν συγκεντρωθεί σε ένα άρθρο συνολικά οι παράγραφοι διαφορετικών ειδών προστίμων χωρίς λογική και αποτέλεσμα έχει να δημιουργείται ένα χάος εννοιολογικό στην κατανόηση του κάθε άρθρου, πόσω δε μάλλον σε ενδεχόμενη ανάγκη έκδοσης απόφασης ή ερμηνευτικής εγκυκλίου από τις αρμόδιες υπηρεσίες και το χειρότερο είναι ότι δεν προβλέπεται τίποτα στις μεταβατικές διατάξεις στην περίπτωση που έχουν, ήδη, κοινοποιηθεί σε ελεγχόμενους προσωρινοί προσδιορισμοί προστίμων άλλου άρθρου και περιεχομένου και θα πρέπει μετά την ψήφιση του νέου νόμου να εκδοθούν οι οριστικοί.

 Στο άρθρο 54 «κυρώσεις για την υποβολή ανακριβούς δήλωσης», στη διατύπωση του νομοσχεδίου λέτε, ότι όταν η φορολογική δήλωση είναι ανακριβής και το ποσό του φόρου που προκύπτει με βάση τη φορολογική δήλωση υπολείπεται του ποσού του φόρου που προκύπτει με βάση διορθωτικό προσδιορισμό φόρου που πραγματοποιήθηκε από τη φορολογική διοίκηση, ο φορολογούμενος υπόκειται σε πρόστιμο επί της διαφοράς που προκύπτει προς καταβολή ως εξής: 10% του ποσού της διαφοράς, εάν το εν λόγω ποσό ανέρχεται σε ποσοστό 5% - 20% του φόρου, που προκύπτει με βάση τη φορολογική δήλωση και ούτω καθεξής στο β΄ και γ΄.

 Απαραίτητες αποσαφηνίσεις που θα θέλαμε να σας θίξουμε είναι οι εξής. Αν το τελικό αποτέλεσμα της δήλωσης είναι πιστωτικό και το τελικό αποτέλεσμα του διορθωτικού προσδιορισμού είναι μικρότερο πιστωτικό επί της διαφοράς αυτών, ανάκτηση, δηλαδή, επιστραφέντος φόρου, επιβάλλεται πρόστιμο;

Επί φυσικών προσώπων το Τaxis σε εκκαθάριση δηλώσεων με βάση την παράγραφο 3 γ΄ του άρθρου 19 του νόμου 4987/ 2022 Κώδικας Φορολογικής Διαδικασίας ν. 4512/2018 δεν υπολόγιζε πρόστιμα σε μια τέτοια περίπτωση. Εδώ πώς αντιμετωπίζεται;

 Πώς υπολογίζονται τα ως άνω ποσοστά των διαφορών και τι σημαίνει το ποσό του φόρου που προκύπτει με βάση τη φορολογική δήλωση και με βάση τον διορθωτικό προσδιορισμό φόρου;

 Παραδείγματα: Με βάση τη δήλωση αναλογών φόρος 22.000 μείον παρακράτηση και προκαταβολή φόρου 12.000 χρεωστικό ποσό 10.000. Με βάση τον διορθωτικό προσδιορισμό του φόρου αναλογών φόρος 30.000 μείον παρακράτηση και προκαταβολή φόρου 12.000 και χρεωστικό ποσό 18.000, οπότε η διαφορά του φόρου είναι 18.000 μείον 10.000 ίσον 8.000. Το ποσοστό διαφοράς πώς υπολογίζεται; 8.000; 10.000 επί 100% ίσον 80% και άρα πρόστιμο 50% ή 22.000 επί 100% 36,36 και άρα πρόστιμο 25%; (Βλέπετε σχετική απόφαση 614 του 2020 του Εφετείου Θεσσαλονίκης).

Δεν υπάρχει, λοιπόν, ενιαία αντιμετώπιση και συνεπώς θεωρούμε πολύ κρίσιμο ότι πρέπει να αποσαφηνιστεί.

Θα περάσω σε δύο άρθρα ακόμα που θεωρώ ότι έχω τον χρόνο να σχολιάσω.

Είναι το άρθρο 60 το παλιό γνωστό άρθρο 54 α΄ για το πιστοποιητικό του ΕΝΦΙΑ. Η διατύπωση του νέου νομοσχεδίου στην παράγραφο 4 έχει ως εξής: «είναι απαράδεκτη η συζήτηση ενώπιον δικαστηρίου εμπράγματης αγωγής επί ακινήτου πλην της μονομερούς εγγραφής υποθήκης ή προσημείωσης υποθήκης ή της άρσης κατάσχεσης, εάν δεν προσκομιστεί από τον υπόχρεο σε ΕΝΦΙΑ πιστοποιητικό ότι το ίδιο ακίνητο περιλαμβάνεται στη δήλωση ΕΝΦΙΑ για τα πέντε προηγούμενα έτη».

Αυτή η υποχρέωση δεν έχει κριθεί, ήδη, ως αντισυνταγματική;

Αντισυνταγματική, άρα σημαίνει μη εφαρμοστέα, καθώς θέτει ως προϋπόθεση για το παραδεκτό της ενώπιον δικαστηρίου συζήτησης της εμπράγματης αγωγής επί ακινήτου την προσκόμιση πιστοποιητικού ΕΝΦΙΑ. Η εν λόγω διάταξη αντιβαίνει επίσης τις διατάξεις των άρθρων 6 παράγραφος 1 της ΕΣΔΑ και 17, 20 και 25 του Συντάγματος.

Σχετική είναι η απόφαση του Μονομελούς Πρωτοδικείου Χανίων, θα μιλήσω για τον αριθμό 2/2014, η οποία κατέστη μάλιστα αμετάκλητη με απόφαση του Αρείου Πάγου, αντ' αυτού προσκομίζονταν τότε αντίγραφο του Ε9 του προσφεύγοντος στη δικαιοσύνη τον χρόνο που ανέφερε ο νόμος. Ουδέποτε, λοιπόν, μετά από αυτή τη διαδικασία και την κρίση επί της συνταγματικότητας της διάταξης ζητείτο μία τέτοιου είδους προσκόμιση πιστοποιητικού σε αυτές τις εμπράγματες αγωγές επί ακινήτων.

Κλείνοντας, να σχολιάσω για το άρθρο 83, θεωρούμε ότι δεν αποτελεί καλή νομοθέτηση, ούτε βέβαια ρηξικέλευθη αλλαγή η συγκέντρωση σε ένα άρθρο όλων των εξουσιοδοτημένων διατάξεων, αποκομμένες από τα άρθρα, με τα οποία συσχετίζονται, επειδή ο αναγνώστης θα πρέπει να αναζητά τι ισχύει σε κάθε άρθρο, χωρίς να αναφερθούμε καν στην περίπτωση που αλλάζει το περιεχόμενο της εξουσιοδότησης διάταξης, με αποτέλεσμα να καθίστανται μερικώς ολοκληρωτικά άκυρες οι αντίστοιχες αποφάσεις ή και μελλοντικές τροποποιήσεις αυτών, αφού δεν υπάρχει ρητή αναφορά στις μεταβατικές διατάξεις. Πρόταση που επιλύει και τα σημαντικότερα προβλήματα λογιστών όταν βρίσκονται σε ασθένεια, σε λοχεία, σε άδεια, σε ιεράρχηση κάποιων προτεραιοτήτων, διευκολύνοντας την είσπραξη φόρων για το κράτος και τη φορολογική συμμόρφωση για τις επιχειρήσεις είναι η αναστολή προστίμων για τέσσερις μήνες, καθυστέρηση μέχρι τεσσάρων μηνών να μην επιβάλλεται κάποιο πρόστιμο.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Το λόγο έχει ο κ. Θεοχάρης.

**ΘΕΟΧΑΡΗΣ ΘΕΟΧΑΡΗΣ (Υπουργός Εθνικής Οικονομίας και Οικονομικών ):** Κύριε Πρόεδρε, ευχαριστώ πάρα πολύ.

Πριν μπω στην ουσία, δύο θέματα γενικά μιλώντας και μετά βέβαια να μιλήσουμε περισσότερο για τον Κώδικα Φορολογικής Διαδικασίας.

Η κυρία Καραγεωργοπούλου, ήταν ίσως το πιο εμβληματικό παράδειγμα συζήτησης περί άλλων άσχετων με τις διατάξεις του Κώδικα Φορολογικής Διαδικασίας θεμάτων, τα οποία έθεσε. Υπάρχουν και άλλες επιτροπές, υπάρχει η Ολομέλεια, μιλήσατε περισσότερο για το νομοσχέδιο του Υπουργείου Υγείας που συζητείται στην Ολομέλεια και έχετε τη δυνατότητα ως βουλευτής να γραφτείτε και να μιλήσετε για τις αντιρρήσεις που έχετε είτε για τις τροπολογίες του είτε για την ίδια την ουσία του νομοσχεδίου, δεν σας εμποδίζει κανένας.

Όμως, τέθηκαν και ζητήματα, από όλους τους Ειδικούς Αγορητές και τους Εισηγητές, τα οποία είναι μεν συναφή ως προς την φορολογική διοίκηση του Υπουργείου Οικονομικών, όχι όμως αντικείμενο του ίδιου του νόμου του Κώδικα Της Φορολογικής Διαδικασίας.

Για παράδειγμα, επειδή γίνεται μια τεχνικής φύσης διευθέτηση, η οποία είναι απαραίτητη για τις ρυθμίσεις, ώστε να κλείσουμε εκκρεμότητες του παρελθόντος και να αυτοματοποιήσουμε διαδικασίες και να βελτιώσουμε την απόκριση και του Κέντρου Βεβαίωσης και Είσπραξης, που πια ως ενιαίο Κέντρο καλύπτει όλη την Αττική, τέθηκαν τα ευρύτερα ζητήματα των ρυθμίσεων, των δόσεων, των ζητημάτων που άπτονται, αν θέλετε, μια συζήτησης περί του ΚΕΔΕ. Ο ΚΕΔΕ κωδικοποιήθηκε και πρόσφατα, επί υπουργίας σας, κύριε Πρόεδρε, εκεί φυσικά η συζήτηση είναι ουσιαστική και σημαντική και εν πάση περιπτώσει, εάν και εφόσον οι προϋποθέσεις υπάρχουν και έρθουμε στη Βουλή για να συζητήσουμε επί της ουσίας ζητήματα ρυθμίσεων, προφανώς εκεί είναι περισσότερο ο χώρος και ο χρόνος συζήτησης αυτών των θεμάτων.

Άρα, λίγο θα προσπαθήσω να απαντήσω σε αυτά. Απλώς, κυρίως, να σημειώσω, ότι ζητήματα που έχουν σχέση με τον Κώδικα Φορολογίας Εισοδήματος για τους ελεύθερους επαγγελματίες ή οτιδήποτε άλλο που συζητήθηκε τότε στο νομοσχέδιο ή ζητήματα που έχουν σχέση με τον ΚΕΔΕ και τις ρυθμίσεις, είναι ζητήματα που δεν άπτονται της ουσίας του πεδίου εφαρμογής του Κώδικα Φορολογικής Διαδικασίας.

Το δεύτερο, γενικό θέμα - όχι επί της ουσίας του Κώδικα - που τέθηκε και νομίζω ότι την απάντηση την έδωσε και ο κύριος Τσακαλώτος και ο κ. Κουκουλόπουλος, ο λόγος του επείγοντος της διαδικασίας, δεν σχετίζεται με τις επείγουσες διατάξεις που πρέπει να περάσουν, γιατί αυτές καθ’ αυτές ορίζουν κάποιες προθεσμίες ή οτιδήποτε άλλο και πρέπει να ολοκληρωθεί η ψήφισή τους νωρίς, αλλά σχετίζεται με το γεγονός, ότι αποτελεί η ψήφισή του ένα ορόσημο για το Ταμείο Ανάκαμψης. Και προφανώς, είμαι σίγουρος, ότι οι αντιδράσεις σας για το επείγον της διαδικασίας, κυρίως, υπήρξαν στο πλαίσιο της πολιτικής αντιπαράθεσης.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής) :** Πάντως, κύριε Υπουργέ, δεν είναι με τη μορφή του επείγοντος.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υπουργός Εθνικής Οικονομίας και Οικονομικών) :** Όχι, δεν είναι με τη μορφή του επείγοντος. Μίλησαν, όμως, για τη σύμπτυξη των ημερομηνιών κ.λπ.. Και όχι, απλώς, δεν είναι με τη μορφή του επείγοντος, αλλά δεν έχουμε ουσιαστικά νομοσχέδια πια με τη μορφή του επείγοντος. Η κοινοβουλευτική διαδικασία έχει ομαλοποιηθεί. Είμαστε εδώ σε αυτή την αίθουσα, κάποιοι τουλάχιστον από εμάς, οι οποίοι έχουμε ζήσει τις περιόδους, στις οποίες υπήρχε η σύμπτυξη και συνεδριάσεις στις 3, 4, 5 και 6 το πρωί να λήγουν, όπως, επίσης, έχουμε ζήσει και τις ανεκδιήγητες προεδρίες της κυρίας Κωνσταντοπούλου. Συνεπώς, δεν έχουμε καμία σχέση με τις διαδικασίες αυτές.

Η χώρα μας, όμως, έχει έναν από τους καλύτερους ρυθμούς και απορρόφησης και αιτημάτων στο Ταμείο Ανάκαμψης. Εμείς θέλουμε να τον διατηρήσουμε ως τέτοιο και συνεπώς, θέλουμε να ολοκληρώσουμε τις διαδικασίες αυτές το συντομότερο δυνατό, ώστε το μεγάλο έργο της κωδικοποίησης του Κώδικα Φορολογικής Διαδικασίας, να ολοκληρωθεί έγκαιρα, να σιγουρέψουμε ότι έχουμε υλοποιήσει το ορόσημο και φυσικά, να κάνουμε εμπρόθεσμα, στην ώρα μας, τότε που προγραμματίζουμε, την αίτηση για το επόμενο στάδιο της χρηματοδότησης.

Έρχομαι τώρα στον ίδιο τον Κώδικα Φορολογικής Διαδικασίας, ο οποίος δεν είναι ξεκομμένος από ένα ευρύτερο πρόγραμμα αναδιάρθρωσης, νομοθετικής ανασυγκρότησης και κωδικοποίησης των πολύ δύσκολων, στριφνών καμιά φορά, πολύ εξειδικευμένων διατάξεων, που έχουν σχέση με τη φορολογία, με τα τελωνεία και γενικότερα, με την διοίκηση τη φορολογική.

Τέθηκε το θέμα από τον κ. Κουκουλόπουλο, κατά πόσον το νομοσχέδιο αυτό είναι ένα βήμα πίσω και δεν συνιστά κωδικοποίηση. Θα μου επιτρέψετε να πω, ότι είναι ένα βήμα μπροστά. Ο κώδικας, ο οποίος πέρασε με τη μορφή του κώδικα, πέρυσι, αν δεν κάνω λάθος, ήταν κι αυτός ένα βήμα μπροστά, αλλά ένα βήμα προς μια συγκεκριμένη κατεύθυνση συγκέντρωσης των διατάξεων και όχι αλλαγής τους.

 Ήρθε, λοιπόν και πήρε τις ισχύουσες διατάξεις και πέρασε με μια λογική διαδικασία συγκέντρωσης, ώστε να ψηφιστούν σε ένα ενιαίο κείμενο. Εμείς ερχόμαστε εδώ και χτίζουμε πάνω σε αυτή τη δουλειά που έχει γίνει και ερχόμαστε να περάσουμε έναν, ουσία κώδικα, έστω και αν δεν χρησιμοποιούμε την ειδική κοινοβουλευτική διαδικασία περί κύρωσης κωδίκων. Και δεν θα έπρεπε - μάλιστα, θα περίμενα να το χαιρετίσει ο κ. Κουκουλόπουλος αυτό – διότι, ξέρετε πολύ καλά, ότι αυτού του είδους η διαδικασία, είναι σε μία συνεδρίαση της Επιτροπής, σε μία συνεδρίαση της Ολομέλειας, πολύ πιο σφιχτές και γρήγορες διαδικασίες, τι καλύτερο και για εμάς και σε σχέση με την τήρηση του οροσήμου. Θα μας διευκόλυνε. Εγώ πρώτος θα μπορούσα να το υποστηρίξω και εσωτερικά, ότι αυτό μας λύνει τα χέρια.

Όμως, είναι πολύ σημαντικός ο Κώδικας Φορολογικής Διαδικασίας και για την κοινοβουλευτική διαδικασία να είναι πλήρης και για τον κόσμο, ο οποίος μας παρακολουθεί και ο οποίος θα επηρεαστεί είτε ως εξειδικευμένος επαγγελματίας του χώρου, λογιστές, φοροτεχνικοί, δικηγόροι και όποιοι άλλοι ασχολούνται με αυτά τα ζητήματα είτε ως φορολογούμενοι επαγγελματίες, απλοί πολίτες.

Συνεπώς, ερχόμαστε εδώ και αναβαθμίζουμε επί της ουσίας τις διατάξεις. Ερχόμαστε και κάνουμε μια σειρά από πολύ σημαντικές αλλαγές και θα αναφερθώ σε αυτές αμέσως μετά. Και ερχόμαστε να το κάνουμε με μια τέτοια διαδικασία που είναι ουσιαστικά κώδικας, όμως, θέλουμε να την κρατήσουμε ανοιχτή στη δική μας συζήτηση, στην κλήση των φορέων και γενικότερα στην κοινωνία. Εξάλλου γι΄αυτό δεν συμπτύξαμε και καθόλου τον χρόνο της διαβούλευσης. Δύο εβδομάδες υπήρξε μια διαβούλευση, η οποία ήταν ικανοποιητική νομίζω από την άποψη του να υπάρχει δημοσιότητα σε αυτή τη μεγάλη και σημαντική προσπάθεια.

 Πάμε να δούμε λίγο τι θέλουμε να πετύχουμε με αυτό το νομοθέτημα. Πρώτα απ΄ όλα θέλουμε να πετύχουμε να είναι πιο κατανοητό. Η αναμόρφωση, έστω και αν ουσιαστικά δεν αλλάξαμε τις διατάξεις περί των προστίμων, δεν θεωρήσαμε ότι αυτή τη στιγμή είναι η ώρα να δούμε και να επανεξετάσουμε τα πρόστιμα, όμως, ακόμα και η ουσιαστική αναδιάταξη των άρθρων, το γεγονός ότι η παράβαση και το πρόστιμο έρχονται μαζί και δεν έχουμε τις παραβάσεις κάπου αλλού, τα πρόστιμα κάπου αλλού, ώστε να μην υπάρχει η νοητική και νοηματική διασύνδεση μεταξύ των δύο, αποτελεί μια μεγάλη καινοτομία για την απλότητα της συγγραφής και για την ικανότητα να καταλάβουν οι πολίτες τις υποχρεώσεις τους αλλά και τις κυρώσεις που απορρέουν από τη μη τήρηση των υποχρεώσεων αυτών.

Κατά την άποψή μου -εδώ θα διαφωνήσω με την κυρία Καραγεωργοπούλου- το άρθρο 83 είναι πολύ πιο ουσιαστικά γραμμένο έτσι. Είναι κανόνας της καλής νομοθέτησης οι εξουσιοδοτικές διατάξεις να είναι όλες μαζεμένες. Αυτό επιτρέπει και στις πολιτικές ηγεσίες, οι οποίες ελέγχουν τη διοίκηση για το κατά πόσον έχουν βγει αυτές οι εξουσιοδοτικές διατάξεις, αλλά και στους πολίτες να βλέπουν αν έχουν ενεργοποιηθεί όλες οι διατάξεις του νόμου ή αν εδώ μεταξύ μας περνάμε νόμους για να κάνουμε την πολιτική αντιπαράθεση, τους οποίους τους αφήνουμε άνεργους μέσω της μη υλοποίησης των υποχρεωτικών εξουσιοδοτικών διατάξεων. Και φυσικά τις ξεχωρίζουμε πολύ συγκεκριμένα στις υποχρεωτικές, στις δυνητικές κ.ο.κ.. Άρα, ένα ζήτημα ήταν αυτό. Σας έδωσα δύο παραδείγματα. Υπάρχουν και άλλα. Το άρθρο 10 με το άρθρο 11 αναμορφώθηκαν ώστε να είναι πιο ξεκάθαρο τι γίνεται στις περιπτώσεις της έναρξης και της αναστολής του ΑΦΜ, τι γίνεται στις περιπτώσεις των εγγυήσεων και όλα αυτά. Ήρθαμε και ξαναείδαμε τα θέματα των ειδών του ελέγχου και τα ξαναγράψαμε με έναν πιο κατανοητό τρόπο.

Εν πάση περιπτώσει αυτό ήταν μια μεγάλη προσπάθεια και μια πάρα πολύ δύσκολη προσπάθεια σας διαβεβαιώ και θέλω να ευχαριστήσω όλους τους συνεργάτες μας και τις υπηρεσίες, οι οποίες ενεπλάκησαν σε αυτό, της ΑΑΔΕ και του Υπουργείου Οικονομικών, γιατί αυτή η δουλειά είναι μια δουλειά, η οποία έχει μια πολυπλοκότητα για να μην μπερδέψει περισσότερο γιατί υπάρχει και αυτός ο κίνδυνος.

Το δεύτερο πράγμα που θέλουμε και είναι πάρα πολύ σημαντικό να κάνουμε είναι να μειώσουμε, αν θέλετε, τις δυνατότητες της αυθαιρεσίας της διοίκησης, της ΑΑΔΕ σε αυτή την περίπτωση. Γι΄αυτό αποσαφηνίζουμε πλήρως την έννοια του μερικού και του πλήρους ελέγχου.

Εδώ ολοκληρώνουμε ουσιαστικά μία μεγάλη αλλαγή που έγινε το 2013.. Πρώτα απ΄ όλα η μεγάλη πρόοδος τότε ήταν το σπάσιμο του Κώδικα Φορολογίας Εισοδήματος με τον Κώδικα Φορολογικών Διαδικασιών. Αυτό ήρθε μαζί με την ημιανεξαρτητοποίηση τότε της Γενικής Γραμματείας και πλήρη ανεξαρτητοποίηση της ΑΑΔΕ. Χωρίσαμε, λοιπόν, τις αρμοδιότητες. Η φορολογία προφανώς εμπίπτει στο Υπουργείο Οικονομικών και οι διαδικασίες εμπίπτουν στην ΑΑΔΕ. Αυτό εξηγεί και γιατί υπάρχουν πολλές εξουσιοδοτικές διατάξεις, διότι οι διαδικασίες έχουν λεπτομέρεια, είναι τεχνικές. Δεν μπορεί εδώ να συζητάμε για το πόσα κουτάκια θα έχουν και τύπους και περιεχόμενα κ.λπ.. Είναι προφανές ότι όλα αυτά πρέπει να βγουν από τη διοίκηση. Δεν υπάρχει, γιατί τέθηκε κι αυτό το θέμα νομίζω από τον κ. Χαλκιά, κανένα ζήτημα συζήτησης μεταξύ μας για τέτοιου είδους λεπτομέρεια. Νομίζω ότι όλοι καταλαβαίνουμε ότι σε πολιτικό επίπεδο κρίνουμε το τι έχει να γίνει. Η πρώτη, λοιπόν, μεγάλη διαφορά ήταν αυτή. Ο ν. 4172 με τον ν.4174, ο ΚΦΕ με τον ΚΦΔ ήταν δύο νόμοι που το ξεχωρισμά τους ήταν μια μεταρρύθμιση.

Μια δεύτερη μεγάλη και πολύ ουσιαστική αλλαγή, η οποία δυστυχώς δεν είχε περάσει στο 100% στην πρακτική της Δημόσιας Διοίκησης, ήταν η αλλαγή της μορφής των ελέγχων. Ως τότε είχαμε τον προσωρινό και τον οριστικό έλεγχο. Ως τότε, λοιπόν, η διοίκηση κρατούσε για τον εαυτό της τη δυνατότητα να επανέλθει- τα ξέρει τώρα ο Πρόεδρος, γιατί τα έχει δουλέψει για χρόνια- και τότε κάναμε την αλλαγή μεταξύ πλήρους και μερικού. Δηλαδή, η έννοια της προσωρινότητας πια δεν υπήρχε. Κάθε έλεγχος είναι οριστικός και πρέπει να τελειώνει για το αντικείμενο που έχει και ουσιαστικά είναι το πλάτος του αντικειμένου, το οποίο αλλάζει και όχι η χρονική προσωρινότητα ή μη, η δυνατότητα της διοίκησης να επανέλθει.

Σήμερα ερχόμαστε, λοιπόν, και αποσαφηνίσουμε αυτές τις έννοιες ξεκάθαρα, υπήρχαν αλλά ήταν υπόρρητα- η αλλαγή αυτή είχα γίνει στον ν.494 και στους επόμενους νόμους- και σήμερα λοιπόν πια γίνεται ξεκάθαρο, ότι η φορολογική Αρχή δεν έχει δικαίωμα να επανέρχεται στα ίδια και στα ίδια και να κρατάει εν δυνάμει, σε «ομηρία» τους φορολογούμενους, παρά μόνο εάν υπάρχουν νέα στοιχεία και τα νέα στοιχεία δεν είναι στοιχεία, τα οποία υπήρχαν και απλώς δεν τα είδε, ήταν «κάτω από τη σελίδα» και δεν τα είδε ο ελεγκτής, αυτά- και η νομολογία μας λέει- είναι στοιχεία, τα οποία είναι παλαιά, διότι το γεγονός ότι δεν τα εξέτασε η ΑΑΔΕ είναι δικό της σφάλμα και όχι σφάλμα του φορολογούμενου. Δεν είναι οι δηλώσεις του οι οποίες κάθονται και πέρα, δεν είναι η τράπεζα που δεν τη ρώτησες για τις κινήσεις λογαριασμών- μπορούσες να τη ρωτήσεις να τις πάρεις και οτιδήποτε άλλο. Τα νέα στοιχεία είναι πραγματικά νέα στοιχεία, στοιχεία δηλαδή, που δεν είχε τη δυνατότητα να μάθει και να αξιοποιήσει και να χρησιμοποιήσει. Αυτό είναι πάρα πολύ στενό, πάρα πολύ δύσκολο.

Ερχόμαστε, λοιπόν, εκτός από αυτό και κάνουμε και μια δεύτερη μεγάλη αλλαγή. Βάζουμε επιτέλους και το χρονικό όριο και πολύ συγκεκριμένους περιορισμούς, για το πώς γίνονται οι έλεγχοι. Αυτό είναι κρίσιμο, είναι πάρα πολύ σημαντικό και βάζει, αν θέλετε, και ένα τέλος, που αν συνδυαστεί με την πενταετία- που έτσι κι αλλιώς έχει έρθει και τηρείται ήδη και από δικαστικές αποφάσεις και φυσικά μετά από τη νομοθετική κατεύθυνση- δίνει ένα πολύ συγκεκριμένο πλαίσιο, πάνω στο οποίο μπορεί να λειτουργήσει η ΑΑΔΕ.

Έθεσε ένα θέμα τεχνικό ο κ. Τσακαλώτος, σε σχέση με τις ελεγκτικές επαληθεύσεις και τι σημαίνει αυτό. Εάν δούμε το άρθρο 28- το λέω για να είναι ξεκάθαρο, γιατί στα ζητήματα του ελέγχου, αν θέλετε, υπάρχει και ιδιαίτερη καχυποψία. Μας ρώτησε, αν η έναρξη των λεκτικών επαληθεύσεων πάνω στη διασταύρωση, τι σημαίνει αυτό; Διαβάζω: «Η διάρκεια του φορολογικού ελέγχου ορίζεται σε ένα έτος και δίνεται να παραταθεί άπαξ κατά έξι μήνες. Προϋπόθεση χορήγησης της παράτασης είναι η έναρξη της ελεγκτικής διαδικασίας εντός της αρχικής προθεσμίας του φορολογικού ελέγχου». Δηλαδή, η ΑΑΔΕ πια δεν έχει δικαίωμα να ξεκινήσει τον έλεγχο στα χαρτιά, με μια απλή κοινοποίηση, να τον αφήσει επί ένα χρόνο και να πει ο ελεγκτής: «Άργησα, δεν τον έπιασα, δώσε μου άλλους έξι μήνες». Αυτό απαγορεύεται από το νόμο πια. Πρέπει να έχει ξεκινήσει, να έχει αρχίσει να δουλεύει και να πει: «Δεν μου έφτασε ο ένας χρόνος, χρειάζομαι άλλους έξι μήνες».

Πηγαίνω στο τέλος της παραγράφου: «Ως έναρξη της ελεγκτικής διαδικασίας για την εφαρμογή του παρόντος- δηλαδή, για να θεωρηθεί ότι έχεις ξεκινήσει σε αυτόν τον χρόνο- θεωρείται είτε η κοινοποίηση της πρόσκλησης- δηλαδή να του ζητήσεις να σου δώσει τα βιβλία ή ότι άλλα στοιχεία θέλεις- ή η έναρξη των ελεγκτικών επαληθεύσεων, στην περίπτωση που ξεκινάς και κάνεις τη δουλειά, χωρίς να έχεις ζητήσεις στοιχεία, γιατί θεωρείς ότι έχεις κάποια στοιχεία που έχεις πάρει δεξιά και αριστερά για να κάνεις τις διασταυρώσεις σου και να ξεκινήσεις».

Άρα, δεν υπάρχει τίποτα το μεμπτό, γιατί νομίζω, ότι όπως το διάβασε ο κ.Τσακαλώτος, μάλλον θεώρησε, ότι από αυτή την έναρξη ξεκινάει το έτος και μετά οι έξι μήνες κτλ. και ουσιαστικά βρήκαμε έναν τρόπο να κοροϊδεύει η ΑΑΔΕ και να «κρατάει σε ζωή» τους ελέγχους παραπάνω. Δεν ισχύει αυτό, είναι αυστηροποίηση και συγκεκριμενοποίηση της προϋπόθεσης αυτής.

Άρα, λοιπόν, ένα πράγμα που είναι σημαντικό, μέσα σε αυτό είναι και η κοινοποίηση, το γεγονός ότι ο έλεγχος τελειώνει- και να το πούμε αυτό- εδώ δεν είναι θέμα έναρξης ή οτιδήποτε, εδώ αναφέρομαι στο γεγονός, ότι πια η κοινοποίηση μετράει και όχι η έκδοση της πράξης της καταλογιστικής του διορθωτικού προσδιορισμού, αλλά η κοινοποίησή της, που μετράει για την πενταετία.

 Ως τώρα τι μπορούσε να κάνει η ΑΑΕΔΕ; Μπορούσε 31/12 στα 5 χρόνια να εκδώσει τις πράξεις και να της κοινοποιήσει τον επόμενο χρόνο μέσα στον Γενάρη, μέσα στον Φεβρουάριο. Δεν το έκανε στην πράξη, γιατί συμμορφώθηκε εσωτερικά από τις αποφάσεις του Συμβουλίου της Επικρατείας. Τώρα, όμως, ερχόμαστε να το γράψουμε στο νόμο για να σιγουρέψουμε ότι δεν υπάρχει καμία δυνατότητα μη συμμόρφωσης προς αυτή την λογική και έδωσα μερικά παραδείγματα.

Όλα αυτά λοιπόν, είναι παραδείγματα μείωσης της αυθαιρεσίας. Είναι παραδείγματα εμπέδωσης εμπιστοσύνης. Είναι παραδείγματα, τα οποία θα μπορέσουν να επιτρέψουν στην ΑΑΔΕ να δουλέψει πιο παραγωγικά κατά την άποψή μου, γιατί ακριβώς έχει ένα πολύ συγκεκριμένο πλαίσιο και δεν θα μπορεί να βρίσκει δικαιολογίες και να το κάνει «λάστιχο» ή οτιδήποτε άλλο είτε ένας ελεγκτής είτε συνολικά συστημικά.

Και επειδή τέθηκε το θέμα από τον κ. Τσακαλώτο σε αυτό το σημείο ακριβώς, περί του προσωπικού ή οτιδήποτε, εδώ πρέπει να το αντιστρέψουμε το ζήτημα. Αυτή τη στιγμή ο χρόνος αυτός υποχρεώνει πια την ΑΑΔΕ σε δύο πράγματα, τα οποία είναι κρίσιμα.

Πρώτον, να μην βγαίνουν οι εντολές ελέγχου αφειδώς και μόνο για λόγους επικοινωνιακούς. Δηλαδή, μπορώ να κάνω 20.000 ελέγχους, βγάζω 100 χιλιάδες για να λέω ότι κάνω 100 χιλιάδες και οι 80 χιλιάδες μένουν στα χαρτιά. Αυτό δεν μπορεί πια να το κάνει, διότι υπάρχει χρονικό περιθώριο. Και αν το κάνει προφανώς θα αφήσει άπρακτες αυτές τις προθεσμίες και δεν θα έχει τη δυνατότητα να επανέλθει σε αυτούς τους ελέγχους. Άρα, εδώ αναγκάζεται η ΑΑΔΕ να αλλάξει τις πρακτικές και να σιγουρέψει πρώτον, ότι βγάζει πραγματικές εντολές ελέγχου και όχι «επικοινωνιακές» εντολές ελέγχου και δεύτερον, ότι τα κριτήρια ελέγχου διορθώνονται, φτιάχνονται, ώστε να διαλέγει τις σωστές για να είναι αποτελεσματική υποθέσεις. Όλα αυτά είναι ξαναλέω σε μία α΄ λογική.

Η δεύτερη λογική που και έχει μεγάλη σημασία, είναι η λογική της ψηφιοποίησης. Την ψηφιοποίηση τη θέλουμε και για εσωτερικούς λόγους. Θυμίζω ότι το άρθρο 6 για την τήρηση του ψηφιακού αρχείου επιβάλλει πια στην ΑΑΔΕ να τηρούνται όλα τα αρχεία ψηφιακά κτλ. και άρα δεν είναι μόνο ζήτημα καλής θέλησης ή οτιδήποτε και θα σταματήσουν πια οι υπηρεσίες μεταξύ τους, εννοώ η μία εφορία με την άλλη, λόγω και όλων αυτών των οργανωτικών ανακατατάξεων που αυτή τη στιγμή είναι σε εξέλιξη, να στέλνει τους υπαλλήλους να παίρνουν χαρτιά και φακέλους κλπ. Άρα, η τήρηση του ψηφιακού αρχείου είναι σημαντική. Και βέβαια η ψηφιοποίηση της επικοινωνίας με τους φορολογούμενους.

Εδώ, τέθηκαν δύο ζητήματα. Το ένα είναι των ψηφιακά αποκλεισμένων αν δεν κάνω λάθος τη φράση που ο κ. Κουκουλόπουλος χρησιμοποίησε. Μίλησε για το ψηφιακό χάσμα νομίζω. Αυτή ήταν η έκφραση που χρησιμοποίησε. Εδώ, ερχόμαστε και ανοίγουμε τα κανάλια, τους διαύλους επικοινωνίας. Το γεγονός, ότι η ΑΑΔΕ έχει μια εφαρμογή πια, το MyAADE app η οποία στέλνει τις ενημερώσεις, - όλες αυτές οι ειδοποιήσεις θα πηγαίνουν εκεί - συγχρόνως μέσα στη θυρίδα του TaxisNet πηγαίνει και ένα μήνυμα και το βλέπει εκεί ο φορολογούμενος, συγχρόνως παίρνει ένα email στο δικό του e-mail ότι έχει συμβεί κάτι, ότι έχει μια υποχρέωση κτλ. Όλα αυτά είναι ψηφιακοί μεν αλλά διαφορετικοί δίαυλοι επικοινωνίας, ώστε να μπορούμε να δώσουμε λύση.

Το δεύτερο είναι ότι δίνουμε τη δυνατότητα με συγκεκριμένες περιπτώσεις και με εξουσιαστικές διατάξεις να υπάρχουν και φυσικές διαδικασίες σε κάποιες ειδικές διατάξεις γιατί θέλουμε την αποτελεσματικότητα των διαδικασιών να είναι γρήγορες.

Και στο τρίτο που αναφέρθηκε ο κ. Κουκουλόπουλος σε εκείνο το σημείο ήταν το θέμα του Help Desk να φτιάξουμε. Χαίρομαι κ. Κουκουλόπουλε. Δεν συμφωνώ απλώς, επαυξάνω και θα σας παραπέμψω σε μια ανακοίνωση της ΑΑΔΕ πριν από 15 περίπου μέρες για την αναμόρφωση των ΔΟΥ που πια μεταλλάσσονται στις λεγόμενες Υ.Φ.Ε.. Υπηρεσίες Φορολογικής Εξυπηρέτησης.

Ακριβώς, επειδή ερχόμαστε να συγκεντρώσουμε τις διαδικασίες και να μπορέσουμε να τις κάνουμε πιο αυτοματοποιημένες, πιο οριζόντια ίδιες. Διότι βλέπαμε ότι, σε κάθε Εφορία, είχαμε λίγο διαφορετική ερμηνεία των κριτηρίων, των προϋποθέσεων, οτιδήποτε. Καθώς, λοιπόν, όλα αυτά συγκεντρώνονται, προφανώς, υπάρχει χώρος και λόγος για την ύπαρξη σε πιο τοπικό επίπεδο των λεγόμενων πια ΥΦΕ (Υπηρεσίες Φορολογικής Εξυπηρέτησης), οι οποίες θα είναι εκεί για να εξυπηρετήσουν και να βοηθήσουν αυτούς, οι οποίοι έχουν αμφιβολίες και δεν είναι σίγουροι για το πώς θα πρέπει να αντιμετωπίσουν αυτές οι διαδικασίες.

Δεν αποκλείεται κάποιος να πάει και στον λογιστή του. Είναι προφανές. Ούτε εμείς μπορούμε να το αποκλείσουμε. Από την άλλη, εμείς ερχόμαστε να απλοποιήσουμε, όσο μπορούμε, τη λογική και να αφαιρέσουμε τους λόγους, για τους οποίους κάποιος θα πήγαινε.

Μέσα σε αυτό το πλαίσιο της μείωσης της γραφειοκρατίας κτλ., είναι και το γεγονός ότι ο φορολογικός εκπρόσωπος δεν είναι πια υποχρεωτικός και θα μπορεί κάποιος να επικοινωνήσει.

Δεν ξέρω αν ο κ. Φωτόπουλος το είχε αναφέρει και σε προηγούμενο νομοσχέδιο. Τότε το σκέφτηκα –γιατί ετοιμάζαμε τον Κώδικα Φορολογικής Διαδικασίας (ΚΦΔ) - αλλά δεν του το είπα, για το μην χαλάσουμε την έκπληξη. Εν πάση περιπτώσει το ετοιμάζαμε και ήταν μέρος των σχεδίων του ΚΦΔ και, συνεπώς, αυτό το κάνουμε πράξη.

Προφανώς, έχουμε το μεγάλο ζήτημα της μη υποχρέωσης προσκόμισης Βιβλίων. Ξέρουμε όλοι μας ότι αυτό θα απλοποιήσει, στις μικρές επιχειρήσεις, τα προγραφικά ακριβώς μέσα από τις διαδικασίες του «MyDATA» και του παρόχου -κυρίως του παρόχου της ηλεκτρονικής τιμολόγησης. Kαι γι’ αυτό δεν χάνω κάθε ευκαιρία να μην το λέω το γεγονός ότι πρέπει όλοι να πάνε σε πάροχο, γιατί απλοποιεί τη ζωή τους και, τελικά, θα μειώσει τα κόστη τους.

Σε αυτές τις περιπτώσεις, λοιπόν, όταν γίνεται έλεγχος, μόνο τα παραστατικά είναι που χρειάζονται και όχι τα Βιβλία.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση-ΚΥΡΙΑΚΟΣ ΒΕΛΟΠΟΥΛΟΣ»):** (Ομιλεί εκτός Μικροφώνου) Το ευεργέτημα θα συνεχιστεί;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Το ευεργέτημα, μέσω παρόχου, θα συνεχιστεί για όσο καιρό δεν είναι υποχρεωτικός. Άμα γίνει υποχρεωτικός, δεν είναι θέμα ευεργετήματος πια. Θα είναι υποχρεωτικό για όλους. Ναι, για όσο είναι προαιρετικό το ευεργέτημα συνεχίζεται.

Και φυσικά τη μεγάλη τομή, την οποία προσπάθησε ο κ. Τσακαλώτος να υποβαθμίσει, τη μεγάλη τομή της αυτοματοποίησης των Δηλώσεων. Αυτό είναι προφανές ότι χτίζει πάνω σε μια δουλειά, που έχει ξεκινήσει από τη δική μου θητεία, για την προσυμπλήρωση των Δηλώσεων. Τότε, κάναμε βαθιές τομές σε σχέση με τα χαρτιά που παίρναμε από το Φόρο Μισθωτών Υπηρεσιών και διάφορα άλλα, για να μπορούμε να διασταυρώσουμε τις dηλώσεις. Τώρα πια, αυτό έχει μπει σε μια σειρά, για πάρα πολλά χρόνια.

Τώρα, όμως, αυτό που κάνουμε είναι ένα «μεγάλο - μικρό» τεχνικό άλμα, μεγάλο ποιοτικό άλμα. Το ποιοτικό άλμα είναι ότι ερχόμαστε εμείς και υποκαθιστούμε την υποχρέωση του ίδιου του φορολογούμενου, πατάμε εμείς το κουμπί για τον ίδιο, τού μειώνουμε την πιθανότητα να πληρώσει πρόστιμο επειδή αμέλησε, επειδή ξέχασε, επειδή κάτι τού έτυχε τελευταία στιγμή, επειδή το είχε προγραμματίσει για τελευταία στιγμή –κακώς, αλλά εν πάση περιπτώσει αυτό είναι ίδιον της φυλής μας- και εκείνη τη στιγμή κάτι τού έτυχε.

Έρχεται, λοιπόν, η διοίκηση, με πολύ συγκεκριμένα κριτήρια, και προσπαθεί να υποδηλώσει αυτή την υποχρέωσή του. Έτσι, θα γλιτώσουν πρόστιμα, δεν θα χάσουν κανένα δικαίωμα διότι έχουν τη δυνατότητα, μέχρι τότε, να κάνουν αυτό που θα έκαναν -δηλαδή να πατήσουν το κουμπί και να κάνουν τη δήλωση τους. Και, προφανώς, έχουν και τη δυνατότητα να κάνουν την Τροποποιητική μετά. Δεν χάνεται αυτή η δυνατότητα. Άρα και μετά μπορούν να την αλλάξουν και πριν μπορούν να πατήσουν. Μπορούν να συμβουλευτούν όποιον θέλουν, αν θέλουν να συμβουλευτούν κάποιον, γιατί δεν νιώθουν σίγουροι για τα νούμερα.

Από εκεί και πέρα, βλέπουν, από την πρώτη στιγμή, και τι στοιχεία έχουμε γι’ αυτόν και τι φόρο καλείται να πληρώσει -με τις δόσεις του κλπ.- και ξέρει ότι, το βράδυ της 30ης Ιουνίου, θα αναρτηθεί η Δήλωση και θα υποβληθεί για λογαριασμό του, χωρίς να έχει κάποιο άγχος.

Άρα, αυτές όλες είναι διατάξεις που έχουν μεγάλη σημασία για το γεγονός ότι μειώνουμε βάρη, μειώνουμε υποχρεώσεις και μειώνουμε την πιθανότητα να υπάρχουν τα πρόστιμα και όλα αυτά.

Κάνουμε και άλλα πράγματα, θα πω 2,3 και θα κοιτάξω να δω μήπως ξέχασα κάτι από αυτές τις παρατηρήσεις που ακούστηκαν. Λοιπόν, ένα θέμα που επίσης είναι σημαντικό είναι το ζήτημα των ρυθμίσεων που τέθηκε. Εδώ ερχόμαστε πραγματικά για τεχνικούς λόγους και για λόγους αυτοματοποίησης των διαδικασιών. Μία παρένθεση μόνο να κάνω εδώ, κύριε Κουκουλόπουλε. Εμείς βάλαμε το πρόγραμμα στο Ταμείο Ανάκαμψης, εμείς είπαμε τι έργα έχει, τι μεταρρυθμίσεις έχει και τι πιστεύουμε ότι πρέπει να γίνει. Έχουμε τη λεγόμενη ιδιοκτησία των μεταρρυθμίσεων και συνεπώς όλα αυτά που κάνουμε τώρα είναι μέρος ενός πολύ συγκεκριμένου και πολύ ολοκληρωμένου σχεδίου της Kυβέρνησης. Προφανώς, γίνεται μια διαπραγμάτευση όταν το υποβάλλεις, ουσιαστικά απέξω έρχονται και λένε κατά πόσο συμφωνεί με τις γενικές κατευθύνσεις του Ταμείου Ανάκαμψης, γιατί ξέρετε πολύ καλά ότι έχει πέντε άξονες και τα λοιπά. Εγώ απλά θέλω να ξεκαθαρίσω από πού έρχονται όλα αυτά. Αυτά είναι ένα μέρος ενός συγκεκριμένου στρατηγικού σχεδίου. Έχουμε έρθει να κωδικοποιήσουμε όλες τις διατάξεις, ο ΚΕΔΕ, ο ΚΦΕ, ο ΚΦΔ, θα ακολουθήσει ο ΦΠΑ, οι έμμεσοι φόροι, τα τελωνεία, ο εθνικός τελωνειακός κώδικας, για την περιουσία. Έχουμε μια σειρά, λοιπόν, από δράσεις, οι οποίες έρχονται να βελτιώσουν την επαφή με τους πολίτες. Εδώ, λοιπόν, στις ρυθμίσεις κάνουμε κάτι πάρα πολύ τεχνικό και γι’ αυτό το λόγο δεν πρέπει να πηγαίνει ο νους μας στις 120 ρυθμίσεις ή μια ευκαιρία ή οτιδήποτε είναι λανθασμένη αυτή η λογική.

Υπήρχαν περιπτώσεις, στις οποίες ο φορολογούμενος έχανε, πάγωνε η ρύθμιση, γιατί έκανε τις τυπικές προϋποθέσεις τήρησης της ρύθμισης χωρίς να το καταλάβει σε πολλές περιπτώσεις. Καθυστερούσε μια δυο μέρες, έμπαινε μια προσαύξηση, νόμιζε ότι πλήρωνε τη δόση όπως την ήξερε, αυτό σήμαινε ότι την έχασε, δεν την πλήρωσε άρα δεν κούμπωσε η δόση. Τη δεύτερη φορά παρέμενε η ρύθμιση ξεκούμπωτη, έβαζε το σωστό ποσό εν πάση περιπτώσει, πλήρωνε, τα λεφτά έμεναν σε ένα κουβά, η ρύθμιση έμενε απλήρωτη και ουσιαστικά τώρα έχουμε ανθρώπους, οι οποίοι για μισή δόση, για ένα ποσοστό, οι ρυθμίσεις τους είναι στον αέρα. Αυτές οι ρυθμίσεις εμποδίζουν τη λειτουργία της ΑΔΑΕ από τη μια μεριά, εμποδίζουν τους ίδιους φορολογούμενους από την άλλη. Διότι, όλοι αυτοί δεν μπορούν να πάρουν ενημερότητα, κ.λπ. και αναγκάζονται και πάνε στο ΚΕΒΕΙΣ, έχουν ουρές, οι επιστροφές καθυστερούν. Πρέπει κάπου να μπει ένα μάτι και ένα χέρι ανθρώπου, δεν μπορεί να είναι αυτόματες. Όλες αυτές οι δυσλειτουργίες έρχονται εδώ και μέσα από αυτή τη διαδικασία ξεπαγώνουμε τις ρυθμίσεις που μπορούν να ξεπαγώσουν και προφανώς αμέσως μετά θα σβήσουν και οι υπόλοιπες ρυθμίσεις, οι οποίες δεν μπορούν να κουμπώσουν και να ξεπαγώσουν. Μετά από αυτή τη διαδικασία, σε περίπου ένα μήνα από την ψήφιση του νομοσχεδίου, δεν θα υπάρχουν αυτού του είδους οι παγωμένες ρυθμίσεις. Ελαστικοποιούνται ορθώς τα κριτήρια για να χαθούν και αυτά τα κριτήρια που συζητάμε τώρα αυτοματοποιούνται κιόλας. Συνεπώς, από δω και μπρος οι ρυθμίσεις που χάνονται, χάνονται πραγματικά, δεν μένουν σε αυτή την κατάσταση και οι ρυθμίσεις, οι οποίες τηρούνται, τηρούνται πραγματικά και μπορούν να κουμπωθούν. Άρα, αυτό το ζήτημα των ρυθμίσεων να το ξεκαθαρίσουμε είναι πραγματικά τεχνικό.

Κλείνω, λέγοντας ότι αυτή η προσπάθεια είναι μια ουσιαστική προσπάθεια. Συνοψίζεται σε μια σε μία οπτική, αυτό που άκουσα, ότι δεν κάνουμε πολλά πράγματα επειδή αλλάζουμε σημειακά και ότι εν πάση περιπτώσει δεν είναι και τόσο μεγάλες και ουσιαστικές αυτές οι αλλαγές. Αυτές είναι αλλαγές καθημερινότητας όμως, κύριε Γαβρήλο. Είναι αλλαγές, οι οποίες επηρεάζουν εκατοντάδες χιλιάδες συμπολίτες μας στην καθημερινότητά τους. Το γεγονός ότι πια έχουν ένα πλαίσιο που είναι πιο κατανοητό, πιο συγκεκριμένο, που δεν μπορεί να αυθαιρετήσει η διοίκηση απέναντί τους, είναι αλλαγές, οι οποίες θα κάνουν τη ζωή χιλιάδων συμπολιτών μας καλύτερη.

 Και εάν στο προηγούμενο νομοσχέδιο στο (Pillar II) που ξανά βρεθήκαμε εδώ, πάνω κάτω όλοι οι ίδιοι, είχαμε την απόλυτη συμφωνία, γιατί δεν νομίζω ότι υπήρχε κανένας ο όποιος διαφωνούσε με την ουσία του (Pillar II), αλλά καταλήξαμε να διαφωνούμε απολύτως και να έρθουν και οι πολιτικοί αρχηγοί στην Ολομέλεια και να διαφωνούμε για όλα τα υπόλοιπα, σήμερα είδα πολύ μεγαλύτερη διαφωνία από ό,τι είχαμε τότε. Αλλά ελπίζω ότι στην πράξη και στην κριτική θα είμαστε πολύ πιο κοντά από ό,τι τότε που θεωρητικά τουλάχιστον συμφωνούσαμε.

Συνεπώς, αυτό το νομοσχέδιο, τελευταία φράση προς εσάς κ. Γαβρήλο, δεν είναι επικοινωνία μόνο. Και δεν ξέρω κατά πόσο είναι δίκαιο ή άδικο αλλά θα το πω. Δεν μπορεί να κατηγορείτε τη Ν.Δ. για επικοινωνία, όταν έχετε τον αρχηγό σας, ο οποίος δεν κάνει τίποτα άλλο παρά μόνο επικοινωνία. Δεν ξέρει ούτε καν τις θέσεις του κόμματός του, μιλάει κόντρα σε αυτά που ψηφίζετε και κατάφερε και έβαλε στο νέο του σπίτι πρώτα τις κάμερες και μετά τα έπιπλά του.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**:  Κι εμείς σας ευχαριστούμε, κύριε Yπουργέ.

Και με την τοποθέτηση του Υφυπουργού Εθνικής Οικονομίας και Οικονομικών, του κ. Θεοχάρη Θεοχάρη, ολοκληρώσαμε τη σημερινή συνεδρίαση με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κώδικας Φορολογικής Διαδικασίας και άλλες διατάξεις - Συνταξιοδοτική διάταξη».

Η επόμενη συνεδρίαση είναι για τη Δευτέρα στις 12:00, στην αίθουσα 223.

Καλό μεσημέρι.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ζεμπίλης Αθανάσιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γεώργιος, Κωτσός Γεώργιος, Λεονταρίδης Θεόφιλος, Λιούτας Αθανάσιος, Μαρκόπουλος Δημήτριος, Μπακογιάννη Θεοδώρα (Ντόρα), Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης),Πασχαλίδης Ιωάννης, Σαλμάς Μάριος, Τραγάκης Ιωάννης, Τσιάρας Κωνσταντίνος, Γιαννούλης Χρήστος, Κόκκαλης Βασίλειος, Νοτοπούλου Αικατερίνη (Κατερίνα), Γαβρήλος Γεώργιος, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κουκουλόπουλος Παρασκευάς (Πάρις), Μεταξάς Βασίλειος, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Αχτσιόγλου Ευτυχία (Έφη), Βορύλλας Ανδρέας, Νατσιός Δημήτριος, Κόντης Ιωάννης, Χαλκιάς Αθανάσιος και Καραγεωργοπούλου Ελένη.

Τέλος και περί ώρα 13:10 λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**